
Trebuia să aștepte peste două ore. Cally Shearman nu mai plecase 
niciodată de acasă. Nu era obișnuită cu sentimentul de agitaţie care 
pusese stăpânire pe ea încă de când începuse să se gândească la 
plecare. 

De ce ar fi fost obișnuită? Întotdeauna existase un obstacol: tatăl 
ei. Bernard Shearman îi condusese, pe ea și pe fratele ei, Rolfe, cu o 
mână de fier şi chiar și acum, deși avea douăzeci şi trei de ani, nu 
crezuse Că va mai scăpa. 

Se gândea că poate de la început îi lipsise ceva . Deși ea, spre 
deosebire de Rolfe nu fusese lăsată să meargă la universitate și să 
cunoască oameni de vârsta ei, când Rolfe îi propusese acum doi ani 
„să-l lase pe bătrân cu ideile lui“ și să meargă cu el, nu putuse. Ar fi 
vrut să simtă entuziasmul din ochii lui, dar pur și simplu nu fusese în 
stare. 

Nu știa dacă din dragoste pentru tatăl care o crescuse, sau doar 
dintr-un sentiment de datorie, îi spusese lui Rolfe: 

— Are nevoie de mine. 

Cine altcineva ar mai fi avut grijă de el dacă pleca? Tatăl ei era un 
om pretentios. Era obișnuit să aibă pantofii lustruţi, hainele curate și 
trei mese gătite pe zi, deși el era prea neajutorat ca să-și fiarbă un ou. 

O apucă o criză de tuse și doamna amabilă de lângă ea o întrebă: 

— Vă simtiti bine, domnişoară? 

Cally își șterse ochii pe care atacul de tuse îi făcuse să lăcrimeze: 

— Foarte bine, mulțumesc, replică liniștită, stând dreaptă în 
fotoliul confortabil, alb cu purpuriu, din sala de așteptare a 
aeroportului din Miami. 

Femeia îi aruncă o privire care îi trăda originea englezească, 
dându-i de înţeles că fusese jignită de felul rezervat în care i se 
răspunsese. Având spontaneitatea aspru înăbușită de când se știa, 
Cally nu reuși să aleagă cuvintele necesare pentru a-i spune doamnei 
cât de mult apreciase întrebarea ei binevoitoare. 

Jenată de incapacitatea ei, Cally își deschise geanta și scoase 
scrisoarea al cărei conținut îl știa deja pe de rost. Scrisoarea venise 
din Mexic, din partea lui Rolfe, acum două luni. Venise tocmai când 
lucrurile începuseră să se schimbe, acasă. 

Pretinse că era atentă la scrisoarea din mâna ei, în timp ce își 
amintea cum fusese bolnavă în perioada aceea din cauza unei gripe 
care o ţintuise la pat două zile, spre supărarea tatălui ei. 

Chiar dacă virusul, neglijat o vreme, făcuse să nu se poată da jos 
din pat, apatică și obosită, cu o tuse care înrăutățea lucrurile, 
ajunsese între timp la concluzia că meritase. Tatăl ei, fără a se cobori 
la treburile gospodărești — ceea ce oricum nu conta fiindcă din cauza 
bolii nu avea poftă de mâncare — alesese să mănânce în oraș. 
Ajunsese astfel să cunoască o văduvă, Elma Bates, cu care se 
împrietenise. Era cu aproape cinci ani mai mică decât el, 
poruncitoare din fire ca el, și se îndrăgostise nebunește de ea. 

Cally își amintea prima zi în care o adusese pe doamna Bates 
acasă. 

— Mergi dreaptă! o admonestase aspru când, simțindu-se în 
continuare rău, aducea din bucătărie o tavă cu cești de ceai. 

— Ai răcit, mi-a spus tatăl tău, remarcase Elma Bates, cu buzele 
ușor despărțite de ceea ce se putea numi la ea un zâmbet. 

— Mă simt mai bine acum, replicase ea, dar imediat, și de neiertat 
din perspectiva tatălui ei, izbucni într-un acces de tuse, vărsând ceai 
în farfurioara pe care tocmai se pregătea să i-o dea doamnei Bates. 

— Iei vreun medicament pentru tusea aceea? întrebă Elma Bates, 
retrăgându-se, „din cauza viruşilor sau de teamă să nu fie stropită cu 
ceai?“, se întrebă Cally. 

— Doctorul spune că tusea ei se va vindeca imediat ce vom avea 
câteva zile însorite, răspunse tatăl în locul ei, cu ochii pe fereastra pe 
care se scurgea ploaia. E mai deja, și nici un semn de vară. 

În timp ce Elma Bates îl privea ca și cum ar fi spus ceva foarte 
inteligent, Cally se așeză cu gândul la Rolfe, la scrisoarea pe care o 
primise în dimineaţa aceea de la el, și la soarele de care, fără îndoială, 
el se bucura din plin. Era frumos din partea lui să o invite la nunta 
lui, dar ea nu avea nici o șansă să poată merge. Se părea ca Rolfe se 
descurca bine de unul singur. Se gândea că trebuie să aibă o slujbă 
bună acolo unde locuia, in Queretaro, ca să poată să o invite să stea 
cât vroia.“Banii nu sunt o problemă: îi scrisese el. „Fă-ţi doar bagajele 
şi vino. Avem o casă mare în care să ne mutăm, eu şi Graciela, așa că 
te poţi pierde şi tu prin ea , 

Cally zâmbi acestor gânduri. Ar fi fost minunat să-și vadă singurul 
frate căsătorit. Și, dacă ar fi locuit cu ei, cu Graciela și cu fratele ei, cu 
siguranță ar fi reușit să se facă neobservată. Dar desigur că nu va 
putea merge. Chiar și așa cum spusese Rolfe, cunoscând situaţia lor 
financiară, că tot ce trebuia să facă era să strângă bani pentru dus, că 
va plăti el pentru biletul de întoarecere, dacă și când va vrea să se 
întoarcă, nu putea merge . 

— Putem să auzim și noi gluma? 

Remarca răutăcioasă a tatălui ei îi readuse gândurile în cameră. 

— Îmi pare rău, tată, spuse ea ascultătoare, tocmai mă gândeam la 
Rolfe. 

— Se va căsători în curând, cred, adăugă Elma Bates. Și cu o privire 
vicleană aruncată lui Bernard Shearman continuă: 

— Nu pari atât de în vârstă încât să ai un fiu pe cale să se căsătorească. 

Ameţeala o lovi pe Cally. Rolfe avea douăzeci și opt de ani. 
Admiţând că tatăl ei era un om îngrijit și că arăta mai tânăr decât era, 
avea totuși șaizeci de ani; se pensionase mai devreme și chiar era 
mulțumit de acest lucru. 

De îndată ce putu, îi lăsă singuri și se retrase în bucătărie, unde, 
așezată pe un scaun, își dori cu disperare să găsească energia de care 
avea nevoie. Cu excepţia unor rare ocazii, când îi mai vizita un unchi 
sau o mătușă din partea mamei ei, care murise, tatăl ei nu invita pe 
nimeni și cum doamna Bates nu părea că avea de gând să acţioneze, 
Cally se hotări să o invite să rămână la cină. 

În săptămânile care urmară, Elma Bates deveni un musafir 
frecvent. Cu timpul, apăru o schimbare în Bernard Shearman. 
Devenea mai îngăduitor cu fiecare vizită a văduvei. Cally se schimba, 
de asemenea. Deși încă mai avea crize de apatie, ceva din energia ei 
trecută se reîntoarse. Se gândea adesea la Rolfe, care reacţionase 
altfel decât ea faţă de educaţia strictă pe care o primiseră, care se 
revoltase împotriva ei atunci când intrase la universitate. Se gândea 
că trebuie să se fi liniștit dacă se îndrăgostise de Graciela Delgadillo. 
Avea senzaţia că îl înțelegea bine, deși știa că nu va putea fi vreodată 
ca el, oricât de mult ar fi vrut. 

Dar să fie atât de nepăsător dacă ea avea sau nu o slujbă, să 
dispreţuiască convențiile cum adesea făcuse, atât de mult încât tatăl 
lor nu mai vroise să-l mai primească înapoi în casă după ce terminase 
studiile, nu, ea nu putea fi astfel. Credea că tatăl ei făcuse o treabă 
bună când îi înăbuşise instinctele naturale. Dar admițând acest lucru, 
ignora revolta care începuse să prindă viaţă în sufletul ei. 

Treptat, acceptă ca fiind binevenite vizitele pe care le făcea Elma 
Bates. Începuse să spere că dacă tatăl ei nu era îndrăgostit de aceasta 
— în mintea ei nu îl putea imagina iubind pe cineva — măcar o va 
considera o companie mai plăcută decât era ea; ea care nu avusese 
niciodată curajul să înfrunte furiile lui sau să-i spună că va pleca și ea. 

Cu două săptămâni înainte de nunta lui Rolfe, pe când se afla în 
bucătărie şi tatăl ei în vizită la Elma Bates, simţi că sentimentul de 
revoltă ajunsese la limită și nu mai putea fi domolit. Auzi cheia 
tatălui ei în ușă, dar spre deosebire de alte dăţi, sentimentul care o 
stăpânea nu dispăru în faţa apropierii lui. Nu dispăru și simţi că nu 
va mai putea să aștepte pentru ca ceva să se înfiripe între el și 
prietena lui. 

Bernard Shearman veni în bucătărie. Făcea des asta, din dorința 
de a vedea ce va mai ieşi de acolo, şi niciodată ca să vadă cum se 
întâmpla acest lucru. De data asta părea dispus să mai zăbovească și 
Cally înțelese că nu va mai aștepta ca el să critice ceea ce gătea și că 
va începe ea prin a-i spune ce avea în minte. 

Fără să-l privească, aprinse focul sub oala cu supă pe care urma 
s-o servească în seara aceea, și începu să vorbească, atâta timp cât o 
mai țineau puterile: 

— M-am gândit, înghiţi în sec din cauza liniștii care denota faptul 
că o asculta și continuă, m-am gândit că aș vrea să mă duc la căsătoria 
lui Rolfe. 

Vocea puternică din sala de așteptare, chemând pe cineva, o 
readuse în locul în care se afla. Cally privi scrisoarea lui Rolfe, încă în 
mâna ei, și se întrebă dacă el o primise pe a ei. Se gândi că trebuia să 
o fi primit. Scrisorile lui aveau nevoie de nouă zile ca să ajungă și ea 
îi scria în ziua imediat următoare. 

Un zâmbet ușor îi flutură pe buze gândindu-se la surpriza lui 
citind ceea ce îi scrisese, nu numai că va fi prezentă la nunta lui ci și 
ceea ce urma după asta. 

Trebuise să se uite la tatăl ei, după ce îndrăznise să-i spună ce 
intenţiona să facă, și văzuse, așa cum se așteptase, că era suparat. Dar 
furia aceea, înţelese mai târziu, se datora faptului că îl pusese pe 
moment în umbră. Vroia să facă un anunţ de-al lui și nu-i plăcuse că 
fiica lui, pe care avusese grijă s-o terorizeze, se dovedea dintr-o dată 
mai curajoasă decât estimase el. 

Pe moment, declaraţia ei cu privire la ceea ce vroia să facă fu ignorată. 

— Doamna Bates vine la cină. Ea va fi noua ta mamă vitregă. Ai 
grijă să faci mâncare pentru trei persoane. 

După ce făcu acest anunţ, plecă liniștit din bucătărie, lăsând-o pe 
Cally mirată la culme. 

Deși nu nutrea o afecțiune deosebită pentru Elma Bates, Cally 
primi în acea seară un motiv pentru care să-i fie recunoscătoare. 
Întelese pe când se aflau cu toții la masă, că tatăl ei discutase cu 
viitoarea lui mireasă dorința ei de a pleca în Mexic. În atmosfera 
solemnă a mesei, Cally simti că speranțele ei aveau prea puţine șanse 
să se îndeplinească din moment ce el alesese să-i ignore dorinta și 
fiindcă nu avea mijloacele necesare își reprimă dezamăgirea, 
adoptând în același timp un zâmbet amabil. 

— N-am avut când să te felicit tată, spuse liniștită și, întorcându-se 
spre Elma Bates, continuă: sunt foarte încântată, doamnă Bates, sunt 
sigură că... 

Doamna Bates puse capăt felicitărilor ei ridicând din umeri. 

— Bernard mi-a spus că vrei să mergi la nunta fratelui tău, peste 
două săptămâni. 

Luată prin surprindere, Cally își îndreptă ochii căprui spre verzi 
asupra tatălui său. Acesta își continuă masa, perfect mulțumit în a 
lăsa discuţia aceasta pe seama doamnei Bates. 

— Da, așa este, replică ea calmă. E singurul meu frate și aș dori să... 

— Credem că ar trebui să mergi, anunță doamna Bates ca și cum 
totul ar fi fost stabilit. Bucuria lui Cally fu atât de mare încât nu-i păsă 
că femeii pe cale să devină mama ei vitregă nu o interesa soarta ei, 
cum se văzu în continuare. 

— Bernard va vinde această casă și se va muta la mine. O privi pe 
Cally țintă și continuă fără să clipească: casa mea nu e destul de mare 
pentru trei persoane. 

„Mă bucură asta“ se gândea Cally mai târziu, în camera ei, 
apreciind la justa lui valoare norocul de a fi scăpat de posibila soartă 
de a deveni servitoare în același timp la tatăl ei și la noua lui soție. 

Dar află în ziua următoare că, dacă doamna Bates reușise să-l 
înmoaie puţin, nu era totuși cu nimic mai generos decât înainte în 
ceea ce privea banii, în ciuda faptului că putea estima o sumă 
frumuşică din vânzarea casei. 

— O să plătesc pentru biletul tău, pentru călătoria dus, o informă el. 

— Dar..., începu ea, însă văzu cât de puţin, de fapt, îi păsa de ea. 
Vrei să spui că nu vrei să mă mai întorc? Era prima oară când îl 
provoca și spre surpriza ei, descoperi că ar fi trebuit să o fi făcut cu 
mult timp înainte — de fapt era un laș. 

— Nu am spus asta, ţipă el. Fratele tău spune că o să plătească el 
pentru biletul de întoarcere, nu? Are mai mulți bani decât mine, așa 
că lasă-l să plătească. 

Lui Cally nu-i plăcu asta dar, din moment ce nu avea bani nici 
măcar pentru un bilet-dus, nu îndrăzni să meargă mai departe. N-ar 
fi fost prima oară când tatăl ei nu și-ar fi ţinut cuvântul. 

— Se poate să primesc ceva în plus ca să-mi cumpăr câteva rochii? 
Se spune că e foarte cald acolo. Nu auzi răspunsul lui din cauza tusei 
care o apucă în acel moment. Îi dădu însă un cec suficient să acopere 
costul drumului, câteva rochii și să-i mai rămână o mica sumă de 
buzunar. 

Unul dintre membrii personalului veni și grupă oamenii care 
urmau să-și continue drumul spre Mexico City, cam o duzină în total. 
Cally se ridică să li se alăture și se simti din nou entuziasmată, 
mergând alături de ceilalți pasageri spre avion. Rolfe o va aștepta 
oare la aeroportul din Mexico City? De-abia aștepta să-l vadă. 

Zborul din Miami merse destul de uşor. În doar două ore și 
patruzeci de minute se afla pe teritoriul mexican iar gândul că, după 
ce va trece prin vamă, îl va vedea pe fratele ei făcu să dispară orice 
urmă de oboseală. 

„Trebuie să fi primit scrisoarea mea“, se gândea în timp ce încerca 
să-l vadă pe Rolfe în mulțime. Se simţi dezamăgită când înţelese că el 
nu era acolo, dar reuși să-și revină. La urma urmei, Oueretaro nu era 

departe de capitală. Cu siguranţă, fusese prea ocupat cu pregătirile 
pentru nunta care avea loc în ziua următoare ca să poată s-o aștepte. 
Cine ştie, poate că avea pe cap chiar o petrecere a burlacilor, medită 
ea. Începea să simtă oboseala, în Mexic era doar șase și jumătate 
după-amiaza, dar în schimb, în Anglia, era unu dimineaţa. 

„Doar nu voi ajunge în Oueretaro dacă stau pe loc, mulțumindu-mă 
să arăt ca o Oiţă rătăcită“. Își aminti că, într-una din rarele lui scrisori, 
Rolfe menţionase existența unui autobuz care făcea curse regulate la 
Oueretaro, așa că, înarmată cu cele două valize și cu un ghid de 
conversaţie englez-spaniol, Cally începu să caute un taxi care să o 
conducă la autogară. 

Oboseala alungată de nerăbdarea de a-l vedea pe Rolfe reîncepu 
să-i dea târcoale, deși claxonul taxiului care o ducea la autogară ar fi 
împiedicat orice tentativă de somn. 

Ghidul de conversaţie se dovedi mai mult decât util când ajunse 
la autogară și trebui să cumpere un bilet. Fu îndrumată spre un 
autobuz pe care scria „Leon“, dar de care fu ferm asigurată că mergea 
la Oueretaro. Așezată pe locul ei, lăsă să-i scape un suspin de ușurare 
amestecat cu plăcere: reușise până aici. 

— Mă iertati, domnişoară, spuse mexicanul voinic care se așezase 
lângă ea, când unul dintre cei doi copii pe care îi ţinea în braţe o 
înghionti. 

Observase că vorbea des cu o femeie, cu alţi doi copii în brațe, 
care se afla pe scaunul din cealaltă parte a ei și înţelese că era soția 
lui. Deodată, Cally zâmbi, un zâmbet natural care nu se adresa doar 
mexicanului care își ceruse scuze. Spontaneitatea reprimată se lupta 
dintr-o dată să iasă la suprafaţă. Și înainte să-și dea seama, se trezi că 
le oferă, prin gesturi, să schimbe locurile astfel încât soţul și soţia să 
stea alături. Riscă chiar un „pentru nimic“ in spaniolă, ca răspuns la 
mulțumirile bărbatului. Dragostea cu care acesta se ocupa de copiii 
lui, dragoste pe care ea și Rolfe nu o primiseră niciodată de la tatăl 
lor, îi dădu un sentiment de siguranță pentru viitor. Acum știa că se 
va şimţi bine în Mexic. 

Când autobuzul ajunse în Oueretaro, Cally abia se mai ţinea pe 
picioare. Această ultimă călătorie durase trei ore și afară se 
întunecase. Pe drum, se abţinuse să doarmă, de teamă că va trece de 
stația unde trebuia să coboare. 

Cineva îi dădu bagajele din compartimentul unde se aflau acestea 
și cu ele în mână se îndreptă, sfârșită de oboseală, spre interiorul 
autogării. Avu nevoie de toată educaţia aspră pe care o primise ca să 
nu izbucnească în lacrimi văzând că Rolfe nu o aștepta nici aici. 

— Cred că te-ai rătăcit, spuse o voce voioasă în engleză și trebui 
din nou să se lupte cu lacrimile când văzu doi tineri, un băiat și o 
fată, relaxaţi, îmbrăcaţi în blugi, studenţi probabil. 

— O să dureze mult până vine legătura noastră, ai nevoie de o 
mână de ajutor? 

Simţindu-se dintr-o dată mai puţin singură din cauza englezei 
prietenoase pe care o vorbeau cei doi, Cally le explică imediat că 
sperase să fie așteptată de fratele ei, pe care se grăbi să-l scuze, 
precizând că se căsătorea a doua zi. 

— Desigur, e foarte ocupat, încheie ea. 

— Probabil cu o petrecere nebună în cinstea ultimei lui nopți de 
libertate, rânji tânărul și se alese cu un cot în coaste din partea 
prietenei lui. Totuși, trebuie să știi unde locuiește. 

Cally scoase scrisoarea din geantă și le arătă adresa lui Rolfe. 
Tânărul îi spuse că nu era departe și, dat fiindcă erau cu toţii obosiţi, 
cel mai bine era să ia un taxi, iar ei o vor însoţi ca să-i explice în 
dialect local proprietarului cine era și să-l convingă s-o lase să intre în 
apartament. El unul era sigur că Rolfe era plecat în oraș după treburi. 

Dacă văzură sau nu cât de obosită era — în Anglia ar fi fost cinci 
dimineaţa, calculă ea — nu ştia, dar fiecare îi luă o valiză din mână și 
chemară un taxi. 

Dezamăgirea o aștepta și la locuinta lui Rolfe. Nu răspundea 
nimeni la ușă, iar proprietarul, care din fericire locuia în apropire, le 
spuse ca acesta eliberase apartamentul în dimineaţa aceea. 

— Trebuie ca și-a mutat lucrurule în casa în care el și Graciela vor 
locui după ce se întorc din luna de miere, spuse ea, încercând să 
nu-și arate deznădejdea și să nu pară neajutorată când Tim, 
descoperise că acesta era numele băiatului, o întrebă care era adreasa 
casei și nu-i putu răspunde, deoarece Rolfe nu se gândise să i-o 
comunice. 

Observă apoi că numele de Graciela sugerase ceva proprietarului, 
căci îi spuse lui Tim într-un fluviu de cuvinte în spaniolă ceva din 
care ea nu reuși să înțeleagă decât „novia“, adică logodnică și „senor 
Delgadillo“, nume care îi părea cunoscut. Zâmbetul cu care Tim 
mulțumi proprietarului dovedi că faptul că nu știau unde locuiește 
Rolfe nu mai constituia o problemă. 

— Se pare că fratele tău e logodit cu fiica unuia dintre cei mai 
respectaţi oameni din oraș, o informă Tim. Domnul Delgadillo are o 
fabrică mare în zona, așa că toată lumea știe unde locuieşte. Studie 
adresa pe care i-o înmână proprietarul. 

— Crezi că ar trebui să mă duc acolo? întrebă Cally nesigură, deși 
nu vedea ce altceva ar mai fi de facut. 

— Nu ai de ales, răspunse Tim. E foarte probabil ca fratele tău să 
fie acolo, cel putin așa cred. Chiar dacă nu e acolo, cu siguranţă că ei 
ştiu unde e. 

Cally simţi cum îi revine curajul. Doar gândul că Rolfe s-ar putea 
afla în casa logodnicei lui era suficient s-o învioreze. 

Tânărul cuplu o ajută din nou cu bagajele până găsiră un taxi. 
Tim îi spuse că ei nu mai au timp s-o însoţească, iar Cally le mulțumi 
din suflet pentru ajutorul dat. Deși nu prea avea bani, se oferi să le 
plătească un taxi până la gară. 

— O să mergem pe jos, răspunse Tim la propunerea ei și continuă 
cu un sarcasm dezarmant: o să-i facă bine lui Julie puţină mișcare, 
s-a cam îngrășat de când suntem aici. 

— Au sosit și complimentele, răspunse Julie cu același sarcasm, 
dar deloc supărată. 

Cally regreta că trebuia să se despartă de doi oameni așa de 
prietenosi. Înainte, îi venise atât de greu să-și facă prieteni încât 
fusese o surpriză plăcută să se înțeleagă așa de bine cu ei. Se întreba, 
pe când taxiul gonea pe sub o arcadă uriașă și arcuită, dacă faptul că 
se afla departe de tatăl ei făcea ca partea introvertită a sufletului ei să 
iasă la suprafață. 

După o cursă care îi păru că durează o veșnicie, taxiul coti pe o 
alee pavată și mărginită de copaci. Era foarte bine luminată și 
elegantă. Neștiind cât costa cursa — pe cea de dinainte o ajutase Tim 
s-o plătească — îi înmână șoferului o bancnotă de cinci sute de 
pesos, „aproape zece lire“ îi veni în minte, dar spre surprinderea ei 
era mai mult decât suficient și primi înapoi un rest la care nu se 
așteptase. 

Se simți singură și destul de agitată când taxiul se îndepărta în 
viteză. Aleea atât de liniștită, pereţii înalți care înconjurau casa și ușile 
duble și foarte înalte îi dădură impresia că nimeni nu va auzi când 
sună la ușa. 

Apăsă din nou pe sonerie, fiindcă nimeni nu răspunse prima oară. 
Dacă familia Delgadillo nu era acasă? Simti că intră în panică. Știa că 
nu va avea curajul să sune la o altă ușă dacă la asta nu ar fi răspuns 
nimeni. 

Deodată, auzi un câine lătrând și apoi niște pași. Se concentră 
asupra puţinei spaniole pe care o cunoștea, deși spera că persoana 
pe care o auzea deschizând ușa, vorbea măcar puţină engleză. 

— Vă rog, spuse ea când, în sfârșit, ușa se deschise, deși fata care 
se afla în faţa ei era mai mult atentă la câinele care lătra furios, 
încercând să iasă din casă. Domnul Shearman e acasă? 

Întrebarea ei fu întâmpinată de o privire inexpresivă din partea 
fetei. Apoi, spre marea ei surpriză, i se închise ușa în nas. 

— Ce...? reuși Cally să murmure în timp ce rămase uluită în faţa 
ușii închise. Realiză apoi că fata trebuie să se fi dus să lege câinele 
care-i dădea bătaie de cap. Probabil că la început îl adusese cu ea din 

cauză că se temuse să nu fie cineva nepotrivit la ușă. Se simţi mai 
bine când auzi niște pași grei de bărbat în spatele ușii; trebuie că fata 
o înţelesese și îl chemase pe Rolfe. 

Oboseala dispăru ca prin farmec în fața unui gând atât de fericit. 
Își aranjă părul, pregătindu-se să-l întâmpine cu un zâmbet. Pașii se 
opriră şi ușa se deschise. Zâmbetul îi apăru pe faţă și făcu un pas 
înainte, pregătită pentru îmbrățișarea cu care Rolfe o va primi, 
pentru expresia de bucurie pe care fără îndoială se va ivi pe chipul lui. 

Brusc, zâmbetul îi dispăru. Bărbatul care stătea în faţa ei nu era 
Rolfe. Era cu cinci, poate chiar cu zece ani mai în vârstă decât el, dar 
la fel de înalt și de lat în umeri. Arăta însă atât de puţin încântat s-o 
vadă, încât Cally simți cum o străbate un fior din cap până în picioare. 

Era un bărbat care nu avea timp de pierdut, află și asta, destul de 
repede. Fie că deduse din culoarea deschisă a părului ei că nu era 
mexicană, fie înţelese asta din ceea ce îi comunicase fata, i se adresă 
direct în limba ei maternă. 

— Menajera mi-a spus că aţi întrebat de Shearman, spuse el pe un 
ton prea puţin prietenos, aproape fără urmă de accent în voce. 

— Da, răspunse ea calm, simțind imediat că nu-l place și 
modelându-și vocea să sune la fel de rece ca a lui. Ce mult și-ar fi 
dorit ca Julie si Tim să fi fost acum cu ea! Sunt... continuă ea, fără a-și 
îndulci vocea. Ceva în bărbatul acesta o readuse la starea introvertită 
pe care, doar cu puţin timp în urmă, simţea că o învinsese. 

— Eşti şi tu una din femeile lui, i-o tăie scurt bărbatul. 

— Cum? 

Era şocată de ceea ce auzea. Ceva nu era bine! Nu putea fi bine 
dacă domnul Delgadillo, deși trebuie că se căsătorise foarte tânăr ca 
să poată fi tatăl Gracielei, vorbea deja de Rolfe și alte femei! 

— Mă numesc Cally Shearman, îi comunică ea pe un ton înghețat. 
Își iubea fratele și nimeni nu putea s-o facă amabilă vorbindu-i urât 
despre el. Rolfe este fratele meu. Am sosit astăzi din Anglia. Am venit 
pentru nunta de mâine. 

O studie câteva momente care ei îi părură nesfârșite. În ciuda 
oboselii, nu se pierdu cu firea in faţa ostilităţii pe care bărbatul din 
fața ei nici nu se obosea s-o ascundă. Se tinu dreaptă și rece în timpul 
analizei lui. Nu-i păsa ce credea despre silueta ei gingașă sau despre 
trăsăturile expuse privirii lui. Aceasta alunecă de la părul ei blond și 
obrajii palizi spre fruntea ei netedă, stărui un moment asupra nasului 
ei fin, aristocratic aproape, asupra gurii frumos modelate și se opri, 
în final, pe bărbia care, Cally de-abia acum realiza, exprima 
încăpățânare. Deși ar fi vrut să plece cât mai repede din faţa privirii 
necruțătoare, era hotărâtă să nu dea înapoi, nici măcar cu un pas, 
până când nu afla ce se întâmplase. Trebuia să știe dacă acesta era 
domnul Delgadillo, tatăl Gracielei, și ce avea împotriva lui Rolfe de 
spusese „ești și tu una din femeile lui“. 

Bărbatul își termină inspecția cu o ultimă privire aruncată feței 
sale și spuse într-un final: 

— Ar fi bine să intri. Nimic nu i se schimbase în voce, rămăsese la 
fel de aspră. 

— Rolfe este aici? 

Cally ar fi putut la fel de bine să nu întrebe. Fără să-i răspundă, 
bărbatul se întoarse și-i făcu loc să intre. Pe când el închidea ușa în 
urma ei, Cally simţi că-l displace chiar mai mult decât înainte. Reveni 
şi o conduse într-o cameră largă și bine luminată. 

Cu o fluturare ușoară a mâinii, O invită să ia loc înainte ca el însuși să 
se așeze. Cally se conformă, mai ales deoarece era obișnuită să facă ce i 
se spune, dar și fiindcă așa îl putea vedea mai bine. Când întâlni cei mai 
albaștri ochi pe care ș-ii putea închipui, surpriza înlocui încăpățânarea 
proaspăt descoperită, și simţi că, dacă n-ar fi fost o urmă de accent în 
vocea lui, n-ar fi putut niciodată să-și închipuie că era mexican. 

O supără, de asemenea, că în timp ce ea remarca părul lui ca fiind 
asemănător blondului închis al lui Rolfe, el continua să stea în 
picioare, fără a lăsa să se înţeleagă din atitudinea lui că ar avea de 
gând să se așeze. Nu-și putea imagina un nas mai aristocratic ca al lui, 
fără a mai vorbi de privirea directă cu care o țintuia. 

Felul îngâmfat în care se uita la ea îi readuse în minte stricteţea 
educaţiei sale și simți imediat cum se revoltă. Doar nu venise până 
aici ca să găsească iar o privire ca asta! Așa că ripostă cu o aroganță 
pe măsură, când întrebă: 

— Sunteţi domnul Delgadillo? 

— Carlos Delgadillo este vărul meu, fu informată cu o privire 
înghețată care o lăsă să înţeleagă că maniera în care vorbise nu 
plăcuse interlocutorului ei. Și, înainte de apuca să ceară să-l vadă din 
nou pe domnul Delgadillo, din moment ce se părea ca Rolfe nu era 
acolo, el continuă: am sosit astăzi de la ferma mea din Durango, 
anticipând să fiu oaspete la nunta Gracielei de mâine. 

— Anticipând...? 

Felul în care o spusese aproape că sugera că nu va avea loc nici o 
nuntă a doua zi. Dar era ridicol, doar din ceea ce știa ea, 
aranjamentele pentru nunta asta fuseseră făcute cu cel puţin două 
luni înainte. 

Exista încă aroganță în vocea ei când, hotărâtă să ignore la rândul 
ei spusele lui, continuă: 

— Aș putea s-o văd pe Graciela sau pe cineva din familia ei? 

— N-ai înţeles? întrebă el cu răceală; firește că el știa că înţelesese. 
Tocmai ţi-am spus că fac parte din familie. 

— Mă referisem la cineva mai apropiat. 

Ochii lui se îngustară din nou, lăsând-o să înţelegă că, de data 
asta, aproape că-l insultase. Era sigură de asta, din moment ce calmul 
lui dispăruse. 

— Nu știu cum stau lucrurile în ţara voastră, i se răspunse tăios, 
dar în ţara mea, Mexic, când un necaz îl lovește pe un membru al 
unei familii, toată familia simte, indiferent de gradul de rudenie. 
Mândria din vocea lui indica limpede că era mexican. 

— Necaz? Aroganţa din vocea lui o făcu să-și lase propria 
îngâmfare la o parte. Ce necaz? întrebă ea cu voce scăzută. 

— Mă numesc Javier Zarazua Guerrero, îi spuse el pe un ton 
formal, fără să se obosească să-i răspundă la întrebare. Vărul meu 
Carlos m-a rugat să mă ocup de tine. Fl, soţia lui și Graciela s-au 
săturat de familia Shearman pentru o bună bucată de timp. 

— Săturat de... .Ameţeala o cuprindea din nou. Nu înțelegea nimic 
din toate aceastea. Omului acesta, care o îngheţa, i se ceruse să se 
ocupe de ea! Încercă să-și revină. Din moment ce în felul acesta nu 
primea nici un răspuns, tot ce putea spera era să-l vadă pe Rolfe cât 
mai repede; el va lămuri totul. 

— Poate că atunci, domnule Guerrero... 

— Zarazua, o corectă el. 

— Atunci poate, din moment ce cu dumneata trebuie să tratez, 
poate că îmi vei spune adresa unde locuiește fratele meu și nu va mai 
trebui să te deranjez. Văzu cum gheaţa din el se înăsprește, dar 
continuă curajos, încercând să nu se lase afectată de răceala lui 
crescândă. L-am căutat la apartamentul lui și mi s-a spus că s-a mutat. 
În ultima lui scrisoare către mine, menţionează că a cumpărat o casa 
pentru el și Gr... 

— N-a cumpărat nimic. Casa în care ar fi trebuit să locuiască 
Graciela a fost cumpărată de tatăl ei. Nici un ban de-al fratelui tău nu 
a intrat în ea. 

În timp ce ea încerca să-și revină, fiind sigură că scrisoarea lăsa să 
se înțeleagă că el cumpărase casa, Javier Zarazua continuă: 

— Fratele dumneavoastră, domnişoară Shearman, nu căuta decât 
un lucru la logodnica lui. Cally se înroși imediat și continuă se 
înroșească și mai puternic fiindcă el observase și o repezi: nu acela. 
Asta primea din altă sursă. În ceea ce o privea pe Graciela, singurul 
interes al lui Shearman erau banii pe care credea că îi va moșteni într-o 
zi. Imprudent, sau mai degrabă prudent din punctul meu de vedere, 
fata i-a spus ieri că firma care el credea că o deţine tatăl ei, de fapt, 
imi apartine, astfel încât Carlos nu deţine alți bani decât ceea ce îi 
plătesc eu pentru a se ocupa de afacerea mea. 

Cally pălise puternic până când el termină. 

— Rolfe... Rolfe nu e interesat de bani, spuse ea moale. Nu a fost 
niciodată astfel. Nu... 

— Nu crezi? Cuvintele o plesniră ca un bici. Sugestia implicită că 
el minţea, nu fusese prea bine primită. Atunci crede asta, 
domnişoară. În dimineaţa aceasta, în ajunul nunţii lui, minunatul tău 
frate a socotit oportun să-și părăsească logodnica. 

— S-o părăsească! repetă ea cu capul învârtindu-se din cauza celor 
ce fuseseră spuse, cu simțurile prăbușindu-se din cauza faptului că 
nu dormise de douăzeci și patru de ore. Nu pot... 

— Nu numai c-a părăsit-o când a aflat că speranţele lui de a fi un 
om bogat nu stăteau în picioare. A mai avut și indrăzneala de a 
adăuga o insultă rănii, prin plecarea lui cu o femeie cu care intreţinea 
relaţii în timp ce o curta pe Graciela. 

Cally sări în picioare: 

— Nu, strigă ea și, din nou: nu! 

Dar a doua oară vocea ei nu mai avea aceeași intensitate. Avea 
senzaţia că energia se scurgea din ea. Se uită la el fără să-l vadă, 
încercând să se salveze de orice altceva va mai trebui să audă, pe 
când el continuă: 

— Dacă ai venit aici în căutare de ceva avantajos și pentru tine... 

Nu mai putea suporta. 

Făcu un pas, dar descoperi imediat că picioarele începuseră s-o 
lase și nu reuși decât să se prăbușească pe covor. Îi privea încă fața 
crudă pe când vederea începea să i se întunece. I se păru că depistase 
o urmă de îngrijorare care nu se potrivea cu expresia lui anterioară. 
În timp ce genunchii i se îndoiau, nu mai reuși să se gândească la 
nimic și ultimul lucru pe care îl mai simți fură niște brațe puternice 
care o susţinură. 


Capitolul 2 


Cally își reveni în aceeași cameră în care leșinase. Braţele 
puternice care o susținuseră nu se mai aflau însă în jurul ei, așa că se 
întrebă dacă Javier Zarazua, aplecat acum asupra ei, se grăbise într- 
adevăr să o prindă. 

„Poate că nu“ se gândi ea, deși trebuie că făcuse totuși ceva din 
moment ce stătea confortabil în loc să se găsească întinsă pe covor. 

Oboseala învinse. Ar fi vrut să închidă din nou ochii. Apoi îi reveni 
în minte ce îi spusese acest mexican înalt și se strădui să se ridice, 
să-şi păstreze măcar fărâma de demnitate care-i mai rămăsese. O dată 
ce îl va găsi pe Rolfe, va putea să probeze că tot ce spusese omul 
acesta arogant fusese o minciună. 

— Te simţi mai bine, domnișoară? 

Nu găsi nici o urmă de simpatie în tonul lui. Își aminti apoi ceea 
ce stătuse, pentru un moment, în întuneric în mintea ei. O acuzase 
că venise în Mexic în căutare de o situaţie avantajoasă. 

— Mă simt perfect, îi răspunse rece. Nu se mai indoia acum că 
lipsa de simpatie din tonul lui se datora faptului că nu credea că 
leşinase cu adevărat. 

Cally îi mulțumi în gând lui Dumenzeu că mândria ei nu era 
afectată de oboseală şi că o susţinea fără a lăsa să se vadă cât de rău 
îi era de fapt. Bărbatul pe care începea să-l urască mai mult decât pe 
oricine altcineva se ridicase de asemenea. Se departă de mâna pe 
care acesta i-o întinse pentru a o ajuta să se ridice. 

— Îmi cer scuze că am leșinat astfel, spuse ea pe un ton tăios. De 
obicei nu păţesc așa ceva, e din cauză că a trecut ceva timp de când 
n-am mai dormit. 

— Permiteţi-mi, domnişoară, să vă ajut, atunci. 

ÎI privi şi mintea i se limpezi brusc. Începu să simtă situaţia deloc 
de invidiat în care se găsea. Nu avea nici o idee unde era fratele ei și 
se pare că nimeni nu știa. Avea foarte puţini bani, mult prea puţini ca 
să poată ajunge acasă. 

— Adică, să dorm aici? 

— Nici vorbă, îi răspunse el cu răceală. Familia mea a suferit destul 
din cauza familiei tale. Ar fi de neimaginat ca Graciela să-și revină 
dupa calmante în ziua când ar fi trebuit să se căsătorească și să afle 
că sora celui care a trădat-o se găsește sub același acoperiș cu ea. 

— Rolfe nu a...Chiar dacă ar fi știut ce să spună ca să-și apere 
fratele, Cally simţi că nu are nici o șansă să se facă ascultată. 

— O să te duc la un hotel. Mergem chiar acum. 

Nu mai vroia deci s-o aibă nici un minut în casă. Putea să înțeleagă 
asta, dacă Graciela avusese nevoie de îngrijire medicală ca să se 
calmeze. Totuși, nu putea crede că Rolfe făcuse lucrurile de care era 
acuzat. Păruse atât de îndrăgostit în scrisoarea lui, atât de nerăbdător 
să sosească ziua nuntii lui. 

— Eşti gata? 

Acum trebuia să nu se mai gândească la Rolfe și la întrebarea 
chinuitoare ce se găsea în spatele poveștii acesteia. Mai important era 
să se concentreze asupra situaţiei dificile în care se găsea. 

Fără să răspundă, își luă mica geantă de voiaj cu care intrase și se 
îndreptă spre ușa prin care venise. Javier Zarazua avea dreptate s-o 

zorescă să plece. O însoţi pe terasa unde își lăsase bagajele pe care le 
luă el și o conduse apoi la o mașină parcată pe alee. 

— Un moment, îi spuse el brusc și se întoarse în casă, probabil să 
le comunice domnului și doamnei Delgadillo ce se întâmplase sau 
să-i spună menajerei să închidă ușa după el. 

Se întoarse repede, în aceeași dispoziţie deloc favorabilă 
conversatiei, ceea ce de altfel ei îi convenea de minune. În lipsa lui, 
își numărase mental banii și spera din tot sufletul că el se gândise la 
un hotel mic și ieftin. 

Simti cum i se strânge inima când el opri în faţa unui hotel mare, 
elegant și modern. Dumnezeu știe cât ar fi costat. 

— Aș prefera ceva mai mic. Spera că va crede că protestul ei 
provenea doar dintr-o simplă preferință acordată lucrurilor 
nesofisticate. 

— Nu mă interesează ce preferi tu, îi răspunse nepoliticos, 
pregătindu-se să deschidă ușa. E târziu. Nu am nici un chef să-mi 
petrec jumătate de noapte căutând ceva mai potrivit gustului tău. 

Avea deja o valiză în fiecare mână și stătea pe trotuar, în mod clar 
neluând în considerare posibilitatea ca ea să nu se supună autorității 
lui. Aștepta să coboare si să intre în hotel, dar Cally era hotărâtă să 
nu se miște. 

Simti cum îi crește ura pentru el, izvorâtă din ceea ce spusese 
despre scopul ei în Mexic, care acum se hrănea și din ceea ce va 
trebui să-i spună despre situaţia ei financiară. 

Stând în continuare pe trotuar, pregătită să se întoarcă în mașină, 
se uită la el și-i spuse cu o faţă împietrită: 

— Nu-mi pot permite un astfel de hotel. 

— Ai venit aici fără bani? 

li displăcu profund satisfacția din vocea lui, care denota 
confirmarea bănuielilor lui. Fără să-l privească, se îndreptă spre 
intrarea hotelului. Nu mai vroia să audă nici un cuvânt de la el. Știa 
bine că gestul ei îi va da peste cap situaţia financiară, dar va vedea ce 
e de făcut după un somn odihnitor. 

Așteptă în timp ce el vorbi cu bărbatul de la recepție, apoi un 
băiat de serviciu îi luă bagajele și cheia camerei de la recepție. Privi 
drept spre Javier Zarazua, dar fără să aibă aerul că-l vede sau că 
observă sclipirea din ochii când intenţia ei devenise clară, și-i 
întoarse spatele urmându-l pe băiat în lift. 

Soarele strălucea în cameră când se trezi. Cally își privi ceasul; 
crezuse că va dormi zile întregi din cauza oboselii, dar era doar opt 
fără zece. De fapt, era surprinsă că reușise să adoarmă cu toate grijile 
pe care le avea pe cap. Îşi aminti epuizarea care o cuprinsese după 
ce băiatul care îi dusese bagajele plecase și ajunse la concluzia că nu 
era chiar așa de surprinzător faptul că adormise imediat ce pusese 
capul pe pernă. Un atac neașteptat de tuse o apucă brusc, făcând 
să-i lăcrimeze ochii. Era soare aici, de ce nu dispăruse tusea ei? Nu 
mai avu timp să-și răspundă la întrebare fiindcă, între timp, se trezise 
de-a binelea și celelalte gânduri dădură buzna asupra ei. 

Făcu un duș și îmbrăcă o rochie de bumbac, prezentabilă încă, 
deși fusese spălată de numeroase ori. Observă apoi un bilet din 
partea hotelului, anunțând ora două ca fiind ora de eliberare a 
camerelor. 

Avea deci termen până la ora două ca să hotărască ce avea de 
făcut. Va începe prin a face o vizită proprietarului cu care vorbise Tim 
în ziua precedentă. Va reuși cumva să-l facă s-o înțeleagă. „Dacă Rolfe 
a fugit cu o femeie“, deși nu credea asta nici un moment, „e oare 
normal să lase în urmă ceva care să indice unde s-ar fi putut duce?“ 

Știind că trebuia să fie atentă cu banii, Cally deschise una din cele 
două sticle de apă minerală de pe masă, renunțând astfel la cafeaua, 
fără îndoială excelentă, pe care ar fi putut s-o comande. 

La început îi plăcuse soarele puternic, dar, după zece minute de 
mers, realiză că n-ar fi putut să continue să meargă la fel de repede 
și se simţi recunoscătoare când se aşeză să se odihnească cinci 
minute pe o bancă din multele pieţe publice ale orașului 
Queretaro. 

După o jumătate de oră de mers, cu ajutorul ghidului de 
conversaţie și a scrisorii unde Rolfe menţionase adresa sa, dar mai 
ales prin intermediul indicaţiilor cu mâna pe care le primi de la un 
polițist, reuși să se apropie de clădirea pe care o vizitase seara trecută 
cu Tim și Julie. 

Ajunsese la capătul răbdărilor și trebui să se recunoască înfrântă 
după ce sună și bătu la ușă de numeroase ori fără să răspundă cineva. 
Se îndepărtă de clădire fără să știe unde merge și aproape fără să-i 
mai pese. O nouă problemă se prezenta, ţinută până atunci la 
distanţă de gândul că, o dată ce va afla noua adresă a lui Rolfe, îl va 
putea găsi. Unde va dormi la noapte? 

Încălzită, necăjită și chiar speriată, ajunse pe strada Madero. Ca să 
scape de soare, intră într-un magazin Woolworths. Nu avea intenția 
să cumpere ceva, dar era răcoare, așa că rămase câteva minute să se 
uite la niște cărți poștale, dar continuând să se gândească la ce ar 
trebui să facă. 

Nu găsi nici o soluţie și ieși din magazin. În apropiere se găsea un 
alt părculeţ, de data asta cu o fântână de apă, în jurul căreia oamenii 
erau așezați pe bănci. 

Prea agitată ca să stea pe loc mult timp, Cally reîncepu să meargă 
fără să se grăbească. Queretaro, știa bine, era un oraș de mare interes 
istoric. Aici fusese executat împăratul Maximilian. Aici trăise Josefa 
Ortiz de Dominguez, eroina războiului de independenţă și tot aici 
fuseseră aduse rămășițele ei, după ce murise. Continuă să rătăcească 
și întâlni statuia acestei femei curajoase. Cally o privi, dorindu-și din 
suflet să fie și ea la fel de curajoasă. 

Era însă departe de a se simţi astfel. Nu putea să se simtă decât 
singură și speriată. Chiar și așa, însă, ultimul lucru pe care l-ar fi 
făcut, ar fi fost să apeleze la familia Delgadillo. Niciodată nu-i va cere 
ceva lui Javier Zarazua! Nici măcar nu mai vroia să-l vadă. O părăsise 
într-un hotel și își încheiase socotelile cu ea. 

Trecuse de douăsprezece când întâlni biserica Santa Rosa și intră. 
Interiorul de aur, decorat în stil baroc, nu era tocmai genul ei, dar se 
simți mai calmă când ieși și se așeză pe o bancă în parcul din fața 
bisericii. 

Își aminti de problema timpului când privi ceasul bisericii, cu 
toate că nici unul dintre acele lui nu mai funcţiona: unul arăta patru 
și jumătate, celălalt ora șase. Trebuia să se întoarcă la hotel până la 
ora două, deși nu simţea nici o dorinţă să-și ia bagajele și să meargă 
mai departe cărându-le. Mintea ei dădea târcoale ideii de a-și lua o 
slujbă care s-o ajute să facă rost de banii necesari biletului de 
întoarcere. Nu știa, însă, ce fel de permis de muncă avea nevoie ca să 
lucreze în Mexic. Și, chiar fără problema asta, ce muncă ar putea face? 
Tot ce ştia era să îngrijească o casă și oricine ştia să facă acest lucru. 

O pată de culoare îi captă privirea și lăsă la o parte pentru 
moment grijile, admirând cu plăcere niște flori care crescuseră, 
învăluind un zid din apropiere. Iubea florile și se pierdu, pentru o 
clipă, în frumuseţea pe care ochii ei o contemplau. Nu era câtuși de 
puţin pregătită pentru agresivitatea unei voci pe care nu mai credea 
s-o audă vreodată: 

— Pe unde naiba ai umblat? 

Șocul unei priviri furioase aţintite asupra ei și Javier Zarazua stând 
în faţa ei, o făcură să tresară speriată. Spaima dură până când își 
aminti că el era cel care îi spusese toate acele minciuni cumplite 
despre Rolfe. 

— Mă uimește cât de bine vorbești limba engleză, îi răspunse rece, 
încercând să nu dea atenţie privirii încordate cu care o fixa și care o 
anunța că era la un pas de a-și pierde cumpătul. Am fost să-l văd pe 
proprietarul apartamentului unde a stat fratele meu. 

— De ce? 

Tocmai decisese că l-ar putea trimite să-și vadă de propriile 
treburi, când el înaintă și se așeză alături de ea. Nu-i plăcea să-l simtă 
atât de aproape, deși era mai bine decât să-l aibă încruntat în faţa ei. 

— Am fost să-l întreb de adresa lui. 

— Puteam să te scutesc de asta. 

Își întoarse privirea spre el. 

— Ştii unde e? Pentru o clipă uită să mai fie tăioasă și ochii ei 
cenușii spre verzi prinseră viaţă, ceea ce adversarul ei remarcă, o 
dată cu înmuierea vocii. Fostul lui proprietar nu era acasă când am 
fost să-l caut și mă gândeam să merg mai târziu, când probabil o să 
vină de la slujbă. 

— Nu, nu știu unde e. Dar aș vrea, îi spuse sec Javier Zarazua, cu 
o privire care lăsa să se înţeleagă că nu va fi bine pentru Rolfe când 
va afla. Gonzalez, proprietarul, nu știe nici el. 

Cally simţi că se prăbușește. De-abia atunci realiză că își agățase 
toate speranţele de ceea ce îi va spune proprietarul despre locul 
unde s-ar putea afla Rolfe. Chiar dacă nu se mai afla în Queretaro, 
măcar ar fi putut să-i telefoneze și să-i spună despre situaţia în care 
se afla. Dar, amenințarea mexicanului, care o informa despre ceea ce 
îl aștepta pe Rolfe dacă l-ar fi văzut, o convinse că spunea adevărul. 

— Mulţumesc că m-ai scutit de un drum, îi spuse pe un ton înţepat 
şi se ridică. Dar, de-abia apucă să facă câţiva pași, când simţi o mână 
pe braţul ei, oprind-o. 

— Şi unde crezi că mergi, acum? 

Încercă să se elibereze din ceea ce părea a fi o strânsoare de fier, 
dar nu reuși. Aproape că-i venea să plângă, dar nu vroia ca el să vadă 
şi să se simtă satisfăcut. 

— Mă duc la hotel să-mi iau bagajele și să-mi plătesc cazarea, 
răspunse ea, dar află că nu putea pleca niciunde decât înapoi pe 
banca de pe care tocmai se ridicase, fără a se angaja, în faţa tuturor, 
într-o luptă pe care nu o putea câștiga. 

— Cazarea ta e deja plătită, îi spuse, declanșând furia ei, în 
momentul în care se aflau din nou pe bancă. 

— Tu ai plătit-o! Îi lăsă bratul, pe care ea și-l retrase indignată, 
astfel încât să poată să-și deschidă geanta. Dacă ai avea bunătatea 
să-mi spui cât... începu ea jignită, căutându-și portofelul. 

— Nu fi ridicolă! o repezi el și ea văzu atunci că îl insultase 
încercând să-i ofere bani în văzul tuturor. „Nu e singurul care are 
mândrie“, se gândi ea. Nu era nici un motiv să creadă c-o poate jigni 
și apoi să se supere când îi răspundea cu aceeași monedă. 

— Nu sunt ridicolă, îl repezi la rândul ei. Dacă îţi jignește mândria 
masculină să... 

Privirea lui o opri, părea gata s-o lovească! Văzu mișcarea bărbiei 
lui și înţelese că se înșelase în privința vanității lui. Fiindcă, chiar 
acolo, fără să-i pese de ceea ce credeau ceilalți, îi spuse cât costase 
cazarea ei. Și, în timp ce ea încerca să nu se îngălbenească în fața 
cifrei pe care i-o comunicase, el întinse mâna ca să-și primească 
banii. 

Evident, avea ochi ageri. Când ea deschise portofelul și scoase tot 
conţinutul, putu să vadă exact câti bani avea la dispoziţie. 

— Accept și cecuri de călătorie dacă nu ai decât mărunţișul ăsta, se 
oferi el cu mărinimie. 

Mărunţiș! Bancnotele din mâna ei reprezentau toţi banii pe care 
îi avea. 

— Nu am cecuri de călătorie, murmură ea şi ştiu imediat că el o 
auzise, fiindcă întrebă: 

— Suma asta este tot ce ai? 

— Pot să-mi plătesc singură nota de plată de la hotel, spuse tăios, 
înfuriindu-se fiindcă el nu făcea nici o mișcare ca să ia banii. Se purta 
ca şi cum singurul motiv pentru care spusese că o să-i primescă 
banii, fusese doar ca să vadă exact câţi avea la dispoziţie. Cally ar fi 
vrut să nu-i fi menţionat că nu avea cecuri de călătorie și se simţea 
ridicolă, stând cu mâna plină de bani, întinsă spre el, doar ca să fie 
ignorată. 

El binevoi să arunce o privire asupra banilor întinși spre el și ea 
înțelese că, în timp ce calcula suma pe care o avea, bănuiala lui că 
venise acolo pentru avantaje materiale se transforma în certitudine. 

Nu putea să nu observe sarcasmul din vocea lui când o întrebă: 

— Si cât timp aveai de gând să rămâi? 

— Credeam că o să-l găsesc pe fratele meu aici, îi spuse cu răceală 
ceva ce deja el știa, mai mult ca să se apere de insinuările lui. 

— Te așteptai să-ţi finanţeze el șederea? 

— Eu... adică el m-a invitat să vin. A spus... Simţi cum o cuprinde 
din nou mândria. Ce-i păsa lui ? Pot foarte bine să mă întorc acasă, 
minți ea. 

— Ţi-ai rezervat biletul de avion? o întrebă tăios, atât de tăios încât, 
neobișnuită să mintă, Cally răspunse înainte de a avea timp să 
gândească. 

— Păi... nu. 

— Dar ai un bilet de întoarcere? 

Brusc, faţa ei îşi schimbă culoarea și înţelese din felul în care o 
privea că, deja, din felul în care roșise, știa răspunsul. 

— Pot să-mi iau o slujbă. Pot... 

— Te așteptai să-ți plătească fratele tău biletul de întoarcere? 

— Din banii lui, nu din ai Gr...Nu din banii logodnicei lui. 

Se întrebă ce șanse avea să se ridice și să plece fără să fie oprită 
încă o dată de forţa lui. În momentul acela, însă, se simţi încă o dată 
copleșită de aceeași oboseală pe care o simţise și seara trecută, astfel 
incât se întrebă dacă nu cumva virusul acela nu stătea din nou la 
pândă. 

— Mi se pare că, spuse Javier Zarazua după ce tăcuse timp de 
câteva momente, domnişoară Shearman, te afli într-o situaţie pe care 
chiar îndulcind termenul, pot s-o denumesc cu siguranță o 
încurcătură. 

Nu era nevoie să-i spună asta, așa că nu se obosi să-i mulțumească 
pentru informaţie. 

— Mă copleșește genialitatea ta! îi răspunse ea cu un sarcasm rece. 

— Nu cred că e prea înţelept din partea dumitale să-mi vorbeşti pe 
tonul acesta, domnişoară. Vocea lui era încordată, cu o notă de 
avertisment în ea. Știa că nu-i plăcuse nici sarcasmul și nici răceala ei. 

— De ce? îl provocă cu insolență. Toată viaţa fusese pusă la locul 
ei de către tatăl ei și credea că sosise timpul să se schimbe lucrurile. 

— Deoarece, Cally Shearman, în timp ce îti pot garanta că nimeni 
de pe aici nu o să te angajeze, făcu o pauză urmărind cum o parte din 
aroganta ei o părăsește pe măsură ce înţelegea sensul observaţei lui 
și creștea disperarea în care se afla, apoi continuă: există o 
posibilitate să te angajez eu. 

Aceasta o surprinse de-a binelea și se uită uluită la el, remarcând 
că vorbea serios. Simţi apoi că se disprețuiește, dat fiindcă era 
ultimul om din lume pentru care ar fi vrut să lucreze, dar era prea 
rău intrată într-o „încurcătură“ și avea o nevoie disperată de bani, așa 
că trebuia să-și înăbușe mândria şi să afle mai multe. 

— Ce fel de slujbă? întrebă îndurerată, călcându-și mândria în 
picioare și evitând să-l privească. 

— Ce fel de slujbă aveai în Anglia? 

„Casnică“, vru să răspundă, fiindcă nu avea altă soluţie. Nici o 
menajeră pe care o angajase tatăl ei, după moartea mamei ei, nu 
reușise să suporte prea mult pretenţiile lui. Astfel că, de la sine 
înțeles, slujba aceasta îi revenise ei. 

— Nu munceam în Anglia, răspunse în silă, știind că se găsea în 
același punct de unde plecase. Cine ar fi angajat-o fără să aibă nici o 
altă experiență decât pe cea de menajeră în propria casă? 

— Preferai să pierzi vremea? se trezi întrebată înainte de a fi avut 
timp să-i spună că ţinea casa pentru tatăl ei. Și, fără să-i permită să-l 
întrerupă, să-i spună că, în afară de cele două zile în care fusese 
bolnavă, muncise fiecare clipă în casa aceea mare și veche, continuă 
la fel de sarcastic: ce fel de muncă sperai să faci ca să-ți câștigi biletul 
de întoarcere în Anglia. 

— Muncă de menajeră, într-un hotel, orice. 

Se aşternu tăcerea fiindcă el nu mai continuă cu alte observaţii 
sarcastice. Apoi, păru că se hotărăște dintr-o dată, și începu să-i dea 
ordine ca și cum ar fi fost deja şeful ei, și încă șeful cel mai important. 

— Păstrează-ţi banii, vei avea nevoie de ei, și încă de mulţi alţii. Mai 
întâi luăm prânzul și, apoi vei veni cu mine la Durango. 

— Durango! 

— Acolo locuiesc, ţi-am mai spus, o repezi de parcă ar fi fost jignit 
că trebuie să repete. Ai spus că vei lucra ca menajeră, ei bine am ceva 
care o să ţi se potrivească de minune. 

— Menajeră? întrebă ea, simțind limpede că îl urăște, dar pregătită 
să primească orice. Un strop de prevedere o împiedică să meargă 
undeva cu el înainte de a ști despre ce e vorba. 

— Sperai poate ceva mai puţin manual ? Sarcasmul lui nu făcuse o 
pauză prea mare. Dacă aroganta ei îl enervase mai devreme, acum 
părea dispus să egaleze scorul. Poate că te-ai gândit că, lucrând într-un 
hotel, vei întâlni pe cineva bogat, așa cum a crezut că a întâlnit și 
fratele tău? Și, în timp ce ea inspira adânc: ţi-e frică să nu-ţi murdăreși 
mâinile cu altceva mai mult decât biletul de care ai nevoie? 

Mândria înălță din nou capul: 

— Nu mi-e frică să muncesc, declară cu același ton rece de mai 
înainte. Pur și simplu vreau să știu mai multe. Mai multe despre 
munca pe care trebuie s-o îndeplinesc. Știu prea puţin despre 
dumneavoastră, domnule, cred că sunteţi de acord cu aceasta, astfel 
încât e firesc să vreau... 

— Îţi închipui că te duc la mine acasă ca să-mi fac de cap cu tine? 
Ochii lui o priveau ca și cum ar fi disprețuit ceea ce vedeau. Permite-mi 
să te anunţ, spuse el cu o voce care o întrecea pe a ei când era vorba 
de coborât sub zero grade, că prefer femeile cu ceva mai multă carne 
pe oase. 

Cally trebui să înghită această insultă adresată siluetei ei subțiri, 
deși nu credea că arată atât de rău pe cât lăsa el să se înţeleagă. Se 
gândi că avea picioare frumoase și un corp bine modelat. Apoi, lăsă 
la o parte părerile ei personale în favoarea unei observaţii cu care 
simţea că îi era datoare: 

— Nu am crezut nici o clipă că intenţiile dumneavoastră sunt de 
această natură, îi spuse ferm. Ceea ce, de fapt, mă interesa, este de 
ce m-aţi ales pe mine pentru postul de menajeră când e atât de 
evident cât de puţin ne placem unul pe altul. Exprimase într-un mod 
potolit ceea ce simţea cu adevărat pentru el. Era sigură că, dacă l-ar 
fi văzut înecându-se, nu ar fi îndrăznit mai mult decât să-i arunce un 
colac de salvare, de teamă că, dacă s-ar fi apropiat de el, ar fi încercat 
s-o înece și pe ea. Ceea ce, de fapt, mă preocupa era dacă soția 
dumneavoastră este de acord cu... 

— Nu sunt căsătorit. 

La acestă afirmaţie seacă, privi drept în ochii lui albaștri. Din felul 
în care o spusese, părea mulţumit de situaţia lui de celibatar. Însă 
curba senzuală a buzei lui inferioare îi sugeră că se afla destul de 
departe de privaţiunile vietii de celibatar. Se grăbi să-și alunge astfel 
de gânduri din minte. 

— Va trebui să stau în aceeași casă cu dumneata? întrebă ea, 
dorindu-și din toate puterile să audă un „nu“ sau să nu cumva să 
spună că vor fi doar ei doi. Ar fi prea mult. El o ura pentru ceea ce 
Rolfe făcuse familiei lui, o ura pentru că era convins că venise în 
Mexic doar să tragă niște foloase personale. Astfel stând lucrurile, era 
convinsă că o să iasă scântei de fiecare dată când se vor întâlni. În 
plus, descoperise libertatea și nu avea nici o intenţie să lase tirania 
sub care crescuse în casa tatălui ei, s-o copleșească și aici, doar că sub 
un alt chip. 

— Vei locui sub același acoperiș cu mine, îi spuse într-un final. Și 
, deducând din expresia feței ei că ideea nu produsese nici urmă de 
extaz, continuă la fel de nepăsător: dar vei fi supravegheată în mod 
corespunzător, dacă asta te ingrijorează cumva. Tonul lui sugera că 
era familiarizat cu cele de felul ei și că știa că nu le păsa dacă sunt sau 
nu supravegheate. Menajera mea și soțul ei locuiesc cu mine. Vocea 
lui se debarasă parcă de gravitate, când continuă cu un zâmbet pe 
care Cally nu-l credea posibil: așa că, chiar dacă aș uita cumva că până 

și un iepure înfometat are pe el mai multă carne, poți totuși să dormi 
liniștită în patul tău, domnişoară. Teresa, mai ales, și Arturo, soţul ei, 
ar obiecta dacă... dacă s-ar petrece lucruri necorespunzătoare în 
casă. 

Alte insulte! Din nou insista asupra faptului că era ultima femeie 
la care să se gândească și Cally simţi o nuanţă de ciudă, amestecată, 
însă, cu o mare ușurare. Nu se pricepea la bărbaţi, dar nu era atât de 
neștiutoare încât să nu observe o privire admirativă dacă o primea și 
nu se ocupase de cumpărăturile casei tatălui ei fără să remarce 
câteva. Îi veni în minte că Javier Zarazua încerca să-i submineze 
încrederea în sine, s-o facă ceva mai puţin arogantă. Nu-i putea spune 
că, cel puţin jumătate din această aroganță era, de fapt, rezerva ei 
naturală, că de multe ori ar fi vrut să fie prietenoasă cu oamenii, dar 
Că spontaneitatea ei fusese prea mult timp înăbușită, ca să reușească. 
Doar aici, în Mexic, în autobuz, începuse să iasă din închisoarea în 
care stătuse atâta vreme. 

Își abandonă gândurile și încercă să se concentreze asupra ceea 
ce îi spusese el. Nu mai vorbea, așa că avu timp să mai deruleze încă 
o dată totul prin minte. 

Fiindcă, până în urmă cu câteva zile, fusese o menajeră foarte 
eficientă, tatăl ei nu ar fi tolerat nimic sub acest calificativ, își 
închipuise cu naivitate că Javier Zarazua se referise la o astfel de 
slujbă când îi vorbise de munca manuală. Dar, dacă austera Teresa 
era menajera lui, care era rolul ei în casa lui? 

— Trebuie să înţeleg că voi face munca grea din casa dumitale? 
Pusese întrebarea dar, în sinea ei, știa deja ce răspuns va primi. 
Înţelese abia atunci că, dacă se oferise s-o scoată din „încurcătura“ în 
care se afla, n-o făcuse dintr-o pornire filantropică. O ura pentru ceea 
ce făcuse Rolfe unui membru al familiei lui, și avea de gând s-o facă 
pe ea să plătească, să plătească din greu. 

— Vei lucra în casa mea. Și vei dormi acolo, sigur. Zâmbi și Cally 
își întoarse privirea. Toată confirmarea de care avea nevoie se găsea 

în zâmbetul acela sardonic: nimeni nu-l trata de sus fără să plătească, 
asta fără să se mai adauge la socoteală datoria pe care o avea de reglat 
cu familia ei. Își închipuia, probabil, că nu făcuse nimic în viaţa ei şi 
se pregătea să se distreze punând-o la muncă. 

— Slujba pe care o am pentru tine, Cally Shearman, este să cureți 
casa noului supraveghetor pe care îl aştept să sosească în curând. 

Cally îi făcu, la rândul ei, favoarea unui zâmbet: munca de 
curăţare a unei case și ea erau vechi cunoștințe. 

— Nu cred că-mi va lua prea mult, îi spuse cu un aer care lăsa să 
se subințeleagă „încearcă altceva ca să mă sperii“. Aceasta fiindcă ceea 
ce auzise nu o speriase deloc. Cu zâmbetul încă pe buze, sperând să 
scape curând de sentimentul de oboseală și să se apuce de treabă, ca 
să-i arate de ce era în stare, continuă: totuși, n-aș putea pretinde să 
am biletul de avion fără sa muncesc mai puţin de o săptămână. 

Fu rândul lui să zâmbească și propriul ei zâmbet păli: 

— Dacă cumva treaba asta e terminată în mod satisfăcător, Cally îl 
și văzu inspectând fiecare colț al casei, înainte să-ţi fi câștigat biletul 
de avion, nu am nici un dubiu că îţi voi mai găsi ceva asemănător de 
lucru. 

Cally se imagină obligată să curețe fiecare clădire din ferma lui, 
înainte ca avionul ei să decoleze pentru Anglia. 

Şi ea care crezuse că tatăl ei era un tiran! 


Capitolul 3 


Durango se afla la poalele munţilor Sierra Madre. Exista un sigur 
cuvânt care să poată descrie locul unde Javier Zarazua își avea ferma, 
şi cuvântul era „frumos“. 

Zburaseră din Oueretaro cu un avion particular, după care 
merseseră cu mașina cam o oră și jumătate. Cally, însă, nu avea 
dispoziţia necesară aprecierii priveliștilor minunate, cu vegetaţie 
bogată, cu dealuri acoperite din abundență cu pini și stejari. 

Nici măcar a doua zi, pe când Javier o ducea cu mașina la casa 
viitorului supraveghetor, nu era dispusă să admire împrejurimile și 
să se bucure că va avea ocazia să locuiască în mijlocul unei asemenea 
frumuseți. Nu vroia decât să plece, și cât mai repede posibil. 

Patronul ei — acum nu se mai gândea la el decât în această 
calitate — nu părea înclinat spre conversaţie. De când acceptase să 
plece cu el, atitudinea lui față de ea se aflase mereu la marginea 
insolenței. Ştia, desigur, că nu avea altă soluţie decât să accepte 
propunerea lui. 

În asemenea condiţii, Cally considerase că era firesc să fie rece 
fată de el. Încă o mai dureau vorbele lui despre Rolfe. De asemenea, 
lucrurile pe care le gândise și pe care le spusese despre ea nu erau 

de natură să-i topească rezerva caracteristică. Dacă, însă, îl trata cu un 
anumit grad de răceală, atunci atitudinea lui faţă de ea putea fi 
considerată fiind de-a dreptul „arctică“. 

Îşi amintea de sosirea lor pe întuneric, cu o seară înainte; își 
amintea cum se răstise la ea când încercase să-și ducă singură bagajele: 

— Lasă-le acolo, o să se ocupe Arturo de ele. 

Apoi o luase înaintea ei și trebuise să-l urmeze repede dacă nu 
vroia să se rătăcească în casa superb aranjată, însă un adevărat 
labirint în ceea ce privea numărul de uși și intrări. 

Strigă: „Teresa!“ și o femeie apăru repede. Era îmbrăcată îngrijit 
şi putea avea orice vârstă între cincizeci și șaizeci de ani. Pielea ei 
avea o nuanță de maro, pe care Cally putea acum să o identifice ca 
aparținând amestecului de sânge indian și spaniol. Se întrebă cum se 
făcea că pielea lui Javier Zarazua avea o culoare atât de deschisă. 

Teresa era îmbrăcată în negru și singurul punct luminos din 
ținuta ei era cruciulița de argint de la gâtul ei. 

Javier Zarazua lăsă la o parte tonul nepoliticos când se adresă 
austerei Teresa. Îi vorbi în spaniolă și, auzind cuvântul „seniorita“, 
Cally fu sigură că îi spunea ceva despre ea. 

Din felul în care se purtase cu ea, Cally era sigură că se va 
debarasa de politeţea unei prezentări formale, așa că fu cu adevărat 
surprinsă când el se întoarse spre ea și îi făcu cuoștință cu menajera 
lui. Parcă pentru a confirma că vorbiseră despre ea, Javier continuă: 

— Teresa ti-a pregătit o cameră. 

Era nedumerită, fiindcă nu putea ghici când anume reușise să 
dea instrucţiuni menajerei privind camera ei. Pe tot parcursul 
drumului, nu se depărtase o clipă de lânga ea. Nu era, însă, 
momentul potrivit să se gândească la asta, fiindcă Javier se apropie 
cu Teresa de ea: 

— Teresa te va conduce în camera ta. Noi luăm cina într-o 
jumătate de oră. 

Cally nu se grăbi s-o urmeze pe femeia îmbrăcată în negru. 

— Voi lua cina cu personalul casei? întrebă ea, îngrijorată de 
cuvântul „noi“. Dacă ar fi rămas la latitudinea ei, ar fi preferat să 
mănânce cu restul servitorilor. 

Primi din nou o privire încărcată de acea aroganță care reușea 
întotdeauna să o scoată din sărite. 

— Vei lua masa cu mine. 

— Dar... 

— Prezenţa ta în bucătărie o va stânjeni pe Teresa, îi răspunse el 
tăios și Cally renunță să continue. Se gândi că avea multe de învăţat 
despre obiceiurile mexicane, din moment ce nu reușea deloc să 
înțeleagă cum o va stânjeni pe Teresa, deoarece amândouă erau 
servitoare. Ceva înțelegea, însă, cât se poate de limpede: pe ziua de 
astăzi, se săturase din plin de Javier Zarazua! Nu se simţea în stare 
să-l mai vadă și în timpul cinei. 

— Mă veţi ierta, domnule, dar nu mi-e deloc foame, spuse ea 
politicos, dar cu vechea răceală în glas. 

— Ai mâncat putin la prânz. 

— Întotdeauna mănânc puţin. 

Era sigură că ultima ei afirmaţie va declanșa un alt comentariu 
dezagreabil privind felul în care era apreciată silueta ei subţire. Dar 
rămase surprinsă și de data aceasta: 

— Du-te cu Teresa, răspunse el pe un ton ezitant și apoi continuă: 
dacă ai nevoie de ceva, vino la mine, Teresa nu vorbește deloc 
engleza. 

Cally se întoarse spre Teresa, gândind că prefera să se lipsească 
de ceva pentru care ar fi trebuit să apeleze la el. Din moment ce el 
nu suporta s-o vadă, era totuși de mirare că-i sugerase să se adreseze 
lui, dacă avea nevoie de ceva. 

Camera în care o conduse Teresa era albă, răcoroasă și aerisită. 
Un vânt ușor intra pe fereastra deschisă. Patul mare, cu decorațiuni 
mexicane gravate în lemn, arăta foarte tentant. Teresa îi primi 
mulțumirile fără să zâmbească și se retrase imediat. 

Îndată ce rămase singură, Cally investigă camera de baie și nu se 
putu opri să nu observe că, pentru o servitoare, avea pus la dispozitie 
un apartament foarte luxos. Dar, Doamne, cât de obosită se simţea! I 
se părea că fusese hărțuită de oboseală tot timpul cât se aflase pe 
teritoriul mexican. Puse, însă, oboseala pe seama faptului că încă nu 
se obișnuise cu diferenţele de fus orar, și optă în favoarea unei băi, ca 
fiind cel mai bun remediu pentru a se repune pe picioare. 

Simțindu-se ceva mai bine după baia făcută, începu să 
despacheteze valizele care, cât timp stătuse în camera de baie, 
fuseseră aduse înăuntru. Până termină cu aranjatul lucrurilor, 
oboseala îi reveni și decise că tot ce putea face, era să se culce. O mai 
aștepta, însă, o surpriză. 

Înainte de a fi apucat să urce în pat, auzi o bătaie în ușă. Deschise 
şi o văzu pe Teresa cu o tavă în mâini. Dacă Javier Zarazua intenţiona 
s-o pună la îngrăşat, se gândi ea în timp ce lua tava din mâinile 
Teresei, atunci cu siguranță o făcea din cauză că vroia s-o pună la 
muncă, și nu din cauză că-i plăceau femeile cu mai multă carne pe ele. 


KEK 


Javier opri mașina în fața unei case care nu părea locuită de mai 
mulţi ani. Cally se întrebă dacă n-ar trebui să-i mulţumească pentru 
masa copioasă pe care i-o trimisese în ajun, „ca unui condamnat“ mai 
adăugă ea gândului anterior. Oricum, mâncase puţin din ceea ce îi 
trimisese; fusese mult prea dornică să ajungă în pat mai repede. 
Decise să nu-i spună nimic, și ieși, la rândul ei, din mașină. Chiar 
dacă ar fi mâncat un an întreg nimic altceva decât lămâi, și tot n-ar fi 
putut să se poarte mai acru decât se purta în dimineața aceea. 

— Ia asta, îi porunci scurt, în timp ce ea se depărta, investigând casa. 

Cally se întoarse spre el. „Asta“ era o cutie de carton. O luă din 
braţele lui și aşteptă, în timp ce el continua să scoată o altă cutie, mai 
mare și mai grea, un coș cu mâncare și o perie de curăţat praful. 

— Cred că acum ai la dispoziţie tot ce ai nevoie ca să faci curat, îi 
spuse el fără pic de bunăvoință și apoi plecă să deschidă lacătul greu 
care străjuia ușa casei. Cally n-avea nici o idee unde se afla; oriunde 
își arunca ochii, nu reușea să vadă nici o altă casă. 

Prima privire asupra ceea ce se afla în interiorul casei fu suficientă 
să-i facă sufletul să geamă. Locul era îngrozitor de murdar. Și ea care 
își închipuise că va termina totul într-o săptămână! Continuă să 
evalueze situaţia pe măsură ce el îi arăta toate camerele. Se putea 
considera norocoasă dacă va reuși să termine într-o lună! 

— După cum arată, o să-mi câștig greu biletul de avion. Nu se putu 
abtine să nu facă acest comentariu când intrară în bucătărie şi văzu 
aragazul plin de grăsime și de pete, care părea a cere, el singur, o zi 
de muncă. 

I se păru că citește dezgustul și în ochii lui, dar dacă era pentru 
ea sau se datora situaţiei în care se găsea casa, nu știa. 

— Puțin după ce au plecat cei care stăteau aici, a fost folosită drept 
adăpost de către oameni fără casă. 

Avu senzaţia că detectează ceva ce semăna a scuză în cuvintele lui, 
însă când îi văzu privirea inspectându-i mâinile și apoi faţa palidă, 
decise că se înșelase. 

— Vin să te iau la ora patru. Ar fi mai bine să începi. 

De unde să înceapă? Toată casa părea mai degrabă un coteţ 
pentru animale. Rămasă singură, Cally inspectă încă o dată fiecare 
cameră. Peste tot se găseau frunze moarte. Mobila, care părea să fi 
fost o dată îngrijită de o mână pricepută, era acum uzată, murdară, 
fără viață și plină de pete de grăsime. Cally începu. 

Oboseala o cuprinse încă înainte de a fi apucat să termine de 
măturat întreaga casă, aceeași oboseală care părea să fi devenit 
însoţitoarea ei permanentă în ultima vreme. Trebui să facă o pauză 
din cauza unui atac brusc de tuse. 

Ar fi vrut să se așeze undeva, dar amintirea întrebării „ţi-e frică să 
nu-ți murdărești mâinile ? „ o tinu în picioare. Strânse gunoiul 
măturat și deschise ușa din spate a casei. 

O întâmpină un soare vesel. Lăsă gunoiul afară și, după ce analiză 
puţin împrejurimile, decise că acolo se va ocupa de ceea ce era de spălat 
în casă. Existau două ligheane mari, dar un singur robinet. Hotărâtă să 
nu se dea bătută, luptă împotriva oboselii. Reveni în casă pentru a da 
jos draperiile camerelor de sus, pe care le puse apoi la înmuiat. 

După câteva ore, după ce spălase draperiile grele, Cally se simţi 
aproape epuizată. Orice mișcare devenise o povară. Îşi puse ceasul 
pe mână și intră în casă cu gândul să se aşeze puţin undeva. 

Încercând să-și revină, se aşeză pe o canapea din lemn fiindcă i se 
părea că totul se învârtește cu ea. Bunul simţ îi spunea că se va simți 
mai bine dacă ar gusta ceva din mâncarea adusă în coș, dar simplul 
gând de a pune ceva în gură făcu să-i vină greață. 

Cu gândul de a se odihni un moment, se întinse pe canapea. Cu 
toate că își simțea corpul ca de plumb, ajunse la părerea că petrecuse 
o zi destul de folositoare. Camerele de sus începeau să capete o 
înfățișare rezonabilă. Săptămâna aceasta se va concentra asupra 
acelei zone. Aceasta însemana că, la ora patru, când Javier Zarazua își 
va arăta faţa acră, în camerele de jos nu făcuse altceva decât să 
măture frunzele de pe covoare. Dar, din moment ce el va inspecta 
întreaga casă, fără îndoială că va observa cât de greu muncise. Va 
vedea, de asemenea, deși se îndoia că bărbaţii remarcau asemenea 
lucruri — tatăl ei nu o făcuse niciodată — că nici măcar nu avusese 
timp să mănânce de prânz. 

Se trezi brusc, realiză că trebuie să fi adormit o clipă, și deschise 
ochii. Se înroși puternic. Aruncă o privire fugară asupra ceasului și 
privi din nou faţa întunecată a bărbatului care trebuie să fi venit în 
timp ce dormea. 

— Eu... încercă să spună că nu avusese deloc intenţia să adoarmă, 
dar nu reuși decât: e de-abia trei și jumătate! 

— Iar tu, femeie leneșă, nu mă așteptai înainte de ora patru, veni 
răspunsul grosolan în timp ce ochii lui analizau locul care își păstrase 
caracteristica de vizuină pentru animale. 

— Eu... Cally încercă să mai spună ceva dar văzu imediat că nu-l 
intersau scuzele ei. Nici măcar nu avea de gând să urce scările, se 
mulțumea să creadă că nu muncise mai mult decât indica o primă 
privire. 

— Vino, îi spuse răstit, pregătit s-o ridice cu forța de pe canapea, 
dacă nu s-ar fi mișcat singură. Apoi, pe când ea se ridica de pe 
canapea și el lua coșul cu mâncare, Cally văzu brusc o lumină 
diavolească apărând în ochii lui. 

— Dacă vei munci așa de repede pe cât ai făcut-o astăzi, Cally 
Shearman, nu-ţi vei câștiga niciodată biletul de avion, o luă el în 
batjocură. 

Drept răspuns, trecu pe lângă el, aparent ignorându-l complet, 
dar simțind pentru prima oară în viață pofta de a pălmui pe cineva. 

Până când au ajuns la fermă, furia rece care o cuprinsese înainte, 
începuse să-și piardă din intensitate, dar Cally continua să fiarbă în 
sinea ei. Era hotărâtă să lucreze a doua zi cât de mult va putea și să 
plece din locul acesta ostil cât mai repede posibil. Il urmă absentă în 
bucătărie, unde el lăsă coşul de mâncare. 

O fată cam de vârsta ei se întoarse să-i privească în timp ce intrau, 
și un copil cu părul negru se lipi imediat de ea, ascunzându-și faţa în 
fusta ei. 

Javier se opri şi Cally trebui să se oprească și ea. Auzi numele 
Teresei când el se adresă fetei și ghici el întrebase dacă Teresa se 
odihnea. 

— Da, domnule, răspunse fata. 

— Bine, replică el. Se întoarse spre Cally și o prezentă pe fată, 
Rosa se numea, și pe fetiţa ei, Rosalinda. O mângâie pe aceasta din 
urmă și ea își scoase faţa din fusta Rosei. Cally fu surprinsă în faţa 
acestei dovezi de umanitate din partea lui. 

Rosa zâmbi imediat și prietenos când Cally îi întinse mâna. În faţa 
unei călduri umane, rezerva lui Cally se topi. Zâmbi la rândul ei, când 
fetița, la instrucțiunile mamei, se apropie să-i strângă mâna. 

— Îmi pare bine, domnişoară, spuse timid în spaniolă fetiţa, dar 
Cally o înţelese și-i răspunse cu un surâs care depășea barierele 
lingvistice. 

Cally tocmai se ridica după ce se aplecase la nivelul Rosalindei, 
când surprinse privirea lui Javier Zarazua și încetă să mai zâmbească. 
Observă în expresia lui o nedumerire în faţa atitudinii ei prietenoase. 
Fără îndoială că și el considerase rezerva ei drept îngâmfare și, probabil 
că nu putea face legătura între angajata leneșă pe care o prinsese 
dormind și fata care părea atât de încântată în faţa fetiţei menajerei. 

— Mă iertati, îi spuse Rosei într-un amestec de italiană și spaniolă, 
dar se pare că Rosa o înţelesese fiindcă zâmbea în continuare. 
Descoperind acum că exista un spaţiu suficient de larg prin care să 
se poată strecura, fără să-l atingă pe bărbatul cu fața aspră care 
continua s-o observe, Cally se retrase din bucătarie. 

Chiar dacă nu cunoștea planul casei, avu noroc și nimeri scara 
care ducea la camera ei. Se îndreaptă spre ușa camerei sale, sperând 
să nu mai dea ochii cu angajatorul ei în ziua aceea, dar deveni brusc 
conștientă de faptul că tocmai persoana de care se ferea, se afla 
lângă ea. 

Nu părea să se îndrepte spre camera lui, oriunde se afla ea, și 
când se opri, se opri și el, „fără îndoială să mai spună ceva neplăcut“, 
se gândi Cally. Se simti din nou obosită și înţelese că, dacă va mai 
face vreo observaţie despre cantitatea de muncă pe care o prestase în 
ziua aceea, pur și simplu nu se va mai putea abtine să nu dea curs 
poftei de-al pălmui. Simţea că își pierde controlul sub privirea lui 
scrutătoare. 

— Pari obosită, spuse el, luând-o complet prin surprindere. Pot 
să-ţi sugerez să urmezi exemplul Teresei și să te odihnești un pic? 

Uimirea în faţa acestei întorsături de situaţie și schimbarea din 
vocea lui aproape că o făcură să spună că i-ar face mare plăcere să-i 
urmeze sfatul. Nu putea, însă, uita atât de repede că o numise 

„femeie leneșă“, încât se abtinu să-i mulțumească pentru sugestie. 

— Altceva? întrebă cu un glas arogant și avu apoi impresia că vede 
gheața apărând din nou în privirea lui. Nu mai fu deci surprinsă, 
când el îşi reluă tonul răstit: 

— Cina e la ora opt. 

— Cu riscul de a mă repeta, nu mi-e foame. 

Fără îndoială, aroganta ei îl enerva la fel cum și a lui o enerva pe 
ea. Cally fu sigură de acest lucru când văzu cum privirea lui ia foc . 
Mai observă, de asemenea, cum i se zbătea mâna dreaptă, ca și cum 
și el avea poftă să plesnească pe cineva. Se părea, însă, că și el putea 
să se controleze, fiindcă, încet, mâna i se relaxă, deşi vocea îi era la 
fel de calmă cât ar fi putut să fie un vulcan în plină erupție: 

— N-ai decât să nu mănânci. Ai avut o masă bună pe ziua de azi. 
Nu intentionez s-o pun pe Teresa să-ţi aducă mâncare când ai tu chef. 

Se îndepărtă de ea înainte ea să-i poată spune că nu fusese ideea 
ei, ci a lui, ca Teresa să-i aducă mâncarea în cameră, cu o seară în 
urmă. Faptul că avea impresia că ea mâncase ceea ce s-ar fi putut afla 
în COȘ, nu avea nici o importanţă. 

Se gândea, a doua zi, pe când transpira muncind, că ar fi trebuit 
să se bucure de zilele însorite, una mai caldă decât cealaltă. Dar, 
aproape arzând de vie în timp ce călca draperiile pe care le spălase 
cu o zi în urmă, își dorea temperatura scăzută din vechea ei casă. Nu 
reușise să găsească o masă de călcat și, cum masa din bucătărie nu 
era nici ea potrivită, Cally trebuise să folosească salteaua unui pat. 

Când, în sfârșit, scoase fierul din priză, era din nou pradă 
oboselii. Era sigură că totul se datora schimbării de fus orar sau 
altitudinii ridicate la care se afla ferma. Lăsă draperiile proaspăt 
călcate întinse pe pat, astfel încât să nu se șifoneze, și merse în 
bucătărie să adune galeriile care trebuia și ele spălate. 

Pașii ei, obosiţi și parcă neglijenţi, nu făceau zgomot în timp ce 
cobora încet scările. Tocmai trecea prin holul mare, când un mic șoc 
nervos o scutură, dar se calmă rapid când văzu că bărbatul care stătea 
cu spatele la ea era Javier Zarazua. Își lăsase ceasul sus și nu știa cât de 
târziu se făcuse, dar se gândi că ar fi trebuit să-i audă mașina venind. 

El începu să se întoarcă și, instantaneu, Cally își îndreptă spatele. 
Văzu imediat că evalua ceea ce făcuse, sau mai degrabă, ceea nu 
făcuse, din moment ce întotdeauna când făcea curăţenie, lăsa 
bucătăria la urmă. 

— Văd că nici azi n-ai făcut mare lucru, îl auzi spunându-i rece. Știa 
că se afla acolo fără să se întoarcă s-o privească. 

„Ce caracter încântător!“ se gândi Cally cu amărăciune și-l obligă 
s-o privească în faţă când îi răspunse la fel de batjocoritor: 

— Noi, femeile leneșe, nu ne mișcăm prea repede. 

— Te-a cam durut observaţia, nu? Ochii lui albaștri treceau în 
revistă înfățișarea ei neîngrijită, și ea știa, după felul în care i se 
curbase gura, că era convins că dormise sus și coborâse doar când îl 
auzise venind. 

— Ce păcat că nu te-a durut destul ca să te pună în mișcare. 

— Toți mexicanii au această personalitate minunată sau farmecul 
tău îţi aparţine în exclusivitate? întrebă ea dispreţuitor, simțind cum 
se înfurie pe măsură ce făcea acest comentariu insolent. Cum i-ar fi 
plăcut să-i vadă expresia când va vedea cum arătau camerele de sus. 
Aproape că se rugă, în gând, ca el să urce. 

Dorinţa ei nu se îndeplini. 

— Mâine vreau să văd ceva progrese, îi spuse aspru și trecu 
nepăsător pe lângă ea ca să ia coșul cu mâncare de a cărui existență 
Cally aproape uitase. 

— Şi ce pedeapsă mă așteaptă dacă nu mă conformez? îl provocă, 
îndreptându-se spre el. Era uimită de curajul ei; ea care nu ţinuse 
piept niciodată tatălui ei, acum pur și simplu refuza să cedeze. 

Javier Zarazua se îndreptă spre ușa de la intrare. Auzind-o, se opri 
și o privi, din ce în ce mai încruntat. Cally înţelese, pe măsură ce o 
cuprindea teama, că era genul de bărbat pe care era mai înțelept să 
nu-l provoci. Deveni convinsă de asta când îi auzi răspunsul: 

— Deoarece am crezut că ai nevoie de un timp de acomodare, am 
trecut până acum cu vederea lenevia ta. Dar acum ai stat destul în 

țara mea ca să te obișnuiești. Nu intentionez să te păstrez pe post de 
decoraţiune. Mâine, domnișoară Shearman, vei munci și, dacă va fi 
nevoie, am Să stau toată ziua să te supraveghez. 

Chiar și în fața unei asemenea pespective, Cally se abţinu să-i 
spună să arunce o privire camerelor de sus. 

— Ce-am făcut ca să te merit? murmură ea și ieși afară prin ușa pe 
care el tocmai o deschisese. 

— Trebuie să ţi se spună că ţi-ai făcut-o cu propria mâna prin 
faptul că ești la fel de ahtiată după bani ca și fratele tău? 

Îi aruncă o privire ascuţită ca un pumnal și plecă în timp ce el 
închidea usa. Doamne, cât îl mai ura! Încet, el porni mașina. Aproape 
că ajunseseră acasă, când Cally aruncă o privire instinctivă asupra 
mâinii ei ca să vadă ora. 

— Ceasul meu! exclamă ea, deși decisese să nu-i mai vorbească 
decât dacă era absolut necesar. ÎL văzu aruncând o privire încheieturii 
ei goale. 

— L-am lăsat pe undeva pe sus, spuse ea și, pentru că nu vroia ca 
el să facă nimic pentru ea, adăugă repede: nu contează, o să-l găsesc 
mâine. 

— Credeai că o să întorc mașina și o să mergem după el? întrebă 
el sarcastic, conducând drept înainte. 

— Ceea ce cred eu ar putea otrăvi aerul dacă aș spune cu voce 
tare, îl repezi ea. Se înfurie din cauză că aceste cuvinte, în loc să-l 
deranjeze, cum sperase, părură mai degrabă că-i fac plăcere. 

O plăcere cinică, înţelese asta din felul în care o privi în timp ce 
oprea mașina în fața casei. 

— Trebuie totuși că am ceva efect asupra ta, din moment ce, oricât 
de otrăvite sunt gândurile tale, te gândești totuși la mine, 
domnişoară. 

Cally ieși repede din mașină dar realiză, după un moment de 
ameţeală, că nu-și putea permite gesturi bruște. Prinse mânerul ușii, 
bucuroasă că el nu observase, fiind ocupat în acel moment cu 

scoaterea coșului de mâncare. Simţea totuși nevoia să egaleze scorul, 
şi își satisfăcu această nevoie când văzu coșul din mâna lui. 

— Nici în seara asta nu vreau să iau cina cu tine, așa că n-are rost 
să mai întrebi, îi spuse arogant. 

— Nici n-aveam de gând să întreb, veni răspunsul în timp ce el 
trecu înainte, ca și cum era prea puţin importantă ca s-o bage în 
seamă. 

Cally reuși doar cu ajutorul voinţei să nu se prăbușească în timp ce 
intra în casă. Dar, o dată ajunsă în camera ei, închise ușa și începu să 
plângă. Tot ce mai reuși să facă, fu să se târască spre pat și să se întindă. 
Niciodată nu se mai simţise atât de obosită, atât fizic cât și psihic. 

Simţi că e gata să adoarmă și era prea epuizată ca să se mai ridice 
să-și scoată sandalele. Preferă să le dea jos frecându-și picioarele unul 
de celălalt și le auzi căzând pe podea. 

I se păru că dormise doar un minut când auzi un zgomot în 
cameră. Ar fi vrut să rămână cu ochii închiși, să doarmă în continuare. 
În loc de asta, făcu un efort și deschise ochii, iar șocul de a-l vedea 
pe Javier Zarazua stând în picioare și privind-o, o trezi de-a binelea. 

— Ce... 

— Nu e de mirare că ești obosită, Cally, trecu el peste întrebarea 
pe care se pregătea să i-o pună. 

Și, în timp ce ea încerca să accepte faptul că se afla în camera ei, 
el păru să renunţe la privirea aspră cu care de obicei o ţintuia. De 
fapt, dacă nu auzise greșit, chiar îi spusese „Cally“! 

— Am vorbit cu Rosa. 

— Rosa? întrebă ea fără să înțeleagă, dar simțindu-se trează cu 
desăvârșire și sperând să priceapă despre ce era vorba. 

— Era preocupată că, desfăcând coșul, remarcase că, în afară de 
ceva limonadă, nu te-ai atins de aproape nimic altceva decât de o 
bucăţică de pui. 

Cally își aminti de limonadă. Trebuise s-o încălzească, fiindcă 
avusese un atac prelungit de tuse și nu avusese încotro decât să bea 

ceva cald. Îi calmase tusea imediat. Dar puiul, oricât de apetisant 
păruse, avea un gust care îi făcuse greață imediat ce încercase să 
mănânce. 

— Nu mi-a fost foame, răspunse ea liniștită. 

Apoi, în sfârșit, își recăpătă pe deplin puterea de a gândi și 
înțelese că fusese prea slabă și blândă. Dacă ar fi continuat în felul 
acesta, ar fi ajuns să aleagă să cedeze în loc să reziste, așa cum făcuse 
întotdeauna în certurile cu tatăl ei. Decise să nu dea înapoi și încercă 
să însuflețească persoana care ar fi vrut să fie. 

— Oricum, nu sunt obligată să mănânc din mâncarea ta dacă nu 
vreau. 

Asprimea lui, care fusese până atunci absentă, păru că apare în 
fața tonului ei arțăgos. 

— De asta n-ai vrut să mănânci nimic ieri? întrebă el, părând să 
creadă că lipsa ei de poftă de mâncare fusese deliberată și lăsând-o să 
înțeleagă că Rosa îi spusese și ieri de coșul returnat neatins. Lasă-mă 
să-ţi spun, domnişoară, — nu se mai numea Cally? — că te-am adus aici 
ca să muncești, ca să apreciezi faptul că trăieşti într-o lume care nu-ţi 
dă nimic dacă nu faci nimic. E timpul să înveţi ceva despre munca 
cinstită. 

— Cu alte cuvinte, m-ai adus aici ca să-mi salvezi sufletul. Cally se 
ridică încăpăţânată, dar conștientă de furia reținută din privirea și din 
gesturile lui, deși nu dăduse nici o atenţie ultimei ei observaţii. 

— O să-ţi murdăreşti mâinile lucrând, să n-ai nici un dubiu în 
privința asta. Dacă ţi-ai făcut socoteala că vei atrage simpatie 
înfometându-te până cazi jos, atunci mai bine mai gândește-te o dată. 
O să mănânci chiar dacă va trebui să te hrănesc cu lingurița. Ai 
priceput? Știi la ce oră luăm cina. Aruncă o privire furioasă încheieturii 
ei goale și își scoase ceasul pe care apoi îl așeză pe pat. Mai avea încă 
ceva de tipat la ea înainte de a trânti ușa în urma lui: să fii acolo! 


Capitolul 4 


Cally rămase în aceeași poziție mult timp după ce el plecase. Privi 
spre ceasul lăsat de el. Observă repede, dar fără urmă de interes, că 
era unul scump. Îi spunea că avea cam o ora la dispoziţie ca să se 
hotărască dacă va lua sau nu cina cu el la ora opt. 

Fireşte că știa de ce vroia s-o facă să mănânce. Vroia să-și ia 
revanșa până la capăt. Ştia bine că, dacă nu mânca, nu va avea energia 
necesară să experimenteze „munca cinstită“. Și ea făcuse 
descoperirea aceasta în cursul zilei, dar pur și simplu nu-i era foame, 
nu avea poftă de mâncare. Foarte probabil, însă, că bruta mexicană 
şi arogantă nu va putea înţelege asta. 

De ce tocmai atunci când simțea cum crește ura împotriva lui, 
trebui să-și amintească felul în care arătase când ea se trezise? Nu 
vroia să-și aducă aminte că atunci nu existase asprime în ochii lui, ci 
mai degrabă căldură. „Căldură!“ gândi ea cu dispreţ. Totuși, existase 
ceva atunci, care lăsa să se înţeleagă că ar fi fost dispus să poarte o 
conversaţie cu ea, fără să aibă intenţia de a-i ataca mândria. 

„De parcă mi-ar păsa!“ se gândi ea și se dădu jos din pat ca să 
privească pe fereastră. Rămase mult timp acolo, privind minunatul 
piersic care creștea chiar în faţa ferestrei ei. Apoi, simțind cum ura 

împotriva lui sporește în intensitate, se îndreptă spre dulapul unde 
își ținea hainele. Va lua cina cu el din moment ce nu avea încotro. Nu 
putea, totuși, să-și imagineze c-o va hrăni cu lingurița, cum o 
ameninţase. Dacă, însă, bruta aceea se aștepta să aibă parte de o 
digestie normală cu ea la masă, jignită din cauza insultelor pe care le 
revărsase cu generozitate, ei bine, să aștepte mult și bine! 

După un duș, Cally începu să se simtă mai bine. Sub apa care o 
învăluise, își amintise ce spusese el despre Rolfe. „Să îndrăznească 
numai să mai spună ceva asemănator!“ se gândea în timp ce proba 
câteva rochii. 

La ora opt fix, cu ceasul lui Javier Zarazua în mână, Cally ieși din 
cameră. Ştia că rochia lungă, fără mâneci, din bumbac, i se potrivea. 
Cel puţin, așa reieșea din imaginea pe care o reflectase oglinda. De 
faptul că obrajilor ei palizi le-ar fi prins bine puțină culoare, nu se 
sinchisea prea tare. 

Probabil că o auzise coborând scările, fiindcă îi ieși în 
întâmpinare. Părea într-o dispoziţie mult mai agreabilă decât se 
așteptase Cally să-l găsească. Își ascunse surpriza, fiindcă nu vroia 
să-şi îndulcească părerea pe care o avea despre el. 

— Poate că ţi-ar face plăcere un aperitiv înainte de cină, Cally? 
întrebă el, vârând într-un buzunar ceasul pe care Cally i-l întinsese 
fără un cuvânt. 

Deci, se numea Cally, din nou? 

— Nu mulțumesc, răspunse ea rece și fu nevoită să-și ascundă 
surpriza numărul doi, fiindcă el, nu numai că nu reacționă cum se 
așteptase în faţa aroganței ei, dar îi spuse blând: 

— Atunci, permite-mi să te însoțesc în sufragerie. Teresa așteaptă 
să servească masa. 

Teresa nu-i acordă nici un zâmbet când îi turnă supa în farfurie. 
De altfel, Cally nici nu se așteptase la vreunul, dar crezuse că măcar 
îi va zâmbi patronului lor. Și el, însă, fu servit de aceeași menajeră 

posomorâtă. Abia atunci Cally își aminti remarca lui Javier privind 
capacitatea Teresei de a fi o bună supraveghetoare de moravuri. 
Poate că-l văzuse intrând în dormitorul ei. Deodată, începu să se 
simtă mai bine. Era și timpul ca diavolul ăsta arogant să fie pus la 
punct de cineva! 

Deși nu-i era foame, ridicarea moralului o făcu să guste o lingură 
de supă. Era bună. Mai luă o lingură și apoi o văzu pe Teresa 
întorcându-se în cameră cu ceva ce uitase și-l auzi pe Javier 
spunându-i ceva în spaniolă. I se tăie apetitul când văzu că Teresa 
incluse în răspunsul pe care i-l dădu și un zâmbet luminos. Puse la 
loc lingura în farfurie. 

— Nu-ţi place? 

Se putea să nu observe? 

— Supa e foarte bună, răspunse ea cu o politeţe rezervată. 

— Atunci, de ce n-o termini? 

Oare trebuia să treacă printr-o examinare de genul acesta la 
fiecare fel de mâncare? 

— Pentru că întotdeauna mănânc puţin. Ti-am mai spus asta și 
înainte. Rosti cuvintele acestea pe un ton liniștit, încercând să nu se 
înfurie. Și, deoarece continua s-o privească, se forță și adăugă: cred 
că mai bine renunţ la ceea ce urmează și mă întorc la mine în cameră. 

Ceea ce urmă, fu cea mai fragedă fripură posibilă, servită cu 
salată. 

— Credeam că mexicanii mănâncă foarte condimentat, nu se putu 
opri să nu remarce. 

— Iar eu am crezut că, replică Javier cu o lumină în privire pe care 
nu putea s-o înţeleagă, din moment ce apetitul tău trebuie momit 
mai întâi, ar fi bine să încerc cu mâncarea cu care eşti obişnuită. 

Uimirea o împiedică să vorbească imediat. 

— Ai pus-o pe Teresa să pregătească o masă englezească special 
pentru mine! 

— A fost încântată s-o facă, replică el neglijent. Și, având încă 
lumina aceea ciudată în ochi: am complimentat-o deja pentru felul în 
care s-a descurcat cu supa. 

Din această cauză îi zâmbise Teresa. Fiecărui angajat îi plăcea să 
fie felicitat pentru modul în care își făcea treaba deși știa bine că, în 
ceea ce o privea, putea să aștepte mult și bine până va auzi un 
compliment. Nu că ar fi dorit vreun compliment din partea lui, 
desigur. 

Nu dorea, dar. ..Realiză că el supraveghea inactivitatea cuţitului și 
furculiţei ei, așa că tăie o bucăţică din friptura din farfurie. Probabil 
că Teresa avusese multă de bătaie de cap gătind cum nu era 
obișnuită, fără a mai pomeni de implicarea lui Javier, care se gândise 
să-i spună bucătăresei să-și verifice cărțile de bucate în căutarea unei 
rețete englezești. Măcar de dragul Teresei, se gândi Cally în timp ce 
înghițea o bucăţică de friptură, putea să arate puţină bunăvoință. 

— Spune-mi câte ceva despre viaţa ta în Anglia, Cally. Presupusese 
că masa lor va fi una tăcută și nu se aștepta la o întrebare. Răpunse 
totuși politicos: 

— E puţin de spus despre ea, domnule. 

ÎL privi și înţelese din expresia fetei lui că n-o credea. Descoperi 
că trebuie să se fi hotărât în prealabil să nu-și piardă cumpătul, 
fiindcă, după ce-i mai turnă niște vin în paharul de care abia se 
atinsese, continuă liniștit: 

— Spune-mi atunci câte ceva despre putinul care este, și lăsând-o 
uluită, continuă cu o nepăsare liniștită: de altfel, spune-mi Javier. 
Mi-ai spus că nu lucrai în Anglia. 

— Păi... nu. 

Se lupta încă să realizeze cum de coborâse din înălțimea 
înfumurată unde se aflase, invitând-o să i se adreseze cu prenumele. 
Ştia că membrii personalului, cu care venise în contact, îi spuneau cu 
respect „domnul“. 

— Păi... Începu să tușească, îngrozită o clipă că va izbucni într-un 
atac de tuse care o va face să-și piardă respiraţia și să lăcrimeze. Nu 
se întâmplă așa și, ușurată, îi zâmbi. 

— Locuiam într-o casă destul de mare cu tatăl meu, îi spuse, 
încetând să mai zâmbească. Nu numai că își amintise ce fel de om era 
tatăl ei, dar realizase brusc că, la douăzeci şi trei de ani, aceasta era 
tot ce putea spune despre ea. Locuise în casa aceea mare cu tatăl ei, 
și la asta se reducea întreaga ei existență! Întrebarea următoare a lui Javier 
o scoase din disperarea gândului „când voi începe să-mi trăiesc viața?“ 

— N-ai mamă? 

Gândul la viaţa ei din Anglia făcuse ca faţa ei să devină mohorâtă. 

— Nu, răspunse. A murit când aveam șapte ani. 

— Tatăl tău se va simti singur fără tine? 

„Cu sau fără Elma Bates, n-ar fi fost singur“, îi veni ei în gând și 
faptul că nimeni nu i-ar fi simţit lipsa dacă ar fi dispărut brusc de pe 
suprafața pământului, o făcu și mai posomorâtă. 

— Se va recăsători în curând. 

— Înţeleg, de aceea te-ai hotărât să părăseşti Anglia, spuse Javier 
gânditor. Nu-ţi place viitoarea lui soţie, ești geloasă pe ea. 

„Geloasă pe ea!“ Cât de mult greșea! Sosirea la timp a Elmei Bates 
îi dăduse posibilitatea să evadeze. Era adevărat că n-o plăcea, dar nu 
din gelozie. Îi va fi întotdeauna recunoscătoare, fiindcă doar prin 
intermediul ei își dobândise libertatea. 

Privi deasupra mesei bărbatul care o studia neclintit și i se păru 
ca soarta râde de ea: ce mai libertate! Până când nu va termina de 
muncit din greu pentru tiranul acesta, era scalva lui, la fel de mult 
cum fusese şi a tatălui ei. 

— Credeam că deja știi de ce am plecat din Anglia. Nu-mi spune 
că te-ai răzgândit și nu mai crezi că am venit să-mi arunc ghearele 
ahtiate asupra oricăror avantaje materiale aș putea găsi. Dintr-o dată, 
simți că nu mai putea mânca nimic. Se ridică în picioare. 

— N-ai terminat de mâncat. Javier se ridicase și el, umbrind-o cu 
statura lui, barându-i calea. Asprimea lui revenise în momentul în 
care îi adusese aminte de Graciela, de părăsirea ei de către fratele ei 
ambițios. Aruncă o privire asupra fripturii pe jumătate terminată din 
farfuria ei. 

— Am mâncat atât cât am avut de gând să mănânc, îi spuse Cally 
încăpățânată, hotărâtă să nu se întoarcă de bună voie la masă. Dacă 
mai mănânc ceva, o să mi se facă rău. 

Imediat, asprimea îl părăsi. 

— Te simţi rău? întrebă luând-o de braţ ca și cum ar fi vrut s-o 
susţină. Mă gândeam mai înainte cât de palidă... 

— Nu m-am simtit niciodată mai bine, răspunse pe un ton tăios, 
dar simțind că va începe în curând să plângă. Dar am să mă simt de 
zece ori mai bine dacă o să dai drumul braţului meu și o să mă lași 
să mă întorc în camera mea. 

Chiar auzind aceste cuvinte, ştia că nu-i va lăsa mâna. De aceea, 
pe când braţul lui revenea lângă corpul lui, nu se mișcă imediat, în 
timp ce ochii lui albaștri cercetau paloarea chipului ei. 

— Nu arăţi... 

— Noapte bună, domnule, spuse Cally repede, realizând că o lasă 
să plece. Nu vroia să audă cum anume „nu arăta“. Trecu repede pe 
lângă el și, de teamă să nu se răzgândească, se grăbi să se îndrepte 
spre camera ei. 

— Cally! Se opri pe scări, ascultându-l. Obosită, nevoind să-i vadă 
ochii aproape umezi, nu se întoarse să-l privească. Mâine începem 
mai târziu, îi spuse el. 

Ea nu răspunse și continuă să urce scările. Dacă îi dădea de 
înțeles că remarcase că era obosită și că-i permitea să se odihnească 
mai mult, atunci mai bine nu s-ar fi deranjat. Nu vroia favoruri de la 
el. Avea nevoie să muncească, avea nevoie să-și câștige biletul de 
avion ca să meargă acasă. 

Totuși, câteva minute mai târziu, pe când se afla în pat, Cally nu 
se putu opri să nu se întrebe de unde va avea mâine energia necesară 
ca să pună la locul lor draperiile acelea grele. 

Un atac de tuse o trezi în timpul nopții, lăsând-o fără răsuflare și 
gâfâind. Când își recăpătă respiraţia, se gândi că tusea ar fi trebuit 
s-o fi lăsat până acum. Era adevărat, însă, că stătuse cea mai mare 
parte a timpului în casa aceea, așa că soarele de care doctorul 
spusese că avea nevoie, nu reușise să ajungă până la ea. 

Epuizată de accesul de tuse, se întinse, dar, imediat începu să 
tușească din nou. Se ridică, toată udă din cauza transpiraţiei, simțind 
o nevoie puternică de niște limonadă caldă. Reușise o dată să-și 
oprească tusea în felul acesta. Va curăța după ea și Teresa nu va ști 
niciodată că fusese în bucătărie. 

Îmbrăcă un capot de bumbac deasupra camășii de noapte subtiri, 
pe care o purta și se sprijini de ușă, așteptând o pauză în tusea ei 
înainte de a o deschide. 

Cu mâna acoperindu-și gura, reuși să ajungă în bucătărie, unde 
aprinse lumina și închise ușa. Dar, înainte de a începe să caute lămâi, 
trebui să se așeze. Se simţea îngrozitor de epuizată și era mulțumită 
că nimeni n-o putea vedea, fiindcă probabil că arăta la fel de rău pe 
cât se simţea. Mândria cerea ca Javier Zarazua să nu știe nimic despre 
asta. Se va mulţumi să spună că și-o făcuse singură, refuzând să 
mănânce. 

Se forţă să se ridice de pe scaun, știind că trebuia să se grăbească. 
Avea nevoie de cât mai multă odihnă ca să poată munci a doua zi. 
Reușise să facă doar câtiva pași când ușa se deschise. 

Era atât de ameţită încât de abia reuși să distingă trăsăturile 
bărbatului pe care nu vrusese să-l informeze despre excursia ei 
nocturnă. Nu reuși să-i distingă expresia figurii în timp ce el îi analiza 
paloarea feței, dar încercă să se țină dreaptă, fiindcă el scăpase un 
„Dios“ şi Cally era sigură că nu era prea încântat s-o vadă. 

Nu pierdu timpul comentându-i înfățișarea și, oricât de mult l-ar 
fi urât, Cally se simţi mai ușurată când se apropie de ea și o sprijini 
cu statura lui masivă când era cât pe ce să se prăbușească. 

ÎL prinse de braţ și nu mai făcu nici o mișcare, așteptând ca lumea 
din jurul ei să înceteze a se învârti. Chiar dacă simți că, pentru 
moment, trecuse pericolul de a leșina, efortul de a se mișca era prea 
mare. Rămase sprijinită de el și, uitând că nu voia să știe de starea ei, 
încercă să-i explice gâfâind: 

— Am coborât... niște limonadă caldă... nu pot să mă opresc din 
tuşit... 

Nu reuși să spună mai multe, fiindcă silueta ei subțire fu din nou 
zguduită de o criză de tuse. Când termină, era toată udă din cauza 
transpiraţiei. Simţi cum umărul de care se sprijinea se întoarce uşor 
și înțelese că el se mișca astfel încât să-i poată vedea faţa. 
Simţindu-se privită, Cally crezu că trebuie să se scuze și spuse cu 
o voce răgușită: 

— Îmi pare rău. 

Se opri, fiindcă văzu că nu exista asprime în privirea lui. Avu 
impresia că delirează când îl văzu schițând un zâmbet de 
compătimire. Un zâmbet mai degrabă întunecat, dar totuși un 
zâmbet pentru ea! Apoi, mâinile acelea puternice o așezară pe un 
scaun. 

— Stai puţin aici, Cally, îi spuse atât de blând și cu atâta bunătate 
încât nu se mai îndoi deloc că trebuie ori să viseze, ori să delireze. 
Niciodată nu-i mai vorbise astfel. 

Rămase așezată unde o dusese el, fiindcă pur și simplu n-avea 
destulă energie să facă altceva. Ochii ei obosiţi îl urmăriră pe măsură 
ce transforma apa, zahărul și lămâia în limonadă . În ciuda ameţelii 
pe care o simţea în acele clipe, nu mai putu să se îndoiască de faptul 
că bărbatul despre care nu credea că era altceva decât o brută, 
prepara o limonadă caldă pentru ea. 

Puse limonada la încălzit și se apropie de ea. Își puse mâna pe 
fruntea ei scăldată de transpiraţie și Cally reuși să-i distingă privirea 
preocupată pe care o avea când își retrase mâna. 

— Nu mai durează mult, îi spuse și-i zâmbi cu atâta farmec, încât 
Cally nu-și putea crede ochilor. 

Nu dură mult și reîncepu să tușească. Javier nu pierdu timpul 
verificând temperatura limonadei și o turnă repede într-un pahar. 

— Bea-o încet, o sfătui el când îşi reveni suficient încât să fie în 
stare să facă ce i se spunea. 

Se simţi imediat mai ușurată. Era ca un sirop liniștitor pentru 
gâtul ei iritat. 

— Mulţumesc, șopti și luă o altă înghiţitură din băutura simplă dar 
de-a dreptul magică. 

Aruncă o privire în vasul în care preparase el limonada și observă 
că mai rămăsese. Se temea să nu aiba un alt atac de tuse o dată 
revenită în camera ei, așa că spuse: 

— Mă simt bine, acum. Se poate s-o iau cu mine în cameră? 

— O să-ţi pun într-o sticlă. 

— Nu e nevoie, spuse ea repede. Devenise brusc conștientă că și 
el era îmbrăcat doar în pijama. Probabil că o auzise tușind pe când 
cobora scările. Cu siguranţă, îi întrerupsese somnul dar, ciudat, nu 
părea deloc supărat din cauza asta. N-avea nici o îndoială că tatăl ei 
ar fi fost nervos și i-ar fi zis că este o pacoste dacă ar fi păţit asta acasă. 

Drept răspuns, el se mulțumi să zâmbească și, cum nu făcu nici o 
mișcare ca să aducă sticla despre care vorbise, Cally se gândi că o 
crezuse când spusese că se simte mai bine. Încercă să ia vasul şi să-i 
toarne conţinutul în paharul ei. 

— Las-o, Cally, ţi-o aduc eu. 

ÎL privi și se pregăti să-i spună încă o dată că nu era nevoie, că o 
va duce ea, dar se răzgândi. Încă era ametită și se temea că ar putea 
să verse limonada peste covoarele scumpe, când va urca scările. 

Când ajunse cu gândul la scări, își dădu brusc seama că va avea 
nevoie de toată puterea ei ca să reușească să le urce. Se ridică și își 
simți picioarele moi. 

— Te simti în stare să te întorci în pat? 

— Da, răspunse ea. Se simţea atât de năucă, încât nici nu-și dădu 
seama când adăugă: mulţumesc. . Javier. 

Drept răspuns, primi un zâmbet mulțumit și Cally se simți 
contrariată de cât de bine suporta el situaţia. Apoi, ca și cum nu era 
suficient tot ceea ce făcuse, când încercă să se miște și făcu doi pași 
nesiguri, îi simţi braţele cuprinzând-o. Se trezi luată în braţe și dusă 
în felul acesta pe scări. 

— Va merge mai repede astfel, îl auzi spunându-i cu o voce 
liniștită. 

Uimită, Cally se gândi că boala ei îi adusese la suprafață partea 
bună a sufletului. Deși, desigur că nu era bolnavă. Nu avea altceva 
decât că se resimțea în continuare după modificarea altitudinii cu 
care era obișnuită și o tuse care nu se grăbea să dispară. 

Simţea că avea nevoie să doarmă și își lăsă capul pe pieptul lui, 
fiindcă era locul cel mai la îndemână. 

Ajunseră în cameră și el o așeză ușor pe pat. 

— Te descurci singură? o întrebă el și păru că se pregătește s-o 
ajute să-și dea jos halatul. 

Somnolenţa dispăru ca prin farmec. 

— Da, desigur, se grăbi ea să răspundă. Mă simt foarte bine, acum. 

— Sunt convins de asta, spuse el fără a avea aerul că o crede. 

— Ba da, mă simt bine. I se părea că are în față un nou Javier 
Zarazua, un om total diferit de cel pe care îl cunoștea. Rezerva ei se 
topi, și, fiindcă această nouă persoană îi zâmbea într-un mod atât de 
agreabil, zâmbi la rândul ei. 

Păru la fel de impresionat de surâsul ei pe cât fusese și ea de 
mirată să-l vadă pe al lui. După un moment lung în care nu-și luă 
privirea de la gura ei, se îndepărtă brusc de pat. 

— Mă duc să aduc limonada aia, zise, şi Cally înţelese, după modul 
în care spusese aceste cuvinte, că amabilitatea lui se pregătea să 
dispară. 

Tocmai se gândea că va aștepta să-i aducă limonada și să plece, 
după care va încerca să-și schimbe cămașa de noapte udă, când 
luminile unei mașini apărură prin fereastra ei și-i alungară gândul. 
Cine ar fi putut să vină la ora asta din noapte? Îşi imaginase că văzuse 
o mașină, cum probabil își imaginase că Javier păruse încântat când 
îi spusese pe nume? 

Cally descoperi curând că imaginaţia nu-i jucase feste: exista un 
vizitator nocturn la fermă. Când Javier reveni cu o sticlă și un pahar 
în mâini, nu era singur. 

— Acesta este prietenul meu, doctorul Tenreiro, îi explică Javier 
când intră în cameră, însoţit de un bărbat, înainte ca ea să aibă timp 
să intre în panică. 

— Doctor? N-am... 

— Nevoie de un doctor? termină Javier în locul ei. Apoi, 
înăsprindu-și vocea: am descoperit în tine, Cally Shearman, o 
încăpățânare teribilă. Dă-mi voie, în calitate de cel care te are în grijă 
cât timp te afli pe teritoriul mexican, să știu ce e mai bine pentru 
tine. 

Nu era chip să lupti împotriva unui astfel de ton, deși, dacă s-ar fi 
simţit mai bine, Cally era sigură că ar fi încercat. Nu avu altceva de 
făcut decât să se simtă prost, în timp ce doctorul, în concepția ei mai 
asemănător prin părul și ochii lui negri, rasei mexicane, se apropie 
de pat și începu s-o examineze. Atenţia ei fu însă captată de ceea ce 
îl auzi pe Javier spunând: 

— Mă duc s-o chem pe Teresa. 

— Nu! zise ea atât de hotărât încât ambii bărbaţi o priviră. 

— Vreau ca Ramon să te consulte, îi spuse Javier încordat, dându-i 
a înţelege că doar cuvântul lui era lege. 


DRAGOSTEA ÎNVINGE MÂNDRIA 59 


Pe faţa lui Cally se întipări o expresie de încăpățânare hotărâtă. 

— Am pricinuit destulă bătaie de cap. Mai întâi te-am trezit în 
mijlocul nopții, iar acum pe doctorul Tenreiro. Înţelese că, probabil, 
Javier îi telefonase acestuia din urmă când ieșise un moment din 
bucătărie. Nu vreau să fie deranjată și Teresa. 

Ochii lui o fulgerară. 

— N-ai nici un cuvânt de spus în problema asta, îi spuse nervos și 
Cally avu impresia că vede diavolul din el reapărând. Desigur, pot și 
eu să stau să veghez în timp ce doctorul... 

— Nu! veni repede răspunsul ei în faţa unei asemenea propuneri. 
Începea din nou să-l urască pe Javier Zarazua când acesta îi întoarse 
spatele și plecă s-o trezească pe Teresa. 

Doctorul, care vorbea o engleză destul de bună, se așeză pe 
marginea patului și începu să scoată cu viclenie amănunte de la ea, 
despre virusul care o pusese la pat în Anglia. Aflase destule despre 
tusea care refuza s-o lase, când Teresa intră grăbită în cameră. 

În timp ce Cally era stăpânită de impresia că toată lumea se agită 
pentru un fleac, doctorul termină s-o examineze și Teresa o ajută să 
se îmbrace cu o cămașă de noapte uscată. Toată problema era o tuse 
care nu vroia să plece. Se simțea obosită și ar fi vrut să plece cu toții 
și s-o lase să doarmă liniștită. 

Era atât de epuizată, încât, după ce Teresa și doctorul părăsiră 
camera, adormi imediat. Nu putea bănui că Javier Zarazua rămăsese 
lângă ușa ei, angajat într-o conversaţie cu doctorul, sau că, după 
aceea, intrase în camera ei. Îi privi îndelung fața palidă şi părul 
blond, răspândit pe pernă, după care stinse veioza de pe noptieră și 
ieși la rândul lui din cameră. 

Când Cally se trezi a doua zi, totul îi apărea ca un vis. De fapt, încă 
nu era pe deplin sigură că totul nu fusese într-adevăr un vis. Se 
convinse, însă, când văzu cămașa de noapte cu care era îmbrăcată și 
sticla de pe noptieră. 

Oare chiar îi spusese lui Javier Zarazua pe nume, azi noapte? Se 
dădu jos din pat și făcu un duș. Nu avea nici o idee cât era ceasul și, 
mai ales, nu se simţea în stare să fie supravegheată în timpul muncii. 
Își aminti, însă, că atitudinea lui Javier se înăsprise când insistase să 
nu fie deranjată Teresa, așa că socoti că ar face mai bine să se 
grăbească. 

Era cât pe ce să nu-și îmbrace din nou cămașa de noapte când ieși 
de sub duș. Ar fi fost mai repede dacă s-ar fi dus direct în cameră să 
se îmbrace, dar educaţia pe care o primise era prezentă. Când însă 
ajunse în dormitor, se bucură că ascultase de acest glas atât de detestat. 

Javier Zarazua se afla acolo. Se sprijinea neglijent de măsuţa de 
toaletă, fixând-o cu privirea în timp ce ea intra grăbită în cameră. 

— Știu, am întârziat, zise ea înainte ca el să reușească să spună 
ceva. Se opri căutând o scuză, simțindu-se prost în timp ce lua din 
dulap blugii și cămașa fără mâneci, pe care intenţiona să le îmbrace 
imediat ce el ar fi plecat. Ştii că ceasul meu... 

Vocea lui blândă, dar totuși fermă, o întrerupse: 

— Ce naiba crezi că faci? 

ÎL privi mirată. 

— Mă pregătesc pentru treabă, desigur. Nu era nevoie să vii după 
mine, tocmai... 

— Sunt deci un asemenea monstru? Întrebarea pusă pe un ton 
aspru o făcu să se oprească. 

Își aminti amabilitatea lui din timpul noptii, felul în care o dusese 
în cameră și blândeţea cu care o așezase în pat. Simti că se înmoaie, 
dar nu-și putea permite să fie moale în nimic ce avea legătură cu el. 
Va începe imediat să se răstească la ea și va avea motive să regrete 
dacă îl va lăsa să-i vadă slăbiciunea. 

— Pe scurt, da, îi răspunse sec. Eşti un monstru. Și acum, dacă ești 
atât de amabil încât să ieși din cameră, o să mă îmbrac și o să fiu gata 
să merg... 

— Singurul loc în care o să mergi, Cally, o întrerupse el, o să fie patul. 

Cât de mult o atrăgea ideea! 

— Eu... începu ea și ar fi vrut mult să cedeaze în faţa ofertei. Apoi, 
veni gândul că în felul acesta nu va scăpa niciodată din casa lui. Să-ţi 
dau satisfacția de a spune că m-am îmbolnăvit intenţionat ca să fiu 
îngrijită? Nu prea cred! 

— Nu ştiam că ai fost bolnavă. De ce nu mi-ai spus? 

— Pentru Dumnezeu, era doar o gripă, protestă ea dar simţi că 
începea să obosească, deși nu părăsise patul decât de câteva minute. 

— Era un virus foarte puternic, cred. Ramon Tenreiro l-a 
recunoscut ca atare, din ceea ce i-am spus despre tusea ta și din 
propriile tale cuvinte. 

Cally ar fi vrut să se așeze, dar mândria nu-i permitea să-i mai dea 
alte dovezi de slăbiciune, în afara celor deja date. Cel mai bun lucru 
de făcut era să încheie conversaţia și să scape de el. 

— În fine, n-am nevoie decât de puţin soare, mi-a spus doctorul 
din Anglia, așa că... 

— Atunci ai venit unde trebuie, termină el în locul ei, deşi nu asta 
intenţionase ea să spună. Și, din moment ce te clatini pe picioare, deși 
nu vrei să recunoști, cred că ar trebui să încep prin a te duce în pat. 

— Nu vei face nimic de genul ăsta, spuse ea în panică și simți că 
se prăbușește când Javier nu mai spuse nimic dar, arătând ca și cum 
nu era dispus să mai stea la discuţii, se apropie și o prinse de braţe. 
Se părea că avea de gând să înceapă s-o scuture pentru a o aduce la 
realiate. 

— Nu fi aspru cu mine! Deși își disprețuia slăbiciunea, Cally nu 
reuși să-și reţină aceste cuvinte din cauza fricii. Simţea că mai avea 
puţin și va începe să plângă și se temea că, dacă o va scutura, nu se 
va mai putea abtine. 

— Nu vreau să fiu aspru cu tine, îi răspunse cu o voce brusc 
liniștită. O făcu să se așeze pe pat, după care se așeză lângă ea, și 

continuă: Ramon mi-a spus că ai nevoie de multă odihnă și că nu ai 
voie să faci nimic. Cedează, Cally, știi foarte bine că nu ești în stare să 
muncești acum. 

Ar fi vrut să argumenteze că era în stare. Văzu, însă, că el 
înțelesese din privirea ei că nu era dispusă să recunoască înfrângerea 
și, spre mirarea ei, apăru din nou zâmbetul pe care îl crezuse făcând 
parte din imaginaţia ei. 

— Cedează, o presă el. Ştii că nu te voi mai duce la casa aceea. O 
privi în ochi și Cally simți un sentiment ciudat încălzind-o când 
continuă cu un glas blând: vrei să te răzbuni și să mă umilești fiindcă 
ti-am reproșat că n-ai putut face o muncă pentru care erai prea 
bolnavă? 

— Dar, eu... 

— Da, Cally? o întrebă și ea fu sigură, în acel moment, că nimeni 
nu l-ar fi putut umili. 

— Nimic, spuse ea și se simţi atât de vrăjită de farmecul lui încât, 
când buzele lui le atinseră ușor pe ale ei, într-un sărut blând, cedă cu 
totul și nici măcar nu-i trecu prin minte să se retragă. 

Se pare însă că se gândi el, fiindcă se retrase ușor, privind-o adânc 
în ochii verzi-cenușii. Îi analiză cu atenţie fata şi se ridică în picioare. 
O întrebă cu blândeţe: 

— Unde îți păstrezi hainele de noapte? 

Cally, încă uluită după sărutul lui, îi spuse. Stătea încă în aceeași 
poziție când el se întoarse cu cămașa de noapte din baie, unde o 
lăsase după ce făcuse duș. 

Trebuie că fusese pur și simplu stupefiată. Cel puţin, aceasta fu 
explicaţia pe care o găsi ulterior. Fiindcă nu opuse nici o rezistență 
când îi trase pe cap cămașa de noapte, apoi, ca și cum făcea asta în 
fiecare zi, îi dădu jos halatul. Cally trecu din starea de hipnoză în care 
se găsea, într-una de șoc, realizând că, înainte de a-i lăsa cămașa de 
noapte să-i acopere trupul, nu putuse să nu vadă pieptul, şoldurile și 
coapsele ei. 

Se înroși atât de puternic încât avu impresia că fierbe. Cu 
siguranță, el văzuse și schimbarea aceasta de culoare. De altfel, n-ar 
fi putut s-o ignore chiar miop fiind, ceea ce Cally era sigură că nu era. 

Reîncepu imediat să-l urască, deși era prima oară când îl auzea 
râzând. Râdea bine dispus, și, când se opri, începu s-o tachineze: 

— Cally Shearman, rușine tie! Am impresia că sunt singurul 
bărbat, în afară de cei de profesie medicală, care a reușit să arunce o 
privire asupra trupului tău frumos. 

În timp ce ea se făcuse stacojie din cauza rușinii, căreia i se 
adăugă și stânjenela izvorâtă din convingerea că trebuie s-o 
socotească complet demodată, el păru să confirme faptul că nu o 
privea ca femeie, spunându-i: 

— Haide, fetiţo, în pat cu tine. Teresa așteaptă să-ţi fiarbă un ou în 
stilul englezesc de patru minute. 


Capitolul 5 


Cally dormi aproape toată ziua. Erau, însă, și momente în care era 
trează, momente în care i-ar fi plăcut să-și poată aduna gândurile și 
să mediteze la sărutul pe care îl împărţise cu Javier Zarazua. Fiindcă 
putea spune că îl împărţise. Chiar așa scurt, fusese un sărut dat de un 
bărbat unei femei, indiferent că, după aceea, o tratase ca pe un copil. 

Dar nu avea timp să se gândească de ce nu-l respinsese, de ce 
nu-i găsise sărutul dezagreabil, din moment ce credea că-l ura atât de 
mult. Parcă o pândeau de fiecare dată când deschidea ochii, fiindcă 
de fiecare dată când se trezea, Rosa sau Teresa se aflau acolo. 

Afară era aproape noapte când, în sfârșit, se trezi, simțind că nu 
mai are nevoie să doarmă și că o parte din fosta ei energie revine. Și, 
pentru prima dată, Rosa sau Teresa nu se afla acolo. 

Evalua posibilitatea de a se da jos din pat. Niciodată în viaţa ei nu 
fusese atât de necăjită. Avea impresia că dăduse tuturor mai mult 
decât suficientă bătaie de cap. Privi spre noptieră și văzu că Teresa 
sau Rosa trebuie să mai fi venit între timp, fiindcă se găsea acolo o 
nouă sticlă cu limonadă proaspată. 

Se necăji din nou din cauza problemelor pe care trebuie să le fi 
provocat. Făcu o mișcare cu scopul de a se da jos din pat, dar se opri, 

amintindu-și sărutul uşor al lui Javier Zarazua și felul cum o 
îmbrăcase în cămașa de noapte. Înelese atunci, pe când obrajii i se 
impurpurau, că încă nu era pregătită să ia cina cu el. Pur și simplu, 
nu putea să-l vadă atât de repede. 

Descoperi apoi, auzind zgomotul unor pași apăsaţi pe scară, că 
Javier Zarazua nu era genul de bărbat care să aștepte o invitaţie 
atunci când își propusese o vizită. 

Auzi pașii oprindu-se în faţa ușii și, dintr-un sentiment de vanitate 
cu totul necunoscut pentru ea, căută disperată cu privirea peria de 
păr. Nu mai avu nici măcar timp să-și aranjeze cu mâinile părul care 
îi cădea pe umeri, fiindcă, fără a se osteni să bată în prealabil, 
deschise usa și se apropie de pat. Cu siguranță, ochilor lui albștri nu le 
scăpaseră nimic din înfățișarea ei și, deși Cally socotea că trebuia să 
arate mai bine din moment ce se simţea mai bine, expresia lui era aspră. 

— M-ai mintit, îi spuse fără nici o introducere, pe un ton la fel de 
aspru ca și expresia feţei lui. Și, fără să aștepte ca ea să nege, cu 
privirea fixată asupra ei, scoase dintr-un buzunar ceasul ei și-l puse 
pe pat. Cally privi o clipă ceasul despre care știa că-l lăsase într-una 
din camerele de la etaj din casa supraveghetorului, și își ridică din 
nou ochii asupra fetei lui. 

— M-am gândit că vei avea nevoie de el, îi spuse el și Cally amână 
obligaţia de a-i mulţumi pentru grija de a i-l aduce pentru un alt 
moment, fiindcă acum spumega de furie. Trebuie să fi muncit pe 
brânci ca să faci atât de multe într-un timp așa de scurt, îi aruncă 
furios. Nu e de mirare că erai epuizată! Și, ca și cum n-ar mai fi 
suportat s-o privească, merse la fereastră și se uită posomorât afară. 

Cally realiză că trebuia să spună ceva. După felul cum se purta, 
era extrem de nervos. Era obișnuită să-l liniștească pe tatăl ei în astfel 
de situaţii si se pregătea să-și folosescă experienţa în domeniu când 
îi trecu prin minte că n-avea nici un motiv s-o facă. Deci nu-i 
convenea că, din cauza părerii despre ea, trebuise să muncească până 
ajunsese într-o stare de epuizare. Şi ce dacă nu-i convenea? 


66 MARY JAMES 


Împărțită între persoana care fusese și cea care ar fi vrut să fie, 
Cally înţelese că nu va putea să se schimbe niciodată dacă se pierdea 
chiar în fața primului obstacol. De ce ar trebui să-l liniștească după 
toate lucrurile oribile pe care le spusese despre ea? De fapt, de ce 
trebuia să se teamă de furia lui? 

— Când te-am minţit? îl provocă și trebui să se ţină tare pe poziţii 
dacă vroia să facă o schimbare în personalitatea ei. El părăsi fereastra 
și se apropie de ea: 

— Prin implicaţie, ai mintit. Ai fi putut să-mi spui ieri sau alaltăieri 
că te-ai hotărât să cureţi casa de sus în jos. Păru că se înfurie și mai 
tare pe măsură ce își amintea: n-ai spus nimic când te-am numit 
femeie leneșă. Nu ti-a plăcut, și totuși, n-ai zis nimic. 

— Mă așteptasem să faci un tur al casei ca să vezi ce-am făcut, 
spuse ea și realiză că tendinţa ei de reconciliere nu dispărea atât de 
ușor. Oricum, zise ea într-o ultimă încercare de a se elibera de vechile 
obiceiuri, așa îţi trebuie dacă ai crezut că... 

— Nu eu am avut de suferit, izbucni el. După toate aparențele, se 
pregătea să adauge și cuvântul „proastă“ la lista de adjective pe care 
i-o rezervase. 

— Nu, într-adevăr, eu am avut de suferit, răspunse arogant. Iar 
acum mă simt bine, așa că nu mai avem ce discuta pe tema asta. Și 
fiindcă oricum nu avea ce face în privinţa temperamentului lui, 
continuă provocator: închide ușa când ieși din cameră. 

Furia care apăru în ochii lui în faţa insolenţei ei o făcu să dorească 
să fi fost mai blândă. 

— Fir-ai... murmură el înfuriat, gata să se năpustească asupra ei 
şi s-o sugrume. 

Deși simţea că e aproape să-și ceară iertare, Cally descoperi că, în 
ciuda pedepsei cu moartea care părea iminentă, încăpăţânarea pe 
care o detectase Javier refuza să cedeze terenul. Se bucură apoi că 
nu-și ceruse scuze, fiindcă el păru să-și recapete controlul, deși, spera 
ea, nu din cauză că observase cât de tare pălise din cauza fricii. 

— Ai dreptate, spuse el, și Cally înţelese că era în siguranță din 
punct de vedere fizic, dar că se putea aștepta la câteva observaţii 
supărătoare. Am greșit presupunând că ești leneșă. De fapt, ești 
pregătită să trudești din greu ca să obţii ceea ce își dorești, nu-i așa, 
draga mea? 

— Să obţin ceea ce îmi doresc? Lăsă la o parte partea cu „draga 
mea“, nu fusese spusă cu sinceritate. 

— Buna mea părere despre tine, la urma urmei, nu asta e ceea ce 
cauţi? Nu te-ai chinuit din greu cu spălatul și călcatul draperiilor 
acelora când te simţeai așa de rău, cu singurul scop de a avea nevoie 
de ajutor, ca atunci când te-am găsit ieri noapte? 

Complet uluită, îl privi fără să-și creadă urechilor. 

— Crezi că... reuşi ea să articuleze. 

— Că ţi-ai dat seama că poţi obtine aici mai multe avantaje 
materiale decât firimiturile pe care ti le-ar fi lăsat fratele tău. Ridică 
din umeri și Cally își pierdu orice speranţă de a-l putea vreodată 
întrece în insolență. Te las să-mi dovedești că greşesc, Cally 
Shearman, îi mai spuse el cu o bunăvoință prefăcută și părăsi camera, 
de data asta lăsând-o pe ea să spumege de furie. 


KKK 


Cally se trezi devreme a doua zi, în aceeași stare în care adormise 
cu o seară înainte: spumegând de furie și repetându-și întruna că 
nu-i păsa de părerea lui Javier Zarazua despre ea. Cobori din camera 
ei, dar fără intenţia de a-i dovedi ceva. Singurul lucru la care se putea 
gândi, deși nu era sigură că-l poate îndeplini, era să se apuce de 
treabă şi să-şi câștige cât mai repede biletul de avion. În felul acesta, 
avea să scape și de observaţiile lui cinice și mușcătoare. 

Javier veni în hol exact în momentul în care terminase de coborât 
scările. Multe din camere nu aveau uși și presupuse, dar fără să-i pese 

prea tare, că trebuie s-o fi auzit coborând. Javier fu primul care 
începu să vorbească, în timp ce analiza cu privirea silueta ei 
îmbrăcată în blugi și tricou. 

— Şi ce trăsnaie ţi-a mai venit în cap, dimineaţa asta? o întrebă 
privind-o arogant de la înălțimea lui, astfel încât Cally își dori să fi 
rămas două trepte mai sus. 

— Chiar cu riscul de a crede că vreau să-ţi dovedesc ceva, ripostă 
ea, m-am hotărât să lucrez astăzi. 

Detectă expresia de exasperare care puse stăpânire pe trăsăturile 
lui, dar fu doar momentană și imediat înlocuită de una răutăcioasă, 
pe care Cally o cunoștea prea bine. 

— Presupunerile mele în privinţa ta au mai dat greș și înainte, 
spuse el leneș și își aţinti privirea asupra trupului ei. Trebuie deci să 
presupun că nu te-ai simțit stânjenită ieri, cam pe la aceeași oră, ca 
acum? Oare m-au înșelat ochii și nu aveai o culoare pe care și un rac 
ar fi invidiat-o când te-am îmbrăcat pentru culcare? 

— Ce... ce vrei să spui? întrebă ea scandalizată. 

Văzu dispărând lumina malițioasă din ochii lui și în locul ei apăru 
o expresie concentrată, care îi dădu a înțelege că vorbea cât se poate 
de serios: 

— Ai zece secunde să urci scările. Dacă în timpul ăsta nu te-ai 
mișcat, te duc eu sus și te așez personal în pat. 

— N-ai face asta! Chiar și când rostea aceste cuvinte, Cally știa că 
vorbise serios. 

— Patru, numără el, cinci. 

— Brută! Brută mexicană! strigă ea furioasă. 

— Opt, nouă... 

Ajunsă la jumătatea scărilor, Cally îl auzi râzând și își dori cu 
ardoare să fi avut ceva la îndemână ca să arunce în el. Auzise că 
bărbaţii mexicani vroiau ca femeile lor să fie supuse, dar ea nu era 
femeia lui și nu avea nici o intenţie să fie supusă. Nu fusese altceva 
decât supusă toată viaţa ei. Grozavă alegere mai făcuse: Mexic, locul 
unde să-și înceapă libertatea! 

Din dormitorul, ei îl auzi plecând, dar nu cu mașina cum făcuse 
în alte dimineţi. Ceea ce o atrase la fereastră era zgomotul de copite 
și-l văzu îndepărtându-se călărind un armăsar minunat. „Sper să dea 
jos cu el!“ se gândi ea, aflată în plină stare de rebeliune. Remarcă 
repede că nu prea avea șanse să i se îndeplinească dorinţa, deoarece 
calul și călărețul se mișcau de parcă ar fi fost un singur trup. 

Imediat ce zgomotul de copite nu se mai auzi, Cally decise să dea 
curs revoltei care o stăpânea și să nu se întoarcă în pat, cum o 
obligase tiranul. Socoti că trebuie să fi plecat să-și verifice ferma și că 
nu se va întoarce decât pe seară, așa că putea să mergă la bucătărie 
şi să-și ofere ajutorul. 

Încercă să-i dea de înţeles Teresei, prin gesturi, că dorea ceva de 
lucru și se bucură când avu impresia că aceasta o înţelege și-i cere 
s-o urmeze. 

Bucuria ei scăzu rapid când văzu că Teresa o conduse pe terasă 
și-i arătă prin semne să se așeze la soare și să se odihnească. În fluviul 
de cuvinte spaniole, cel de „domnul“ revenea cel mai des, semn că 
acesta dăduse ordine ca ea să nu facă nimic toată ziua. 

Fiindcă nu vroia s-o supere pe Teresa, care se purtase ca un înger 
cu ea cu o seară înainte, deși un înger care nu prea zâmbea, Cally se 
întinse pe un fotoliu. Și atunci, fără să-i vină să creadă, prinse, cu 
coada ochiului, un zâmbet aprobator din partea Teresei care, de 
altfel, o părăsi curând ca să se întoarcă la treabă. 

Timp de o oră, Cally rămase astfel așezată, mai întâi plină de 
revoltă dar apoi, în faţa priveliștii răpitoare, dispoziţia i se 
îmbunătăţi. Șirurile de dealuri înalte, acoperite de diverse nuanţe de 
verde şi cerul albastru, minunat de senin, formau un cadru deloc 
adecvat gândurilor amare. Aproape de locul unde stătea se afla o 
piscină și, deși nu înota foarte bine, simţi chemarea apei. În spatele 
piscinei se afla o peluză cu o mulțime de tipuri de flori, dar mai ales 
cu stânjenei de toate culorile și margarete. În faţa unei asemenea 
minunății, simţi cum o cuprinde o liniște adâncă. 

Curând, însă, privirea ei părăsi straturile de flori în favoarea unui 
om care săpa. Era un bărbat masiv, în jur de cincizeci de ani. Se afla 
destul de aproape de ea încât s-o poată vedea zâmbind, astfel încât 
Cally se pregăti să-i surâdă prietenos. Însă, ceva în privirea lui o 
reținu. Nu putea preciza despre ce era vorba, dar exista ceva în omul 
acela care îi dădea un sentiment de nesiguranță. Cuprinsă de acest 
sentiment, se hotări să amâne pe altă dată exerciţiile de înot pe care 
plănuise să le facă. 

Tocmai începea să se gândească dacă n-ar fi fost mai bine să plece 
de pe terasă, când apăru Rosa cu o tavă și niște cești de cafea. Fata îi 
zâmbi și Cally îi întoarse zâmbetul. 

Observă, apoi, că și Rosa îl văzuse pe grădinar și înțelese când 
Rosa îl chemă liniștită, că trebuie să se fi înșelat, și că era, de fapt, un 
bărbat inofensiv: 

— Manuel, cafea! 

Manuel plecă și Cally își sorbi relaxată cafeaua. Se simţi chiar 
fericită când micuța Rosalinda se apropie sfioasă de ea și, chiar dacă 
n-o putea înţelege, începu să spună repede ceva în care cuvântul 
„fiesta“ se auzi de câteva ori. 

Rosa, evident adorându-și fetița, n-o lăsă mult timp 
nesupravegheată și veni repede s-o caute. Cally menţionă cuvântul 
„fiesta“ și avu surpriza s-o vadă pe Rosa arătându-și fetiţa și ridicând 
patru degete. Cally înţelese atunci că micuta trebuia să împlinească 
în curând patru ani. 

Oricât de ciudat ar fi fost, fiindcă nu făcuse nimic toată ziua, când 
se apropie ora opt, Cally simţi că îi era foame. Mâncase un prânz 
ușor, mult mai ușor decât ce mâncau Arturo și Manuel în bucătărie. 
Avusese ocazia să facă această comparaţie când, în ciuda protestelor 
Teresei, își adusese farfuriile folosite la bucătărie să le spele. Deduse 
că Manuel era un fel de om bun la toate, care venea din când în când 
la fermă. 

După-amiază, îi venise în minte că nu era foarte înţelept să stea 
atât de mult timp la soare și optase în favoarea unei plimbări. Existau 
multe clădiri și pășuni în apropiere de casă și Cally avu ocazia să 
observe mai mulți muncitori, toţi cu părul și ochii închiși la culoare. 
Nu purtau faimoasele sombrero, cum se așteptase, ci niște pălării de 
paie, cu o margine destul de lată și cu un ciucure colorat la spate, 
probabil să alunge insectele, se gândi ea. 

Medită dacă Javier avea de gând să-i trimită o tavă de mâncare în 
cameră. Până acum îi trimisese deja trei și bănuia că nu se ostenise 
prea tare cu ele. Simti cum îi revine în suflet starea de revoltă, dar se 
sili s-o înăbușe. Intenţiona să stea de vorbă cu el și era mai bine să nu 
înceapă o discuţie într-o astfel de stare. 

Îmbrăcă rochia lungă pe care o mai îmbrăcase și când cinase data 
trecută cu el. Era sigură că Teresa îl informase despre modul în care 
își petrecuse ziua și, fiindcă presupusese înainte că se îmbolnăvise 
intenţionat și pentru că era predispus la tot felul de acuzaţii 
împotriva ei, cu siguranță se gândea că va aștepta să fie servită în 
cameră. 

Fiindcă nu vroia ca el să urce în cameră și să-i poruncească să 
vină, Cally coborî de bunăvoie la opt fără un sfert. ÎL găsi în salon 
turnându-și un pahar de whisky. 

— Nu prea agreezi tequila? începu ea conversaţia, cu intenţia de a 
fi politicoasă și fără să-i pese în ce direcţie se îndreptau acum 
presupunerile lui. 

— Ocazional, răspunse el și o măsură cu privirea. Arăţi mai bine 
astăzi, declară el, aparent fără a aștepta un răspuns. Ce ai dori să bei? 

— Dacă se poate, un vin de Xeres. 

O conduse la un scaun și se îndreptă apoi spre bar, unde îi turnă 
într-un pahar ceea ce ceruse. Se întoarse și puse paharul pe măsuţa 
joasă din faţa ei. Se așeză pe scaunul opus și Cally avu timp să 
observe ce bine îi stătea în costumul ușor pe care îl purta și că părul 
îi părea mai întunecat, probabil era încă ud după duș, se gândi ea. 

Era hotărâtă să menţină atmosfera destinsă, să-l oblige să-și 
păstreze pentru el agresivitatea, cel puţin până când ar fi reușit să afle 
răspunsul la o întrebare pe care o simţise cerând să fie lămurită tot 
timpul zilei. Se simţi puţin îngrozită de curajul ei când se auzi 
spunându-i: 

— Am văzut că părul tău e mai deschis la culoare decât al altor 
mexicani. Se simți tulburată și adăugă repede: îmi pare rău, n-am 
vrut să fiu nepoliticoasă. 

Observă curând că nu-l jignise și se simţi mai bine când îl auzi 
întrebând-o relaxat: 

— Te nedumerește culoarea părului meu? 

— Păi... da, mărturisi ea şi continuă: de asemenea, n-am mai văzut 
vreun mexican cu ochi albaștri. 

— Există mulți în partea de nord, o lămuri el și luă o înghiţitură 
din paharul său. Se crede că ne-am moștenit culorile mai deschise de 
la strămoșii noștri francezi, mai degrabă decât de la cei spanioli. 

Continuă să-i relateze cum împăratul Maximilian primise ajutor 
de la francezi, dintre care o parte rămăseseră și se căsătoriseră cu fete 
mexicane. Povestea frumos și Cally uită de întrebarea pe care 
intenţionase să i-o pună și se trezi întrebând dacă strămoșii lui 
învăţaseră franceza. 

— Oui, replică el și acest „da“ franțuzesc o făcu să zâmbească, 
fiindcă sunase într-un fel oarecum comic. Ştia că ochii lui se fixaseră 
asupra ei și nu înţelese de ce până când nu-l auzi spunând: 

— Devii frumoasă când zâmbești, Cally. Ar trebui să zâmbești 
mai des. 

Această afirmaţie o luă cu totul prin surprindere. Trebuia să fie un 
compliment, dar i-o spusese atât de prozaic, încât poate că, totuși, nu 
era menită să fie un compliment. Și oricum, îi trecu prin minte 
încercând să-și recapete cumpătul, dacă putea să uite de sine atât de 
mult încât să-i pese dacă el socotea că poate părea din când în când 
frumoasă, nu era nimic de zâmbit în asta. 

— De asemenea, vorbești engleza fluent, spuse ea și văzu că era 
rândul lui să surâdă, fiindcă ea nu întârziase să abată conversaţia de 
la subiectul felului în care zâmbea. 

— Am studiat câţiva ani în Statele Unite, îi dezvălui el. Aruncă o 
privire asupra paharului pe care ea nici nu-și amintea să-l fi golit și 
încheie conversaţia spunând: văd că ţi-ai terminat paharul. Dorești 
altul sau mergem să mâncăm? 

— Cred că optez pentru a doua variantă, replică ea și se ridică din 
scaun cu impresia că două pahare de vin ar fi făcut-o să înceapă să cânte. 

— Un gând care te distrează? 

— Mă gândeam... n-ar fi bine să mai beau acum. Nu sunt 
obișnuită. 

Nu aşteptă să vadă dacă el primise răspunsul cu sau fără 
scepticism, și intră în sufragerie. Când, însă, îi turnă un alt pahar de 
vin ca să completeze mâncarea, el nu uită să precizeze: 

— E un vin uşor. De fapt, te asigur, chiar inofensiv. 

Cally amână până aproape de sfârșitul mesei să-i pună întrebarea 
pe care o simţea arzând pe buze. Incredibil, dar până atunci nici un 
cuvânt aspru sau răstit nu fusese rostit. Ceea ce vroia să-l întrebe o 
făcea să se simtă nervoasă, dar el își menţinu tot timpul mesei calmul. 

— Javier... 

„Oare e calm și în sinea lui?“ se întrebă ea după ce îi captase 
atenţia. Exista ceva în privirea lui care o făcea să nu lase garda jos. 
Dar, desigur, nu avea de unde să știe că fusese atentă să nu-l supere 
doar ca să-i poată cere o favoare. Desigur, nu putea ști! Din moment 
ce devenise atent la ceea ce urma să spună, era mai bine să termine 
cu asta cât mai repede. 

— Mă întrebam... începu ea și deja simţea că nu poate continua 
din cauza stânjenelii care o cuprinse. 

— Te ascult, o încurajă el. 

— Păi... mi se pare că nu prea fac mare lucru...pentru biletul 
meu de avion. 

— Ciudat, replică el zâmbind, dar fără ca surâsul să-i ajungă și în 
privire, eu cred că te-ai descurcat foarte bine în treaba pe care ţi-am 
repartizat-o. 

Cally avu impresia stranie că îi îngreuna situaţia intenționat. Ştia 
acum că nu era deloc lipsit de pespicacitate. Probabil că atunci când 
menţionase biletul ei de avoin, înțelesese deja ce încerca să-i spună 
și, în mod deliberat, o obliga să-și spună gândul până la capăt, în loc 
să-i dea o mână de ajutor. 

— Ei bine, eu nu cred la fel, zise ea. Evita să-l privească de teamă 
să nu vadă cum îi va dispărea zâmbetul dacă nu va reuși să se exprime 
cum trebuia, și continuă: mă întrebam dacă... 

Îi aruncă o privire rapidă și fu deranjată de faptul că expresia lui 
nu se schimbase, că se mulțumea să stea liniștit și s-o lase să se 
descurce singură. Enervarea o făcu să lase tactul la o parte și-i spuse 
fără menajamente ce avea în minte, fără a lăsa impresia că era, de 
fapt, cea mai mare favoare pe care o ceruse vreodată cuiva. 

— Îmi împrumuti niște bani, ca să pot cumpăra biletul de avion? 

O dată ce cuvintele fură rostite, ascunse faptul că aștepta cu 
sufletul la gură răspunsul lui, și își tinu capul ridicat cu mândrie, gata 
să primească un eventual refuz. 

— Să-ţi împrumut? întrebă el după o pauză care ei îi păruse că 
durează o veșnicie și, aşa cum anticipase, fără să mai zâmbească 
deloc. 

Reuși, totuși, să adune puţin curaj din faptul că n-o refuzase net, 
de la început, cum ar fi putut s-o facă, așa că spuse repede, fără pic 
de aroganța de data asta: 

— O să ţi-i dau înapoi. Știu că nu ti-ar fi greu să-mi împrumuți 
banii aceştia. Am aruncat o privire în dimineața asta asupra... 

— Așadar, ai aruncat o privire ca să evaluezi dimensiunea bogăției 
mele. 

— Nu, nu pentru asta. Pur și simplu, m-am plimbat și am 
văzut... 

„Naiba să-l ia!“ Nu mergea cum trebuie. Nu numai că nu reușise 
să-l facă să înțeleagă ce vroia să spună, dar și izbutise să-i confirme 
bănuiala că ar fi la fel de iubitoare de bani precum credea că este 
Rolfe. 

N-avea nici o idee cum să-l facă să vadă că era sinceră, dar trebuia 
să reușească. Trebuia să rămână acolo și să asculte tot ce-i va spune, 
fiindcă era o problemă prea importantă ca să-i poată spune „las-o 
baltă!“ și să se retragă în camera ei. Trebuia să plece de aici și numai 
prin intermediul lui avea o şansă. Înainte însă ca să-i poată explica ce 
vroise de fapt să spună, Javier începuse să râdă de ea: 

— Pari foarte nerăbdătoare să pleci, vrei să spui că nu-ţi place aici? 

Ar fi fost mai bine dacă n-ar fi trebuit să-i suporte sarcasmul. 

— Casa ta se găsește într-un loc foarte frumos, spuse ea, încercând 
să rămână calmă. Și, dacă circumstanţele ar fi fost altfel, cred... că 
mi-ar fi plăcut mult. ..să stau aici o perioadă. Dar... 

— Dar ţi-ai dat seama că nu prea mă innebunesc după ochii tăi 
frumoşi şi îndureraţi? 

— Naiba să te ia! se răsti ea și furia pe care încercase să și-o 
reprime izbucnise în faţa acuzaţiei repetate de a fi o căutătoare de 
avantaje materiale. 

Răspunsul lui fu un zâmbet rece. Exista totuși ceva în privirea lui, 
ceva care semăna a admiraţie pentru ochii pe care îi considera 
frumoși si care acum își vărsau focul pe el. Sau poate nu era altceva 
decât satisfacția că reușise atât de ușor să-i distrugă aparenţa de calm? 

— Ai spus că o să-mi dai banii înapoi, dacă sunt de acord și îţi 
plătesc biletul de avion? Reuși s-o facă imediat mai liniștită prin faptul 
că reveni la subiectul principal. Cally, care fusese cât pe ce să arunce 
cu o vază în el, inspiră adânc și se calmă în faţa perspectivei de a 
discuta afaceri fără a mai fi insultată. 

— Da, fireşte, spuse ea, dar se simţi totuși jignită că ar putea s-o 
considere capabilă să ceară bani unui bărbat fără intenţia de a-i 
returna. Ar fi doar un împrumut. 

— Pot să te întreb cum intenţionezi să-mi returnezi acești bani? Era 
o întrebare firească, pe care orice om de afaceri ar fi pus-o, consideră 
ea și începu să se simtă mai bine. Din câte înţeleg, tatăl tău trebuie să 
fie la fel de lipsit de mijloace ca și tine, altfel i-ai fi telegrafiat pentru 
bani de biletul de avion chiar din hotelul din Queretaro. 

Nici măcar nu-i trecuse varianta aceasta prin minte. Probabil că 
până și subconștientul ei știa că ar fi fost o risipă de bani, telegrama 
pentru ajutor de la tatăl ei. 

— Tatăl meu nu e lipsit de mijloace, spuse ea, din cauza mândriei 
pe de o parte, și datorită amintirii banilor ce vor rezulta din vânzarea 
casei, pe de altă parte. Chiar dacă venitul acesta urma să fie împărțit 
cu Elma Bates, ar fi rămas, totuși, o sumă destul de frumușică. 

— Dar nu e dispus să te ajute cu unul dintre aceste mijloace? 

— A plătit biletul până aici, răspunse scurt Cally, întrebându-se de 
ce și cum ajunsese în discuţie tatăl ei. Simti cum i se taie respiraţia 
când îl auzi pe Javier spunând pe un ton aspru: 

— Pentru un om care pare atât de avar precum tatăl tău, aceasta, 
mai degrabă, conduce la concluzia că ţi-a plătit biletul doar ca să 
scape de tine. După asta, urmă întrebarea directă: se bucura să scape 
de tine? 

Faptul că întrebarea o duru, o făcu pe Cally conștientă că trebuia, 
totuși, să simtă ceva respect pentru tatăl ei. 

— Nu există loc și pentru mine în casa lui, alături de noua lui soţie, 
răspunse calm și nu crezu nici o clipă că vocea lui Javier se înmuie 
din cauză că știa că o va durea întrebarea lui, când continuă: 

— Tatăl tău nu te iubește? 

Era rândul ei să fie batjocoritoare. Nu vroia ca el să știe că răspunsul 
la întrebarea aceasta îl ştia în sinea ei, şi cât de mult o durea. 

— Nu mi-a spus-o niciodată. 

— Când dragostea există, nu e nevoie să aibă glas. Ar trebui să știi 
în sufletul tău dacă te iubeşte sau nu. 

Cally reîncepu să-l urască. 

— Atunci, cred că pot presupune că nu prea se gândește la mine, 
spuse ea cu o voce de gheaţă. Javier nu făcu nici un comentariu în 
fața acestei afirmaţii. Apoi, sătulă de el și de această conversaţie, Cally 
continuă: aş prefera să nu mai discut despre tatăl meu sau despre 
lipsa lui de afecţiune fața de mine, dacă nu te superi. 

— Foarte bine. Revenim la problema cum îmi vei returna 
împrumutul pe care mi-l soliciti. 

— O să mă angajez, spuse ea fără să ezite și simţi cum îi revine 
curajul. O dată întoarsă în Anglia, o să găsesc o slujbă. 

— Făcând ce? Dacă nu m-ai minţit, n-ai mai lucrat niciodată până 
acum. 

— O să... Se opri, fiindcă nu ajunsese cu gândul în punctul acesta. 
Nu se gândise decât la un loc în care să trăiască, după ce ar fi plecat 
de acolo. N-am lucrat niciodată pentru bani, e adevărat, dar am fost 
menajera tatălui meu. I-am păstrat casa imaculată, nu se temu să 
recunoască asta cu voce tare. Javier trebuia să vadă că nu se teme de 
muncă. 

— Nu mă îndoiesc. Părea sincer și ea înțelese că se gândea la 
treaba pe care o făcuse în casa supraveghetorului. 

— Nu ţi-aș fi cerut, continuă ea, simțindu-se mult mai bine fiindcă 
înțelese că el nu credea că-și va dezamăgi viitorul patron, dar nu-l 
găsesc pe Rolfe și... 

Ratase ocazia. Știu asta din prima clipă în care se auzi menţionând 
numele lui Rolfe. Orice aparenţă de bunăvoință a lui Javier dispăru 
în fața amintirii suferinței pe care un membru al familiei lui o 
îndurase din partea unui membru al familiei ei. Din felul în care i se 
mișca bărbia, Cally înțelese că ura lui pentru Rolfe și disprețul pentru 
ceea ce credea că fratele ei făcuse, erau prea mari ca să poată fi 
stăpânite. Rămase totuși politicos când se ridică și-i spuse: 

— Pofta ta de mâncare face progrese, îi comunică el, lăsând-o să 
înțeleagă că o urmărise în timpul mesei. Cally simți cum ura ei 
renaşte, fiindcă pricepu că acesta fusese singurul motiv pentru 

amabilitatea lui din timpul cinei. Probabil că luase apetitul ei crescut 
drept un semn sigur de scădere a ostilităţii pe care o avea faţă de el. 
Din moment ce cina a luat sfârșit, trebuie să te rog să mă scuzi. Am 
niște hârtii peste care trebuie să mă uit. 

— Dar... dar cum rămâne cu biletul meu de avion? Se ridică în 
picioare și ajunse la ușă în același timp cu el. Nu trecuse prin toate 
acestea doar ca să constate cum i se trântește ușa în fața tuturor 
speranţelor sale. 

— Biletul tău? Păru că își adună toată îngâmfarea de care era 
capabil în momentul în care o privi. Ai dat de înţeles că vei munci 
pentru el și așa vei face, atâta doar că nu în ţara ta. 

— Adică, voi rămâne aici? Nu-i venea să creadă. Toate 
speranţele ei... 

— Pentru o bucată bunicică de timp, cred. Părea că era făcut din 
piatră când continuă: asta, bineînțeles, dacă nu intenţionezi să 
urmezi cât mai repede exemplul fratelui tău. Deci, încă se mai 
gândea la Rolfe. 

— Nu... nu te înțeleg. 

— Nu? Fratele tău credea că şi-a găsit o soţie bogată, nu? 

— Crezi că?... Cally înghiţi greu, fiindcă pricepuse ce insinua el. 
Crezi că aș...aș alerga după tine ca să obțin biletul de avion fără să 
muncesc? 

— Nu-mi amintesc să fi obiectat prea mult când te-am sărutat ieri, 
îi spuse el arogant și, pe când Cally începu să se înroșească fiindcă și 
el obsevase că nu se împotrivise, continuă: de fapt, nu-mi amintesc 
să fi obiectat deloc. 

Nu ştia care anume era mai puternic resimțită în sufletul ei: aroganta 
lui enervantă sau rușinea că ceea ce spusese era adevărat. Mâna ei 
dreaptă care ceruse, în trecut, de mai multe ori să acționeze, păru că 
găseşte acest moment ca fiind cel oportun și descrise un arc în aer. 

Il pălmuise drept peste față, deși nu prea știa ce anume face, 
mâna ei părea că acţionase de una singură. 

— Dacă tot suntem la subiectul amintiri, spuse ea rece în liniștea 
care se așternu după gestul ei, fără să simtă nici un sentiment de 
regret în faţa urmei roșii pe care obrazul lui bronzat o arbora, atunci 
îmi amintesc că am uitat să-ţi dau ieri asta. 

El zâmbi și Cally nu înțelese de ce. 

— Totuși, cred, Cally Shearman, spuse el blând, că pedeapsa 
întrece cu mult crima. Desigur, avea dreptate, nu fusese cine știe ce 
sărut. Dă-mi voie, dragă Cally, să egalez scorul. 

Nu știa ce vroia să spună, dar nu credea că-i va returna gestul, 
deși Cally își aminti că de multe ori în trecut, arătase ca și cum ar fi 
avut poftă s-o lovească. 

Chiar și așa, făcu un pas grăbit înapoi, dar descoperi că el era mai 
rapid. Nu o urmase ca s-o lovească. Înainte să înțeleagă ce se 
petrecea, se trezi în braţele lui și simţi din nou atingerea gurii care o 
atinsese pe a ei cu o zi înainte. 

Sărutul acesta nu putea fi comparat cu cel de ieri. Luptându-se ca 
o furie să scape, Cally se trezi că lupta simultan și împotriva magiei 
pe care o declanșa gura lui, mai ales acea buză inferioară senzuală. 

Nu vroia să-i răspundă la sărut și n-o făcu. Dar, ce se întampla cu ea? 
Nu putea fi adevărat, dar, totuși, se simţea în siguranță în braţele lui. 

— Oprește-te, reuși ea să spună și să se elibereze, dar doar pentru 
un moment, fiindcă simţi din nou cum o sărută şi cum strânsoarea 
brațelor lui devine mai puternică. Încercă iar să se zbată și să-și 
îndepărteze trupul de al lui, pe măsură ce-l simţea apropindu-se tot 
mai mult. Era uluită în fața sentimentelor necunoscute care o 
cuprindeau. 

Când îi dădu drumul, nu se mai zbătea, se uita doar uimită și 
tăcută în ochii lui. Din privirea lui, înţelese că știa tot ce se petrecea 
cu ea, cât de năucitoare i se păruse experienţa. 

— Nu credeai că se găsesc sentimente de felul acesta în interiorul 
tău, nu-i așa? murmură el blând, fără să ascundă că putea să-i citească 
uimirea din ochi. 

— Eu... începu ea să zică, dar simţi cum se înfurie în faţa faptului 
că el era stăpân pe situaţie și că, probabil, râdea de naivitatea ei. Furia 
trebuie să-i fi accelerat gândirea fiindcă, deodată, îi veni o idee care 
dădea un răspuns la toate frământările ei. Se întrebă de ce nu se 
gândise mai devreme la ideea salvatoare și găsi, ca singură explicaţie 
posibilă, faptul că trebuie să fi fost obosită si mental, nu numai fizic. 

— Poţi să-ți păstrezi banii, n-am nevoie de ei. Văzu cum ochii i se 
îngustau atât din cauza tonului, cât si al cuvintelor ei. Mâine 
dimineaţă, la prima oră, mă voi duce la Consulatul Britanic. Cu asta 
se ocupă, se rugă repede în gând să aibă dreptate, cu ajutarea 
englezilor care au probleme. 

Furia ei nu-l afectase deloc. Se mulțumi să se sprijine liniștit de 
masă, cu mâinile pe marginea ei. Cally înțelese instantaneu că nu-i va 
plăcea ce pusese la cale și ce se ascundea în spatele privirii lui 
viclene. 

— În afara faptului că nu există un Consulat Britanic în Durango, 
spuse el privind în jos, familia ta, domnişoară, încă mai datorează 
ceva familiei mele. 

Își ridică ochii din pământ și privirea lui rece ca gheaţa îi dădu de 
înţeles că nu socotea că datoria familiei ei se încheiase şi că nu va 
putea pleca până când n-o va plăti ea. Se depărtă de masă și păru să 
nu se ostenească să remarce hotărârea din privirea ei când îi spuse că 
va găsi un Consulat chiar dacă își va cheltui ultimii bani pe care îi 
avea doar pe taxiuri și autobuze. Se mulțumi să-i spună pe un ton la 
fel de hotărât: 

— Dacă faci un singur pas în afara proprietăţii mele, domnișoară 
Aroganța-întruchipată, o să te trezești cu fratele în închisoare înainte 
de a-ţi găsi un loc într-un avion. 

— Închisoare! Hotărârea ei se evaporă imediat. Nu poti. ..nu știi 
unde este. 

— Am ceva legături și cam știu unde a plecat. Nu va fi prea greu 
pentru poliţie să găsească un englez. 


DRAGOSTEA ÎNVINGE MÂNDRIA 81 


În faţa expresiei lipsită de milă de pe fața lui Javier, Cally 
abandonă orice dorință de a-și găsi fratele. Acum ar fi vrut doar să 
rămână ascuns, ascuns pentru totdeauna. Își învinse cu greu teama 
şi-l provocă: 

— N-ai nimic pentru care să fie arestat. N-a făcut nimic rău! 
Înţelese însă destul de repede, că n-ar fi trebuit să spună asta. Fata lui 
Javier deveni de piatră în faţa acestor cuvinte. 

— Lăsăm la o parte aspectele de ordin moral, fiindcă, evident, ești 
făcută din același aluat ca el, ripostă el aspru. E suficient să înţelegi 
că mă pot gândi destul de ușor la un motiv care să determine poliția 
să-l reţină până când va fi audiat. 

— Dar... Simţi cum se înăbușă în faţa acestei ameninţări. Un 
avocat bun va putea dovedi repede că e nevinovat. 

— Poate, fu el de acord. Dar nu înainte de a fi experimentat viața 
într-o închisoare mexicană. În timp ce încerca să înţeleagă ceea ce-i 
spusese, el se apropie de ușă, o deschise, și o lăsă să treacă prima. 
Apoi, continuă: legile noastre diferă puţin de ale voastre. Aici, o 
persoană e vinovată până la dovedirea contrariului. 

Mișcându-se automat, Cally ieși din cameră. Nu putea să creadă 
că bărbatul care dovedise atâta căldură când o sărutase mai înainte, 
era același cu omul acesta care părea că avea gheaţă în vene, în loc 
de sânge. El remarcă efectul pe care vorbele sale îl avuseseră asupra 
ei și continuă degajat: 

— Am pomenit și de faptul că programul de judecată tinde să fie 
destul de aglomerat? Fratele tău va sta destul de mult prin 
închisori... 

Cally nici nu știa cum reușise să ajungă în cameră. Era prea 
zdrobită pentru a mai putea să tune și să fulgere împotriva lui Javier 
Zarazua. O învinsese și era conştient de asta. Nu avea de ales, trebuia 
să i se supună cu desăvârșire, dacă ţinea ca Rolfe să nu afle cum 
arătau închisorile mexicane. 


Capitolul 6 


Timp de trei zile, gândurile lui Cally despre Javier Zarazua au fost 
nimicitoare precum acidul. În timpul meselor nu-i vorbea decât dacă 
nu putea altfel și, dacă părea că se săturase de ea, nu putea decât să 
se bucure. Ar fi preferat, de departe, să mănâce în bucătărie, cu 
servitorii. 

Lucrurile se agravaseră și din faptul că el insista să urmeze literă 
cu literă sfatul doctorului. După trei zile de odihnă continuă, Cally își 
dorea cu disperare o activitate. 

În cea de-a patra zi de când Javier o ameninţase cu ce va păţi Rolfe 
dacă ea va părăsi proprietatea lui, Cally stătea pe terasă, sorbindu-și 
cafeaua de dimineaţă și cumpănea avantajele pe care, totuși, le avea 
lipsa de activitate. Pentru început, reușise să cunoască mai bine 
restul personalului. 

De fapt, Teresa îi adresase ieri, din proprie iniţiativă, un zâmbet, 
ceea ce nu putea fi decât un câștig. Din câte observase, Javier era 
singurul care reușea să obțină așa ceva din partea menajerei. Natura 
fusese mai generoasă cu soţul ei, cu Arturo. Deși și acesta era la fel 
de puţin generos cu zâmbetele, fața lui avea permanent o expresie de 

bună dispoziţie care înveselea lumea. Rosa era favorita lui Cally. Se 
înțelegeau excelent, în ciuda neputinței de a găsi un limbaj verbal 
comun. 

Gândurile îi fură întrerupte, ca în fiecare dimineaţă, de altfel, de 
Rosalinda. Îşi reaminti că fetiţa împlinea în ziua aceea patru ani, așa 
că scoase din geantă ciocolata cu lapte preferată a lui Rolfe și i-o 
dădu. O adusese cu ea de teamă că în Mexic nu se găsea de cumpărat. 
Nu avea altceva să-i ofere, dar fetiţa o luă bucuroasă, cu ambele 
mâini, și se năpusti în casă, strigându-și mama. 

ÎL văzu pe Manuel și se adânci din nou în gânduri. Se obişnuise să-l 
vadă și, deși la început se simţea prost din cauza faptului că o privea 
necontenit, se liniștise curând. Se gândea că, probabil, pur și simplu nu 
era obișnuit să vadă oameni cu ochi și păr atât de deschise la culoare. 
Părea că nu se stabilise nici unde și adunase un lustru de engleză din 
călătoriile sale care, din când în când, se dovedea a fi folositor. 

Manuel se afla în bucătărie când Cally intră să-și aducă ceașca de 
cafea. Teresa protestă cum făcea întotdeauna, dar de data asta fu 
întreruptă de Rosa, care veni zâmbind și-i mulţumi pentru ciocolata 
dăruită Rosalindei. 

— Plăcerea a fost a mea, răspunse Cally și încercă din greu să 
priceapă ceva din șuvoiul de spaniolă pe care-l rostea Rosa. Reuși 
doar să înțeleagă că era ceva legat de un festival. 

— Rosa invită pe tine la petrecere, se dovedi util Manuel. 

Cally acceptă cu plăcere invitaţia pentru aniversarea Rosalindei 
din după-amiaza aceea. Se gândea fericită că, în sfârșit, va avea ceva 
de făcut. 

Programul Rosei era flexibil și fiindcă nu lucra în după-amiaza 
aceea, se stabili că Manuel va fi cel care s-o ducă pe Cally la casa din 
interiorul fermei, unde locuiau Rosa și soțul ei. La ora trei, Cally se 
urcă în camioneta lui Manuel. Era nevopsită și motorul huruia 
întruna. Îi trecu prin minte că ar fi fost mai util să fie folosită ca fier 
vechi decât să ducă pe cineva de-a lungul tării. 

Manuel încetini, fiindcă începuseră să se vadă niște căsuțe. Când 
schimbă viteza, mâna lui atinse ușor genunchiul lui Cally. Nu luă în 
seamă atingerea aceasta pe care o crezu cu totul accidentală și 
continuă să se gândească la ajutorul pe care i-l putea oferi Rosei în 
organizarea petrecerii. 

— Duc casă, îi spuse Manuel într-un amestec de spaniolă și 
engleză și Cally era prea ocupată să încerce să-și dea seama dacă 
aceasta însemna că o va aduce tot el înapoi, ca să mai observe felul 
în care o privea. 

— Mulţumesc mult, Manuel, acceptă ea și-l părăsi ca să intre în 
casa pe care i-o indicase ca fiind cea a Rosei. 

Speranţa ei de a da o mână de ajutor se risipi din clipa în care 
intră în casă. Se afla acolo o întreagă armată de femei. Ziua de naștere 
a unui copil trebuia să fie un eveniment important în Mexic. Se 
încredinţă cu adevărat de acest lucru când dădu cu ochii de un tort 
imens, cu trei etaje. Ea nu avusese niciodată o zi de naștere 
sărbătorită, dar fusese la o aniversare cu puţin înainte de moartea 
mamei ei, și tortul, din ceea ce își mai putea aminti, nu semănase nici 
pe departe cu acesta, imens și cu figurine pe fiecare strat. 

Rosa o întâmpină cu atâta căldură, încât se simți imediat un 
oaspete deosebit. Trecu din bucătărie în grădină, unde se aflau o 
mulţime de mese și scaune, o parte din ele cu siguranță împrumutate 
de la vecini. Printre ele, copii îmbrăcaţi în toate culorile, păreau că se 
distrează de minune. 

Exista o mulţime de mâncare şi Coca-Cola peste tot. Într-un colt 
se afla o grămadă de cadouri despre care, află mai târziu, că erau 
destinate fiecărui copil, pentru a le lua la plecare. 

Petrecerea era în toi, când câţiva bărbați apropiaţi familiei se 
întoarseră mai repede de la muncă. Izbucni atunci strigătul de 
„Pinata“ și Cally fu cât se poate de uimită să vadă apărând un clovn 
făcut din ziare, în mărime naturală, cu hârtie creponată colorată pe 
cap și cu un nas mare, roșu. 

Rosa îi făcuse cunoștință cu soţul ei, Pepe, un bărbat subțire, cu 
ochi negri și doar puţin mai înalt decat soţia lui. El fu acela care îi 
chemă pe copii în jurul lui și legă figurina cea ciudată de o sfoară de 
care, de obicei, trebuie să fi atârnat rufe. 

Fascinată cum nu-și mai amintea să fi fost vreodată în viaţă, Cally 
urmări cum Rosalindei i se pune în mâini ceea ce probabil trebuie să 
fi fost o coadă de mătură. Toată lumea începu să bată din palme și să 
cânte: „Dale, dale, dale, No pierdas el tino, Porque si lo pierdes, 
pierdes el camino“ în timp ce micuța Rosalinda lovea cu băţul în 
figurină. Părinţii se adunară în jurul copiilor. După Rosalinda, fiecare 
copil, pe rând, primi băţul și lovi figurina. 

Punctul culminant fu atins în momentul în care, după ce figurinei 
i se amputaseră membrele, un copil lovi îndemânatic și tot felul de 
dulciuri și bomboane căzură din capul păpușii. Copiii se repeziră să 
adune fiecare cât mai multe dulciuri și Cally simţi cum starea 
sufletească i se înseninează. Izbucni în râs. 

Simţi pe cineva în spatele umărului ei. Mai sosise cineva și ea 
bloca drumul. Râsul se retrase dar se prefăcu într-un zâmbet fericit. 

Se întoarse, zâmbind încă. Îl recunoscu în întârziat pe Javier 
Zarazua și văzu că se uita la zâmbetul ei. În ultimele zile, abia dacă 
deschisese gura în preajma lui, de zâmbit nici nu putea fi vorba. 
Surâsul ei dispăru. 

— Te bucuri de petrecere? o întrebă el, aparent fără să observe 
efectul venirii lui asupra stării ei sufletești. 

„Mă bucuram“ se gândi ea. De ce trebuise să vină și să strice totul? 
Rezerva ei, care dispăruse cu totul în timpul zilei, reveni cu toate 
forţele. 

— Foarte mult, răspunse rece. În realitate, nu se mai simțea deloc 
bine și se pregăti să plece. Cu el acolo, n-avea nici un rost să mai 
rămână. Scuză-mă, spuse politicos și se îndepărtă de el. Avea de gând 
să-și ia rămas-bun de la gazde și să plece. Poate că-l va întâlni pe 
Manuel pe drum. 

Intenţia ei de-a scăpa de Javier nu se materializă. Când ajunse la 
părinţii mândri ai micutei Rosalinda, se trezi cu el lângă ea, primit cu 
multă căldură de către Rosa și Pepe. 

Așteptă o pauză în şuvoiul de spaniolă al celor trei și încercă cum 
putea mai bine s-o facă pe Rosa să înțeleagă cât de mult îi plăcuse 
petrecerea. Își luă rămas-bun de la Rosa, ferm convinsă că Javier va 
rămâne să vorbească în continuare cu ei. Într-adevăr el le mai spuse 
câteva cuvinte, dar o ajunse repede și, punându-i o mână pe braț, 
trecură printre șirurile de părinţi, Javier schimbând câte o vorbă cu 
câţiva din ei. 

Cally fierbea. Cum îndrăznise s-o ia de braţ în faţa tuturor 
oamenilor aceia? Parcă ar fi fost escorta ei sau ceva de genul acesta. 
Imediat ce ajunseră în casă, își retrase braţul și se pregăti să-și ia, pe 
un ton rece, la revedere de la el. 

— O să te văd, probabil, la cină, spuse ea dându-i de înţeles că 
vroia să plece singură și văzu imediat, din privirea aspră pe care o 
primi, că nu era de acord. 

— Te duc acasă. 

— Nu. Manuel va veni după mine. Vreau să... 

— Manuel nu va veni după tine. Și n-o să mergi pe jos pe căldura 
asta, o informă el cu o aroganță care o reduse la tăcere. 

— Am aranjat cu Manuel să... 

— I-am spus să-și vadă de treabă. 

Doamne, cum îl mai ura! Plină de gânduri furioase împotriva lui, 
Cally se îndreptă spre mașină. Se abţinu să se uite la el când se așeză 
lângă ea, dar, fiindcă nu părea că avea de gând să pornească, îi aruncă 
o privire. 

— Pe viitor, nu vei mai merge nicăieri cu Manuel, e clar? 

În afara acestui drum spre casă, nu avea nici o intenţie să meargă 
undeva cu Manuel. Aceasta însă n-o opri să riposteze imediat. Din 
câte putea vedea, Javier Zarazua avea intenţia să-i strice și cea mai 
mică plăcere. 

— Cine te crezi? 

— Sunt bărbatul care îţi va face rost de un bilet de avion, îi spuse 
scurt. Altă indicație că trebuia să fie gata să-i facă pe plac! 

— Şi ce-ţi mai place s-o spui! se răsti ea și văzu cum mâinile i se 
încordară pe volan, semn clar că îl provoca peste limita lui de 
toleranţă. 

— Stai departe de el! tună el și dădu furios drumul motorului. 

Drumul de întoarcere dură jumătate din cât îi trebuise lui Manuel 
să-l facă la venire și fu parcurs într-o tăcere apăsătoare. 

Cally descoperi că presupunerea ei că-l va vedea pe Javier la cină 
fusese eronată. În camera lui de lucru lumina era aprinsă și crezu că 
prefera să mănânce lucrând la hârtii. Cally știa deja că petrecea mult 
timp în camera aceea. 

Această stare de lucruri îi făcu plăcere. Mai bine să stea închis în 
birou decât să stea la masă cu ea și s-o oblige să-l suporte mai mult 
decât se simţea în stare. Ciudat, totuși, nu prea avea poftă de 
mâncare deși nu mâncase aproape nimic în timpul petrecerii. 

A doua zi dimineaţă se trezi în aceeași stare de revoltă. Se săturase 
până peste cap ca Javier Zarazua să stabilească tot timpul ce putea și 
ce nu putea face. O altă zi lungă de inactivitate părea că o așteaptă. 

Simţea nevoia de a face ceva. Începea să creadă că până și munca 
în casa supraveghetorului era mai plăcută decât plictiseala. Pe la ora 
unsprezece, se revoltă complet împotriva decretului lui Javier privind 
nevoia ei odihnă. Se afla pe terasă când îl văzu pe Manuel venind 
spre casă. Se gândi că trebuie să se scuze dacă din cauza ei avusese 
probleme cu Javier ieri, așa că străbătu peluza care o despărțea de el. 

Își ceru iertare și văzu, din zâmbetul lui Manuel, că nu-i purta 
ranchiună. 

— Condus? o întrebă el şi ea înţelese că avea treabă în oraș şi se 
oferea s-o lase și pe ea, undeva, în drum. Tinea în mână o bucată 
de lemn, probabil avea nevoie de şuruburi sau de ceva de genul 
acesta. 

Cu regret, clătină din cap, în semn de negatie. Nu putea da 
uitării atât de ușor ce o ameninţase Javier că îi va face lui Rolfe dacă 
pleca de pe proprietatea lui. Revolta care fierbea în ea îi dădu, însă, 
o idee. 

— Mă duci până la casa supraveghetorului? 

— Da, da, răspunse imediat Manuel și Cally se gândi, din nou, ce 
frumos era din partea lui că nu se supărase deloc pe ea din cauza 
perdafului pe care trebuie să-l fi primit de la Javier cu o zi înainte. 

— Un moment, îi spuse ea. 

Se duse fericită în biroul lui Javier-cel-atotputernic-și-atotștiutor și 
luă un set de chei pe care-l mai văzuse și înainte. 

Nu-i luă mult să recunoască eticheta de pe cea pe care o cunoștea 
ca fiind cea de la casa supraveghetorului. ÎI sfidă în gând și se grăbi 
să se ducă în locul unde știa că Manuel își parca, de obicei, 
camioneta. Dintr-un sentiment de prudenţă caracteristic pentru firea 
ei, Cally intră, mai întâi, în bucătărie. 

Teresa o privi când intră. 

— Casa supraveghetorului, îi spuse Cally bine dispusă. Mă duce 
Manuel. Teresa o privi fără să înțeleagă și atunci se apropie și-i arătă 
eticheta atașată cheii din mâinile ei. Teresa se grăbi să spună agitată: 

— Nu! Nu! exclamă ea și întinse mâinile spre ea. 

— Ba da! Ba da! chicoti Cally și se îndreptă spre ușă. Să-i spună ea 
lui Javier, ce importanţă avea! 

O să pună la loc draperiile, își făcu ea planul, în timp ce se așeza 
lângă Manuel. Mașina porni și Cally nu mai apucă s-o vadă pe Teresa 
ieşind din casă și strigând ceva în spaniolă lui Manuel. 

Din nou, în timp ce conducea, mâna lui Manuel îi atinse, în 
treacăt, genunchiul. Zâmbetul pe care îl avea pe buze dispăru brusc 
când văzu felul în care o privea pe furiș. 

„Trebuie să mi se fi părut“, se gândi ea, dar simţi cum o parte din 
entuziasmul ei se risipește. Se trase mai aproape de ușă, deși era 
sigură că trebuie să se fi înșelat. 

Sentimentul de stinghereală o făcu să sară jos din mașina îndată 
ce aceasta opri în fața casei supraveghetorului. Vroia să evite o 
conversaţie cu Manuel, așa că îi mulţumi repede și se îndepărtă. 

Se încredinţă că alesese cheia corectă în momentul în care lacătul 
de la ușa de la intrare se desfăcu. Intră în casă. La parter, totul era așa 
cum lăsase, dar se simţi plină de energie. Intră în bucătărie, luă 
galeriile de care avea nevoie ca să fixeze draperiile și, cu gândul 
acesta în minte, urcă la etaj. 

Tocmai repartiza galeriile pe camere, când un sunet o făcu să se 
întoarcă. 

— Distracţie, nu, domnişoară? spuse Manuel și Cally nu înţelese, 
pentru moment, de ce se afla acolo și de ce o privea în felul acela. 

Întelese apoi, şi un sentiment de spaimă o cuprinse din cap până 
în picioare. Simti cum i se usucă gâtul și cum i se învârtește capul. Ar 
fi putut tipa oricât, nimeni n-ar fi auzit-o. 

— Nu, Manuel, spuse ea, încercând să-și modeleze vocea încât să 
pară fermă, ai înțeles greșit. 

— Da, răspunse el, dar fără să pară că auzise ceva din ceea ce-i 
spunea ea. Râdea în timp ce o privea lasciv, dezbrăcând-o în gând. Se 
îndreptă spre ea, desfăcându-și cureaua de la pantaloni. 

Groaza o făcu să acţioneze. Sări repede peste pat, spre fereastră, 
dar își aminti că mai încercase o dată să deschidă fereastra spre care 
se îndrepta și nu reușise. 

— Nu. Nu distracţie, spuse ea în timp ce evalua mental situaţia. Îşi 
dădu seama că era mai uşoară şi, deci, și mai iute decât el. Totul era 
să păstreze un spaţiu între ei. Dacă ar fi pus mâna pe ea, n-ar fi avut 
nici o şansă, el fiind mult mai puternic decât ea. 

— Da, spuse el, petrecere. 

Vroia deci să petreacă. Fără să-l scape o clipă din ochi, Cally luă 
băţul de draperii. Nu era o armă prea bună, dar alta nu avea. 

ÎI văzu privind obiectul din mâna ei și-i auzi râsul grosolan. Apoi, 
brusc, în timp ce râsul lui se stingea, i se păru că aude un zgomot de 

mașină. Simti cum îi crește speranța, dar se temu să meargă la 
fereastră să se uite. N-ar fi putut îndura să se fi înșelat și, mai ales, 
Manuel ar fi putut folosi ocazia ca s-o prindă. Putea să vadă că el nu 
auzise nimic. Se apropia treptat de ea, devorând-o din priviri. 

Se opri brusc. Auzise și el cum o striga cineva pe nume și 
zgomotul unor pași urcând scările. 

Cally răsuflă ușurată. Lacrimi îi apărură în ochi când Javier se 
repezi în cameră. Avea o privire care devenea tot mai întunecată pe 
măsură ce înţelegea situaţia: ea, încă apărându-se cu băţul subţire de 
la draperii și Manuel în faţa ei. 

Manuel începuse să spună ceva repede și, deși Cally nu putea 
înțelege ce încerca să explice, presupuse că, probabil, se justifica 
spunând că ea era cea care îl adusese acolo. Javier nu părea, însă, 
interesat de explicaţiile lui. Cu un muget de taur, îl trase pe Manuel 
afară din cameră și din câmpul ei vizual. După zgomotul de lovituri 
care urmă, Cally își putu doar imagina ce se întâmpla. 

Nu crezu nici un moment că Manuel, în ciuda greutăţii sale, l-ar 
fi putut învinge pe Javier. Simti cum o învăluia recunoştinţa 
gândindu-se la el. Venise s-o salveze. 

Eliberarea de frica pe care o simţise păru că acţionează asupra 
nervilor săi, și nu se putu stăpâni să nu izbucnească în plâns. 

Plângea când, după câteva minute, Javier reveni în cameră. Auzi 
motorul camionetei lui Manuel pornind și ştiu că Javier nu-l 
omorâse, cum păruse că avea intenţia. Nu-i văzu privirea încordată. 
Nu reușea să-și recapete controlul și-i strigă printre lacrimi: 

— Oh, Javier! E numai vina mea. N-am înţeles. . .ar fi trebuit să 
ştiu... 

Încordarea de pe fata lui dispăru. O luă în braţe și o puse pe pat. 
O ţinea strâns în braţele lui liniștitoare și o mângâia pe spate. 

— De unde să fi știut tu asemenea lucruri? murmură el blând și 
continuă s-o mângâie cu o mână, în timp ce cu cealaltă îi puse capul 
pe umărul lui. 

— Trebuia. . .trebuia să fi știut ce fel de om este, spuse ea printre 
suspine. Tu ai bănuit. De aceea mi-ai spus să nu merg nicăieri cu el, 
nu-i aşa? 

O mângâia în continuare și încerca s-o calmeze. 

— S-a terminat acum, nu-l vei mai vedea. Nu te mai gândi la asta. 

— Îmi pare rău, spuse ea printre lacrimi. 

Emoţiile, care fuseseră reprimate ani de-a lungul, păreau că au 
ieșit dintr-o dată toate la suprafaţă si nu se lăsau dominate așa de 
ușor. Rezerva ei naturală aparţinea trecutului și Cally simţi că avea 
nevoie de toată siguranţa pe care o putea obţine. Se agăţă de el, își 
petrecu braţele în jurul taliei lui și se ghemui la pieptul lui. 

Nu-i trecu prin minte că, deoarece crezuse mereu că-l urăște, să 
se simtă atât de bine în braţele lui, era un lucru ciudat. Simti cum 
mâna lui îi părăsește părul, se așază sub bărbia ei și o ridică astfel 
încât să-i poată vedea ochii. Sub privirea lui scrutătoare, tot ce reuși 
să gândească fu cât de răvășită trebuie să fi arătat în momentul acela. 

— Trebuie să fiu îngrozitoare, îngână ea când degetele lui o 
atinseră ușor pe faţă și-i șterseră lacrimile. 

— Eşti frumoasă, îi spuse el blând. Nu știa nici ea cum, dar Cally 
reuși să zâmbească. Ţinea minte că-i spusese, o dată, că era frumoasă 
când zâmbea. 

Javier nu zâmbi în faţa efortului ei. Ochii lui trecură de la buze 
înapoi la ochii ei. Atunci, o sărută. 

Era liniște în cameră. Cally nu mai suspina. Nu mai simţea nevoia 
să suspine. Rămase agăţată de el, fiindcă se întâmpla ceva cu ea și nu 
ştia ce. Tot ce știa cu siguranță în acea clipă, era că nu-l ura pe acest 
înalt și blond mexican. Ceea ce însemna că trebuia să-l placă, din 
moment ce nu se revoltase când o sărutase atât de ușor pe gură. 

— Cred, spuse Javier, ţinând-o în braţe la fel de puternic pe cât îl 
strângea și ea, că ar trebui să plecăm. 

— Da, răspunse Cally, dar nu făcu nici o mișcare să-i dea drumul, 
cum nu făcu nici el. 

— Eu... spuse el și privi în ochii ei mari și limpezi. Îi scăpă un 
suspin înăbușit și o strânse și mai tare în braţe. O sărută din nou. 

Al doilea sărut fu mai adânc decât primul. Al treilea sărut o făcu 
să-şi piardă capul. Își păstră bratele strânse în jurul lui și simţi cum 
gura îi lua foc în timp ce răspundea la sărutul lui. 

Simţi cum mâinile lui coborâră de-a lungul spatelui ei. Se simțea 
cuprinsă de o vrajă și renunţă să mai gândească. În timp ce el începea 
s-o sărute pe gât și apoi în spatele urechii, Cally îi mângâie umerii laţi 
și, în final, ajunse cu mâinile în părul lui. 

Nu-și dădu seama când îi descheiase cămașa de blugi. Mâinile lui 
îi atinseră talia goală și începură să vină spre partea din faţă a 
trupului ei. Cally înghiţi în sec. 

— Nu-ţi fie frică, îi șopti el, privind-o în ochi cu o expresie tandră 
în timp ce mâinile lui urcau. 

Cally ar fi vrut să-și spună că nu-i era frică, dar nu era sigură pe 
sentimentele ei în clipa aceea, așa că nu spuse nimic. Când îl simți 
atingându-i pieptul, cu buzele lipite în continuare de ale ei, se agăță 
din nou de el și-i șopti numele, repirând greu: 

— Javier! 

— Îţi fac rău? o întrebă el cu glas scăzut și își încetini mângâierile, 
dar fără a-și despărți mâinile de pieptul ei. 

— Oh, nu, șopti ea și se înroși din cauza propriilor cuvinte. Se 
gândi că ar trebui să se simtă ca o femeie decăzută, dar, ciudat, nu 
simţi nimic de acest fel. 

Zâmbi când îi văzu culoarea feței, dar o salvă de sentimentul de 
stânjeneală sărutând-o din nou. Ușor, fără să se grăbescă, îi desfăcu 
nasturii și-i dădu jos sutienul. Mintea lui Cally se goli cu desăvârșire. 

Aproape fără să știe ce face, Cally simţi aceeași nevoie să-i atingă 
pielea goală. La rândul ei, îi descheie cămașa și-și lăsă mâinile să-și 
asume aceeași libertate cu care o atingeau ale lui. 

Simţi nevoia de a-i avea corpul lipit de al ei și Javier păru să-i 
citească gândul. O trase aproape de el și, printr-o mișcare de 
alunecare, o făcu să se întindă. Îi șopti răgușit: 

— Te quiero. 

— Ce... ce înseamnă? întrebă Cally simțind un fel de nervozitate. 

Javier îi zâmbi tandru. 

— Te doresc, îi traduse el și continuă dintr-o răsuflare: te amo. 

Cally nu mai auzi traducerea lui „te amo“, fiindcă nervii pe care-i 
domolise până acum se răsculară și, tocmai când Javier se pregătea 
s-o sărute din nou, simţi cum o ameninţă un atac de tuse. 

Intră în panică și încercă să se elibereze de sub el. Trebuie că el 
pricepuse ce se petrecea cu ea, fiindcă o ajută să se ridice. 

Atacul de tuse nu avu loc si Cally, simțind cum mâinile lui o 
ajutau să se îmbrace, se gândi că stricase totul. 

— Îmi... Avusese de gând să spună că-i părea rău, dar, privindu-l 
pe Javier cum se îmbrăca, rezerva ei veche reveni și se abținu. 

Totuși, își făcu curaj să privească în ochii lui, și spre mirarea ei, 
nu detectă nimic în ei care să-i dea a înţelege că era cea mai 
exasperantă dintre femei. I se păru că expresia feței lui exprima 
numai părere de rău, când îi spuse, făcând aluzie la atacul de tuse 
care nu se întâmplase: 

— Îţi alegi și tu niște momente, Cally Shearman, ca să-i reamintești 
unui bărbat că ai fost bolnavă şi că ai încă nevoie de odihnă! 

— Eu... 

Cum i-ar fi putut spune că se simţea bine? În urmă cu câteva 
momente, simtise că i-ar fi putut spune orice, dar asta fusese înainte 
ca rezerva ei naturală să-i pună din nou stăpânire pe întreaga ființă. 
Fata care redevenise, nici n-ar fi îndrăznit să viseze să-i adreseze o 
asemenea invitaţie fără echivoc. 

— Cum ai... ai ajuns aici? îl întrebă ea, fiindcă avea nevoie să nu 
se mai gândescă la ceea ce aproape că se întâmplase, la ceea ce ar fi 
vrut să se fi întâmplat. 

Dacă Javier observase că revenise la maniera ei rezervată de a se 
comporta, cel puţin, de data asta, nu-i opuse rezistență. Chiar dacă 
îşi mai amintea că, doar în urmă cu câteva minute, o ţinuse în braţe, 

observă că acum ea încerca să se despartă de persoana care fusese 
în urmă cu câteva clipe mai înainte, și păru că e de acord să treacă 
la subiecte mai puțin importante. Zâmbi totuși într-un fel 
deosebit și Cally se alarmă că începuse s-o înțeleagă mai bine 
decât ar fi vrut ea. 

— M-am întors acasă ca să dau un telefon în legătură cu o cină de 
afaceri la care o să merg în seara asta, îi explică el cu dezinvoltură. 
Nici măcar n-am ajuns în birou, când Teresa a venit agitată la mine 
să-mi spună că tocmai plecaseși aici, însoţită de Manuel Ireta. 

Când menţionă numele lui Manuel, Cally văzu cum expresia lui 
devine dură și detectă în el urme ale bărbatului pe care crezuse că-l 
urăște. Totuși, el reuși să-și păstreze vocea egală când continuă: 

— Vezi, Cally, ce se întâmplă dacă nu asculți de mine? 

Cally își dori să poată fi la fel de stăpână pe sine precum era el. 
Își dori să poată reînvia revolta din sufletul ei și să-i spună că nu 
putea fi o femeie supusă, chiar dacă ordinul lui de a sta departe de 
Manuel Ireta se dovedise pe deplin justificat. Simţise însă în ziua 
aceea o spaimă zdravănă și nu exista fărâmă de revoltă în sufletul ei. 

— Am spus deja că îmi pare rău, zise ea înțepat, sperând că el va 
abandona subiectul. Spre surpriza ei, așa și făcu, dar doar fiindcă 
avea de pus o întrebare la care voia un răspuns. 

— La urma urmei, de ce ai venit aici? Credeam că ţi se pare mai 
comfortabilă casa mea. 

— Eu... îmi place aici. 

— Adică, nu-ţi place casa mea? 

— Nu... nu asta, spuse ea, luptându-se cu sine, dorindu-și să-și 
învingă slăbiciunea. Ar fi vrut să revină la starea de revoltă. 

— Atunci, ce anume? 

— Vroiam... ceva de făcut. Mă simt bine acum, sunt plină de 
energie. Continuă fără să se gândească: n-am mai tușit de câteva zile, 
dar se opri și începu să se înroșească amintindu-și senzaţia din gât 
apărută la cel mai nepotrivit moment posibil. 

Era prea mult să spere că Javier nu observase culoarea obrajilor 
ei. Dacă în felul acesta îl supărase, aducându-i și lui aminte de boala 
ei, supărarea lui nu se manifestă deloc. Fără să-i vină să creadă, Cally 
observă că și lui îi venise în minte doar atacul de tuse care apăruse la 
momentul nepotrivit și această amintire avu ca singur efect să-l bine 
dispună. Zâmbi sarcastic când îi spuse: 

— Va trebui să facem ceva în legătură cu tusea aceea. Nu mai 
adăugă nimic, lăsând-o pe Cally să se gândească la aluziile 
subinţelese ale cuvintelor lui. 

Cally se gândi și se grăbi să revină la subiectul pe care-l 
discutaseră înainte. 

— Nu... nu sunt obișnuită să nu fac nimic, spuse ea repede. Vreau 
ceva de făcut. 

Din fericire, se părea că reușise să-i abată gândurile, fiindcă 
zâmbetul lui sarcastic dispăru. Duritatea lui nu reveni, dar exista o 
urmă de asprime în vocea lui când îi zise: 

— Nu vei mai veni aici. 

Cally nu răspunse. Dacă se aștepta să-i confirme asta, atunci 
aștepta degeaba. Lipsa de activitate o făcea să-și piardă capul. Din 
moment ce Manuel Ireta plecase și erau atâtea de făcut în casa 
aceasta, nu putea să nu includă posibilitatea de a găsi într-o zi o altă 
cale de a veni din nou aici, dacă Javier ar fi refuzat s-o aducă. 

— M-ai auzit, Cally? 

— Nu... nu pot promite. 

Ridică spre el o privire încăpățânată și, deși știa că el nu ţinea cont 
de încăpăţânarea unei femei, Cally se simțea stăpânită de acest 
sentiment și nu intenţiona să cedeze. 

— Foarte bine, spuse el într-un sfârșit. Vino, dacă asta vrei. Cally 
se lăsă înșelată, crezu că discuţia se terminase și se ridică. Descoperi 
apoi că el nu terminase ce avea de spus: poate că ar fi mai bine să te 
averizez că, deși l-am alungat pe Manuel Ireta de pe proprietatea 
mea, suprafaţa pe care o acoperă e prea mare ca eu să pot ști dacă nu 

cumva va reveni. Făcu o pauză și continuă: ţi-am mai spus, nu-i așa, 
Că s-a mai întâmplat să stea persoane aici, în mod ilegal? 

Cally, care se pregătea să iasă din cameră și să se îndrepte spre 
scări, se opri imediat. Vorbea serios sau mintea? Credea cu adevărat 
că Manuel se putea întoarce sau doar spusese asta ca să se asigure că 
nu va mai veni aici? Decise că a doua variantă trebuia să fie cea bună 
dar, chiar dacă era sigură de asta, știu imediat că nu-și va putea asuma 
un asemenea risc. Javier putu să citescă pe fața ei promisiunea pe 
care n-o obținuse pe cale verbală. 

— Mincinosule, spuse ea cuprinsă de o revoltă târzie. 

ÎI auzi râzând, dar nu se simţi jignită. 

— E frumos, domnişoară, după câte am făcut pentru tine? spuse el 
continuând să râdă. 

Cally cină singură și se întoarse în camera ei, nervoasă pe sine 
însăși fiindcă singura ei companie în timpul cinei fusese întrebarea 
dacă era într-adevăr la o întâlnire de afaceri sau lua cina în compania 
unei femei care nu avea accese de tuse în momente nepotrivite. 

Nu că i-ar fi păsat cu cine lua cina, își spuse cu mândrie. Dar se 
culcă gândindu-se la el și la al lui „tot ce am făcut pentru tine“ și nu 
reuși să adoarmă. 

Pentru ea, ceea ce făcuse el, era mai mult decât s-o salveze din 
Queretaro când nu avea suficienți bani ca să poată pleca. În 
dimineaţa aceasta o ajutase să facă câţiva pași importanţi pe calea 
trecerii de la statutul de fată la cel de femeie. 

La miezul noptii îl auzi venind şi reuși să adoarmă. Însă, pe la ora 
unu, se trezi din nou și simţi somnul atât de departe de ea, încât 
renunţă la el și aprinse lampa de pe noptieră. 

Reîncepu să se gândească la Javier, de data asta la felul arogant în 
care ea coborâse din mașină și trecuse pe lângă el când se 
reîntorseseră acasă. În momentul următor, orice gând îi pieri din 
minte. Prin fereastra deschisă intrase o insectă verde, imensă, care se 
așezase rapid la căpătâiul patului, aproape de capul ei. 

Simti cum o sufoca spaima și sări imediat din pat. Insecta se 
mișcase repede când intrase în cameră dar, temându-se să nu fie 
veninoasă, Cally ieși chiar mai repede. 

Ezită doar o secundă, după care se îndreptă spre ușa pe care Rosa 
i-o indicase într-o zi ca fiind cea de la dormitorul lui Javier. Începu să 
lovescă puternic în ea. 

— Javier, Javier! strigă ea, încercând să-și domolească panica ce 
încă o stăpânea, în ciuda faptului că între ea și insecta 
înspăimântătoare se afla acum destul spațiu. 

Ușa se deschise repede și Javier apăru în cadrul ei, încheindu-și 
nasturii de la pijama. Cally vorbea repede și agitat, oferind un 
contrast interesant cu atitudinea de ducesă ofensată pe care o 
adoptase ultima oară când îl văzuse. 

— E ceva... ceva în camera mea! 

— Ceva? întrebă el. Cally ghici că trebuie să-l fi trezit din somn, dar 
în faţa spaimei ei evidente, păru că își revine repede. Ce anume... 
începu el să spună dar se opri și o dădu la o parte. Stai aici, îi porunci 
și porni repede de-a lungul coridorului. 

Cally nu putea să stea cu mâinile în sân. Trebuia să-l averizeze. 
Alergă repede după el. 

— E ceva verde... o insectă, îi spuse ea cu sufletul la gură. Nu știu 
dacă e sau nu otrăvitoare. 

Fără să ezite, Javier deschise ușa camerei ei. Tremurând de frică, 
Cally îl urmă și reuși să vadă că insecta nu se mișcase din locul în care 
o văzuse ultima oară. 

— Ce este? șopti ea, fără să-și ia ochii de la insectă, de teamă să nu 
se miște și ea să nu vadă. E periculoasă? 

I se păru că durează o veșnicie până îi răspunse. Mai întâi, însă, 
se uită la ea, subțire în cămașa de noapte, complet lipsită de 
aroganță, cu ochii plini de groază și fixaţi asupra insectei. 

— Din când în când, monștri de genul ăsta mai stau prin piersici, 
îi spuse el liniștit. 


98 MARY JAMES 


— E un piersic în faţa ferestrei mele, îi șopti ea drept răspuns, prea 
îngrozită de vietatea de la căpătâiul patului ca să-și dea seama că-i 
spunea ceva ce, evident, el ştia deja. 

— Va trebui să scăpăm de ea, Cally, zise Javier pe un ton pătruns 
de gravitate. 

— Ştiu, spuse ea abia auzit. 

— Şi va trebui să fii foarte curajoasă, îi mai spuse el. Eşti curajoasă, 
Cally? 

Fa ştia că era departe de a fi curajoasă. Dacă ar fi fost, l-ar fi părăsit 
pe tatăl ei când îi propusese Rolfe. 

— Da, minţi ea. Ce vrei să fac? 

— Dă-mi mâna. 

Cally îi dădu mâna, conştientă că tremura, dar sperând că el n-o 
să bage de seamă. Apoi, Javier o conduse la căpătâiul patului și Cally 
simţi cum o inundă o transpiratie rece când îi luă mâna liberă și i-o 
conduse în direcţia insectei. Cu respiraţia tăiată, își urmărea propria 
mână mișcându-se. Ar fi vrut să fugă dar, în loc de asta, își repeta în 
minte să urmeze întocmai orice instrucţiune i-ar fi dat Javier. 

Apoi, tocmai în momentul în care simţea că nu mai poate rezista, 
mâna lui făcu o mișcare îndemânatică și prinse insecta. Se întoarse 
spre ea, cu fața numai un zâmbet și spuse: 

— Insectă sărmană și inofensivă, ai speriat-o pe Cally de moarte! 
Și, în timp ce ea rămase cu gura căscată, el îi lăsă mâna, se duse la 
fereastră și eliberă insecta. 

Inofensivă! Frica care o pietrificase pe Cally se transformă 
instantaneu în cea mai puternică furie pe care o simţise până atunci. 

— Ticălosule! ţipă ea. Om mincinos și ticălos! Diavole! Am fost 
îngrozită! Furia ei era prea mare ca să poată fi exprimată în cuvinte, 
așa că se repezi ca o sălbăticiune asupra lui și începu să-l lovească. 

— Oh, Cally! îl auzi râzând în timp ce-i imobiliza încheieturile. Și 
tu ai mințit. N-am putut rezista. Nu după ce mi-ai spus cât de 
curajoasă erai. 

— Asta nu e o scuză! Tipă ea, lovindu-l cu picioarele, zbătându-se 
ca o furie să se elibereze. 

Javier continua să râdă. 

— Bănuisem azi-dimineaţă că există pasiune în tine, micuță pisică 
sălbatică, dar... 

— Lasă ce s-a întâmplat azi-dimineaţă! strigă ea fără să bage de 
seamă că felul necontrolat în care se zbătea, dezechilibrase un scaun 
care, în cădere, răsturnă cu zgomot un ornament aztec de pe o 
măsuţă din apropiere. 

Frustrarea se adăugă furiei. Toate încercările ei de a se elibera 
fuseseră sortite eșecului. Descoperi că, în timp ce ea își pierduse 
controlul, Javier ştiuse tot timpul cum s-o stăpânească. 

Fără nici un efort, Javier își petrecu piciorul în spatele 
genunchiului ei și, înainte să se prăbușească amândoi pe podea, o 
roti repede astfel încât sfârșiră pe pat. 

Simţea salteaua în spatele ei și pe Javier deasupra. Căldura 
emanată de corpul lui pătrunse cu ușurință prin cămașa ei de noapte 
subțire. Furia dispăru o dată ce alte sentimente începură să-și facă 
loc. 

— Javier... spuse ea și nu mai știu cum să continue. 

— E în regulă, îi răspunse el privind-o în ochi. Te doresc la fel de 
mult ca azi-dimineaţă, dar o să plec în curând. Lasă-mă doar să stau 
puţin cu tine ca să-mi cer scuze pentru ce am făcut. 

Ceea ce făcuse el, începea să pălească în mintea lui Cally. Tot ce 
ştia, era că nu vroia ca el să plece. Vroia să rămână și înțelese din 
mișcarea corpului lui că și el vroia același lucru. 

— Nu trebuie să te sărut spuse el și păru că-l doare acest lucru. 
Cally simţi că are nevoie de toată voinţa ei ca să poată rămâne 
nemișcată sub el. Se temea să nu complice situaţia, mai ales că îi 
promisese să plece în curând. 

— Mă vei ierta că te-am speriat atât de tare, o întrebă el, mai stăpân 
pe sine. 

— De ce ai făcut asta? 

— M-ai privit de atâtea ori cu aerul acela dispreţuitor. Când te-am 
adus ieri acasă, n-a fost prima oară. Pur și simplu n-am putut să rezist 
tentatiei de a prelungi momentul în care partea caldă a sufletului tău 
a ieşit la suprafață. 

Răspunsul lui o luă prin surprindere și uită că nu trebuia să se 
miște. Simţi imediat cum corpul lui răspunde și-l auzi spunându-i pe 
un ton încordat: 

— Pentru Dumenzeu, Cally, nu te mișca! 

— Cred, reuși ea să îngâne, fără să-și dea seama când ajunsese o 
mincinoasă atât de pricepută, că aș vrea să pleci. 

Zâmbetul din ochii lui îi dădu a înţelege că era conștient că nu 
spunea adevărul. Îi trecu, însă, cu vederea minciuna, poate ca să 
răscumpere spaima prin care o silise să treacă. 

— Cred că ai dreptate, spuse el și se ridică. 

În același moment, auziră amândoi un sunet la ușă. De-abia mai 
târziu Cally își dădu seama că zgomotul pe care îl făcuse, bătând cu 
putere la ușa lui Javier, strigătele ei furioase, scaunul și ornamentul 
aztec care căzuseră, toate acestea ar fi fost suficiente să scoale locatarii 
întregii ferme. În momentul acela, însă, era atât de îngrozită, încât nu-i 
veni nimic din toate acestea în minte. Îi privea pe Teresa și pe Arturo 
stând în ușa camerei ei. Fără îndoială, fuseseră treziţi de zgomotele 
făcute fiindcă erau amândoi îmbrăcaţi în ținută de noapte. Erau la fel 
de șocați de ceea ce vedeau pe cât era și Cally de uluită de prezența 
lor. Faţa menajerei căpătase o expresie de așa natură încât nu lăsa nici 
o îndoială asupra faptului că își și formase propria părere privind 
semnificaţia vizitei nocturne a domnului în camera domnișoarei. 

Înainte ca ea să reuşească să scoată un cuvânt, Teresa şi Arturo 
dispăruseră din cadrul ușii. Javier îi văzuse la fel ca ea și deși nu-și 
pierduse capul, nu se ostenise să le ofere nici o explicaţie. 

Cally își recăpătă folosința coardelor vocale și se năpusti asupra 
lui Javier: 

— De ce n-ai spus nimic? 

Fl ridică din umeri. 

— Ce era de spus? 

— Ei cred... ei cred că noi... am fost impreună, reuși ea să spună. 

— Păi, nu eram? turnă el gaz peste foc. 

— Nu în felul cum au crezut ei, ripostă ea fierbând. Simţea că s-ar 
fi repezit asupra lui dacă ar fi spus cu voce tare ce-i era scris pe faţă: 
ceea ce se petrecuse dimineaţă nu era foarte departe de bănuiala cu 
care plecaseră Teresa și Arturo. 

— Te îngrijorează ce cred Teresa și soțul ei? 

Cally își readuse în minte imaginea chipurilor lor nemulțumite 
și le compară cu amintirea feţelor lor zâmbitoare din ultimele zile. 
N-avea nici o îndoială care variantă era mai bună. 

— Da, spuse ea, da, mă îngrijorează. Știu imediat din expresia lui 
gânditoare că va spune ceva care, fie o va scoate din sărite, fie o va 
reduce la tăcere. 

— Bine, atunci, spuse el și ridică nepăsător din umeri. Dacă 
părerea menajerei mele și a soțului ei te îngrijorează atât de tare, te 
iau de nevastă. 


Capitolul 7 


Când Cally se trezi a doua zi, nu-i veni să credă că ceea ce își 
amintea din noaptea trecută se petrecuse cu adevărat. Se convinse 
însă, când își derulă în minte ce se întâmplase după ce respinsese 
oferta aproape nepăsătoare a lui Javier cu un „Chiar atât de 
îngrijorată nu sunt“. El nu păruse deloc afectat de refuzul ei. Ieșise 
din camera ei cu totul liniștit, după ce, mai întâi, îndreptase scaunul 
răsturnat şi așezase ornamentul căzut la locul lui. 

Cally se întrebă cum va putea să dea ochii cu Teresa. Așa cum se 
așteptase, privirile întunecate erau la ordinea zilei. Chiar și Rosa, de 
obicei atât de veselă și de bine dispusă, părea afectată de expresia 
încruntată a Teresei și nu prea îndrăznise să zâmbească în ziua aceea. 

Când Rosa plecă acasă, Cally merse în camera ei ca să-și mai 
treacă timpul, spălându-și părul. Își dorea o metodă magică prin care 
să se poată teleporta înapoi în Anglia. Întreaga zi, fața Teresei fusese 
întunecată ca noaptea și până și Arturo reușise să pară abătut. 

Oare lucrurile vor rămâne așa până își va fi câstigat biletul de 
avion? Cum să-l câștige din moment ce Javier o trata ca pe o persoană 
pe jumătate invalidă și nu-i dădea voie să facă nimic? 

Părul îi strălucea de sănătate și vitalitate când îmbrăcă singura rochie 
lungă pe care o avea și coborî la cină. Spera din suflet că Javier nu 
trebuise să ia cina în oraș sau că n-avea de gând să mănânce în birou. 
Se temea să fie servită de Teresa și să stea singură în compania ei. 

Javier nu cina în oraș și nici în biroul lui. Cally îl văzu că se 
pregătea să urce scările tocmai în momentul în care ea se pregătea să 
le coboare. Se abţinu să-i vorbească până când nu ajunse în dreptul 
lui. Văzuse că-i privea părul, strălucitor acum, și știa că nu putea să 
nu observe felul în care i se împurpuraseră obrajii sub privirea lui. 

— Tocmai mă pregăteam să vin să te iau, îi spuse el zâmbind. 

— Oh! exclamă ea neglijent, dar frământându-se în sinea ei de ce 
nu putea fi ca alte fete, care nu ar fi făcut mare caz dacă s-ar fi aflat 
în situația ei. Își simțea inima bătând din ce în ce mai repede, dar făcu 
un efort și-l întrebă aparent complet calmă: deci, în seara asta, nu iei 
cina în Oraș? 

Zâmbetul lui pieri în faţa atitudinii ei. Îi spuse ferm: 

— Oprește-te, Cally! 

Înșelese imediat la ce făcea aluzie, dar încercă să-și păstreze poza: 

— Să mă opresc? întrebă ea și ar fi trecut pe lângă el, cu capul 
drept, dacă ar fi avut intenţia s-o lase. 

O prinse de braţ înainte ca ea să mai facă un pas. Cally privi cu 
dispreţ mâna de pe braţul ei, apoi își ridică privirea și întâlni o 
pereche de ochi arzători. 

Observă repede că furia pe care i-o stârnise aroganta ei se afla sub 
control. Se mulțumi s-o atace doar prin cuvinte: 

— Roșeaţa care te acoperă îmi spune că adevărata Cally Shearman 
este femeia caldă, senzuală, pe care am tinut-o de câteva ori în braţe. 
Cally se simţi zdrobită când îl auzi menţionând ceva ce ea niciodată 
nu ar fi îndrăznit să spună cu voce tare. Așa că, mai renunță la 
aroganta asta, îi ordonă el. Făcu o pauză și continuă, dar de data asta 
zâmbea: bineînţeles, dacă preferi să iau atitudine și să intervin ca s-o 
scot pe adevărata Cally Shearman din ascunzătoare... 

Așa-zisa ei aroganță dispăru imediat. 

— Eu... sunt din fire... rezervată, se grăbi ea să se scuze. Ştia că 
el nu glumea și că ar fi fost în stare să treacă la fapte. Și, adăugă ea, 
după ce își reveni un pic, nu cred că sunt arogantă acum, dar de două 
ori... ă... în braţele tale, e mai mult decât suficient. 

— N-am numărat, replică el. 

Nu mai zâmbea, deși părea că acceptase ideea că rezerva ei era la 
fel de naturală precum și felul în care roșise. Îi dădu drumul braţului 
și cu aceeași mână arătă spre ușa de la sufragerie. 

— Cina pare o idee mai bună, îi spuse cu o voce rece. 

Fi, însă, nu-i păru o idee chiar așa de bună. Cu el redevenit rece 
și cu ea sătulă de situaţie și ascunzându-se în spatele sfielii sale, cina 
nu părea să promită mare lucru. 

Faţa aspră a Teresei, fără un zâmbet pentru nici unul dintre ei, nu 
făcu decât să înrăutățească lucrurile. Cally abia se atinsese de 
mâncare. Javier observă si se încruntă la ea. 

— Ce naiba e cu tine? o întrebă el tăios după ce Teresa ieșise din 
cameră. 

— Nimic, murmură ea și văzu că răspunsul ei aproape îl făcu să 
explodeze. 

— Cum adică, nimic? N-ai mâncat nici cât să faci o pasăre să nu 
moară de foame și te-ai ferit s-o priveşti pe Teresa tot timpul cât a fost 
aici. Eşti o creatură atât de searbădă încât nu poţi accepta să ai 
sentimente care să te facă să uiţi de educaţia rigidă pe care ai primit-o? 

Cally îi aruncă o privire neagră de ură. 

— Nu sunt searbădă, îi spuse pe un ton nervos și începu să se 
înfurie. 

O dată crezuse și ea la fel, dar de când plecase din Anglia, își 
schimbase părerea. Furia pe care o declanșase în ea, n-o mai simţise 
decât noaptea trecută și, înainte de ceea ce se petrecuse atunci, nici 
măcar nu credea că era capabilă s-o simtă. Javier era și el furios și 
fiindcă nu părea să înțeleagă cauza nervozităţii ei, Cally continuă pe 
același ton tăios: 

— Cum vrei să mănânc, când Teresa se poartă de parcă ar spera 
să-mi rămâna în gât... 

Se opri imediat, îngrozită de ceea ce putuse spune. Javier părea 
să devină și mai furios, și Cally se temu că, pierzându-și cumpătul, nu 
reușise decât să-i facă necazuri Teresei. 

— Teresa? întrebă el. Ce legătură are ea cu asta? 

Cally privea în jos și încerca să se calmeze. 

— Nu ea... nu e vina ei, spuse ea, fiindcă se părea că dacă nu-i va 
domoli mânia, era în pericol să se reverse asupra menajerei. Ştim 
amândoi că e o femeie credincioasă și cu un înalt cod moral. Spuse 
cât mai simţea că poate vorbi: trebuie să fi fost scandalizată de... 
ceea ce a văzut noaptea trecută. 

— Ah, se mulțumi el să răspundă. Înţeleg. 

Când Cally îl privi, fu rândul ei să înţeleagă ceva. Javier Zarazua 
avea o expresie în ochi pe care i-o cunoștea deja. Punea ceva la cale. 

— Teresa s-a purtat rece cu tine, nu-i așa? 

— Nu mai contează acum, spuse Cally repede, dar înţelese brusc 
că nu avusese de ce să se teamă că Teresa ar putea avea probleme. La 
urma urmei, erau amândouă în serviciul lui, deși, până acum, ea nu 
lucrase mai mult de câteva zile. 

Tocmai se pregătea să schimbe subiectul, să-i readucă aminte că, 
dacă nu-i va da voie să muncească, atunci nu va putea să plece, când 
tocmai el fu cel care schimbă cursul conversatiei. 

— Spune-mi, Cally, ceva despre viaţa ta în Anglia. 

Înainte de a răspunde, lui Cally îi trecu prin minte, cu 
dezamăgire, că el nu prea se sinchisise de faptul că Teresa o privise 
încruntată întreaga zi. Desigur, n-ar fi vrut să-i creeze probleme, 
dar... 

— Credeam că ţi-am spus tot ce era de spus, replică ea. N-avea 
intenţia să-l plictisească spunându-i puţinul pe care i-l mai spusese 
deja o dată. 

— Mi-ai spus că ţineai casa tatălui tău, încuviință el. Dar, cu 
siguranță, mai era ceva în afară de asta. 

— Era... se opri o clipă, căutând un cuvânt pe care să-l folosească 
şi continuă: o viaţă searbădă. 

El zâmbi. 

— Nici un prieten? 

Cally își dori să poată spune „da“, dar își aminti cum în care 
reacționase când, într-o zi, băiatul vecinilor o sărutase. Nu-i plăcuse 
deloc și-l privise în așa fel încât băiatul începuse să tremure. 
Experienţa își găsise până la urmă un rost, fiindcă acum putea 
replica: 

— Nu ești primul bărbat care m-a sărutat. 

Javier ripostă cu destulă viclenie: 

— Dar n-ai prea exersat, nu? 

O sărutase și, probabil expert în asta, știa că mai avea de învăţat. 

— Ă... încă n-am trecut în clasa profesionistă, replică ea cu 
destulă îndrăzneală, dar se pierdu când conversaţia continuă: 

— Dar n-ai... un antrenor particular în Anglia, nu? 

ÎL privi, fără să fie în stare să scoată un cuvânt și văzu că nu părea 
foarte interesat de răspunsul ei, când reformulă: 

— Nu ești îndrăgostită de cineva din tara ta natală? 

Ușa se deschise și o Teresa la fel de dezaprobatoare ca înainte, 
intră. 

— Nu, răspunse Cally. Observă că, deși auzise ce spusese, așa cum 
i se păruse și înainte, el nu era prea interesat de răspunsul ei. În orice 
caz, zâmbetul care apăruse pe fața lui părea destinat în exclusivitate 
Teresei, căreia îi spuse în spaniolă ceva din care nu reuși să priceapă 
nimic. 

O văzu apoi pe Teresa întorcându-se spre ea și crezu că, în cele 
din urmă, fusese certată pentru expresia ei posomorâtă. Aceasta 
fiindcă, deodată, primi cel mai larg zâmbet pe care-l primise de la ea 

până acum. Nu numai atât, dar Teresa se apropie de ea și, 
vorbindu-i repede și agitată în spaniolă, îi luă mâna și i-o strânse cu 
putere. 

Mai spuse ceva din care reuși să înțeleagă numele lui Arturo și ieși 
din cameră. Doar după ce Teresa plecase, Cally izbuti să despartă 
câteva cuvinte din șuvoiul care se abătuse asupra ei. 

— Ce... Cally aproape că nu putea vorbi din cauza uimirii. Aceasta 
deoarece cuvintele pe care reușise să le separe fuseseră „senor“ și 
„novia“. Nu-i venea să creadă că ceea ce izbutise să descifreze era 
adevărat. Nu... nu i-ai spus... nu i-ai spus că sunt logodnica ta, nu? 

Felul în care Javier Zarazua se uita la ea n-o ajută cu nimic să 
înțeleagă ce se petrecea. O privea liniștit, fără urmă de stânjeneală. 

— Credeam că-ţi va face plăcere, replică el bine dispus. 

— Dar... tu... ţi-am spus azi noapte că nu vreau să mă mărit cu 
tine, spuse ea, încă incredulă. Nu mai știa ce-i spusese cu exactitate 
cu o noapte în urmă, dar sigură pe faptul că... 

— Azi noapte a fost altceva, zise el cu răceală, întrerupându-i 
gândurile. Recunosc că m-am purtat pripit când ţi-am propus să ne 
căsătorim și nu știu ce aș fi făcut dacă ai fi acceptat. 

Deși mintea lui Cally se învârtea, reuși să-și adune un gând: „deci, 
s-ar fi căit de impetuozitatea lui“ dar nu putu să meargă mai departe, 
fiindcă el continuă: 

— Dar azi n-am zis nimic de o căsătorie cu tine. 

— Dar, nu i-ai spus Teresei că suntem logodiţi? 

— Ba da, spuse el scurt. Înainte ca ea să fi avut timp să-i sugereze 
să facă bine și să-i spună Teresei că nu era vorba de nici o logodnă, 
el continuă cu o voce devenită brusc mai dură: tu știi la fel de bine 
ca mine că o logodnă se poate rupe foarte ușor. 

Înţelese că făcea referire la felul în care fratele ei se purtase cu 
Graciela. Chiar dacă n-ar fi bănuit asta, şi tot ar fi fost nevoită să 
înțeleagă că încă nu uitase dezonoarea pe care fratele ei o adusese 
asupra familiei lui, deoarece continuă pe același ton neprietenos: 

— Mi-ar plăcea să încheiem o înţelegere amicală privind data la 
care logodna noastră se va rupe. N-am nici un chef să păţesc ca 
Graciela și să aud că logodnica mea m-a părăsit sau, mai rău, să audă 
alţii ce-am pățit. 

Vroia să-i spună că n-avea de gând să ia parte la o logodnă falsă, 
dar ceea ce-i spusese acum o făcu să-și schimbe gândul. 

Era deja prea tâziu să nege că nu era logodită cu el, dacă nu vroia 
să-i facă familia de rușine încă o dată. Teresa se repezise afară din 
cameră ca să-l anunţe pe Arturo imediat ce auzise vestea. Și, deoarece 
cu siguranță accesul ei la telefon nu era restricţionat și păruse atât de 
încântată de noutate, exista pericolul să fi sunat deja pe toată lumea 
din Durango. 

— Să te ia naiba, Javier Zarazua! îi aruncă ea furioasă. 

— Dar ce-am făcut? întrebă el cu inocentă. 

— Ştii al naibii de bine ce-ai făcut! îl repezi ea. Ştii că nu pot spune 
că nu există nici o logodnă fără să... Se opri, fiindcă își dăduse seama 
CĂ, rostind cuvintele acestea, tocmai se angajase să respecte 
înțelegerea. Pricepu că și el credea la fel, fiindcă simţi cum asprimea 
îl părăsea și văzu apărând pe fața lui începutul unui zâmbet. Avu un 
farmec pe care nici măcar ea nu i-l putea tăgădui când, lăsându-se pe 
speteaza scaunului, îi spuse tărăgănat: 

— Am făcut-o doar ca să te protejez, dulce Cally. 

În dimineața următoare Cally aşteptă, cum făcea de când el 
decretase că era bolnavă, să-l audă că pleacă, și abia după aceea 
coborî. Nu era prea dornică să-l revadă, deși știa că trebuia să afle 
când anume logodna lor temporară se va încheia. 

Nu-i servea la nimic să se agite și să se consume gândindu-se la 
această nouă poziţie în care se găsea. Toată noaptea nu făcuse altceva 
și nu reușise deloc să vadă situaţia sub o altă lumină. Puse pe seama 
uluirii care-i paralizase vorbirea, greșeala de a nu fi întrebat, cu o 
seară în urmă, cât anume trebuia să considere logodna lor drept 
valabilă. Sau, poate că uitase să întrebe asta din cauza sentimentului 

care pusese stăpânire pe ea, și anume că orice s-ar întâmpla, familia 
lui nu mai trebuia să fie încă o dată umilită de a ei. 

Se îngrijoră, când, analizându-și acest din urmă sentiment, 
înțelese că se afla într-o situatie care presupunea că și ea credea ceea 
ce spusese Javier despre Rolfe. Se încruntă, fiindcă nu putea să 
accepte așa ceva. Desigur, Rolfe avusese perioade în care se arătase 
mai puţin înclinat să ia în considerare părerile societăţii, dar 
niciodată n-ar fi fost în stare să-și părăsească logodnica doar fiindcă 
nu era moștenitoarea pe care o crezuse. Totuși, era neîndoielnic că 
o părăsise, dintr-un motiv sau altul, din moment ce nunta nu mai 
avusese loc. 

Când cobori, în sfârșit, Cally avu surpriza să constate că felul în 
care fusese întâmpinată cu o zi în urmă, nu putea suferi nici măcar 
pe departe comparaţie cu modul în care fu întâmpinată acum. Feţele 
întunecate dispăruseră cu desăvârșire. În momentul în care își făcu 
apariţia, Teresa și Rosa, amândouă strălucind de bucurie, o 
întâmpinară cu o cascadă de cuvinte din care nu înțelese mare lucru, 
decât că o felicitau pentru viitoarea căsătorie. Mai mult, Rosa veni ea 
şi-i strânse mâna cu un zâmbet care nu lăsă nici o îndoială asupra 
sentimentelor ei. Pur și simplu, își închipuia logodna domnișoarei cu 
domnul ca fiind ceva deosebit de romantic. 

Treptat, de-a lungul zilei, casa păru că revine la normal. Teresa, 
însă, părea hotărâtă să compenseze apariţia prea rară a zâmbetului 
ei în trecut, fiindcă de fiecare dată când Cally se apropia de ea, 
primea un surâs care părea că insuflă viaţă feței acelei de obicei 
severe. 

Atmosfera fericită ce domnea asupra casei își spuse cuvântul și, pe 
la ora prânzului, Cally începu să se simtă mai puţin supărată. În 
timpul după-amiezii, pe când Teresa se odihnea și Rosa era ocupată 
cu călcatul unor haine, Cally străbătu holul spre camera ei. Nu-și 
dădu seama când se trezi faţă în faţă cu Javier. 

Simţi imediat cum o cuprinde sfiala și se pregăti să facă o remarcă 
banală, ceva despre faptul că nu se așteptase să-l vadă până la cină, 
când se trezi luată în braţe si sărutată cu putere. 

Bătăile inimii deveniră mai nervoase și, nedorind să-și piardă 
controlul, Cally încercă să facă un pas înapoi. Javier o preveni, 
zâmbind răutăcios: 

— Trebuie să păstrăm aparențele, Cally. 

— Mda... desigur, murmură ea. 

Se întoarse, așteptându-se s-o vadă pe Rosa prin apropiere, din 
moment ce sărutul acela era menit să indice prezenţa cuiva. Nu era 
însă, nici urmă de Rosa. 

— Tu... începu să spună, cu intenţia de a stabili clar că n-avea de 
gând să se lase sărutată fără un motiv bun. Se opri când îl auzi 
spunându-i printre râsete: 

— Încetează să mai fii atât de serioasă, fetiţo. Doar n-a fost cine ştie 
ce sărut. 

— Aşa mă vezi tu, ca un copil? spuse Cally, eşuând să-și înăbușe 
întrebarea care-i venise pe buze. 

Javier zâmbi și expresia maliţioasă îi reapăru în ochi. 

— Rezervată și fără experienţă, cu siguranţă ești, micuță Cally, dar 
până și tu trebuie să fi remarcat că te-am considerat o femeie matură 
când te-am ţinut în brațe. Doar o femeie matură mi-ar fi răspuns în 
felul în care ai făcut-o tu. 

Dacă el căutase o cale s-o facă să nu riposteze sau dacă vroise, 
pur și simplu, s-o vadă înroșindu-se, atunci Cally nu-l dezamăgi în 
nici una dintre potentialele lui dorinţe. Un roșu puternic îi luă în 
stăpânire faţa şi nici o întrebare nu se mai făcu auzită de pe 
buzele ei. 

— O să... te văd la cină, spuse ea încurcată, dar află curând 
motivul pentru care Javier nu se afla cu oamenii lui, cum 
presupusese. 

— Am venit special să te văd, o anunţă el, înainte ca ea să aibă timp 
să se îndrepte spre scări. 

— Să mă vezi? De ce oare își simţi inima bătându-i cu putere în fața 
acestor cuvinte? Un moment nu bănui răspunsul, apoi înţelese că 
trebuie să fi avut în minte aceleași întrebări care o chinuiau și pe ea. 
Da, firește, spuse ea, n-am reușit să discutăm până acum despre... 
când vom anunţa că, de fapt, nu ne vom căsători. 

Sub privirea ei, buna lui dispoziţie îl părăsi cu totul 

— Vorbim în sufragerie, îi spuse el brusc, fără să ţină cont de 
mirarea ei. 

Cally se gândi că nu putea să se fi supărat de ceea ce spusese ea. 
N-ar fi avut motiv. Teresa și Rosa, chiar dacă se aflau prin apropiere, 
oricum n-ar fi înţeles ce vorbeau ei... 

— Mă duc până la mine în cameră și după aia... încercă ea. 

— Vorbim acum, îi spuse el și o prinse de braţ. O târî până în 
sufragerie. Părea că se străduia să-și controleze furia, așa că ea nu se 
simţi în pericol. 

— N-am avut timp până acum să-ţi dau asta, îl auzi spunându-i 
aproape nepăsător. Vâri mâna în buzunar și scoase o cutiuţă. Cally 
făcu ochii mari când o deschise și putu să vadă cel mai frumos inel 
cu diamante pe care-l văzuse până acum. 

Rămasă fără cuvinte, privea obiectul strălucitor din mâna lui. 

— Nu... nu este... necesar, încercă ea să îngâne, dar fu imediat 
redusă la tăcere. 

— E cât se poate de necesar. Primul lucru după care Teresa o să 
se uite în seara asta, va fi inelul cu diamante pe care un mexican îl 
dăruieşte întotdeauna viitoarei sale soții. 

Viitoarea soţie! Dar ea n-avea să fie soţia lui! Gândurile lui Cally 
se blocaseră. Nu-i trecu prin minte că lucrurile ajunseseră suficient 
de departe, că nu-i putea purta inelul. Cu o gentileţe care, după 
părerea ei, nu-i stătea deloc în fire, Javier îi luă mâna stângă și așeză 
inelul la locul său. Înainte să-și dea seama ce face, Cally exclamă cu 
voce scăzută: 

— Oh, Javier, e un inel atât de frumos! 

Remarca ei păru că-i face plăcere. Sau, poate, nu se putu ea abtine 
să nu se gândească, era pur și simplu mulțumit că-i înăbușise 
opoziţia, fiindcă nu făcuse nici o încercare să i-l returneze. 

— O podoabă frumoasă pentru o mână frumoasă, îi spuse el 
galant, punând stăpânire pe mâna pe care tocmai o descrisese ca 
fiind frumoasă. 

Cally, care începuse să-și revină, își retrase mâna. Simţea că nu era 
bine să-l aibă atât de aproape de ea. Javier nu mai făcu o a doua 
încercare, și-l simţi pregătindu-se pentru opoziţia pe care știa că 
trebuie să apară. 

— Oare Teresa se va aștepta cu adevărat să port inelul acesta la 
cină? îl întrebă ea, fără să se simtă în stare să găsească ceva mai 
convingător. 

El dădu din cap în semn de aprobare. 

— Nu numai asta, dar se așteaptă și să zbor până în Anglia ca să 
cer permisiunea tatălui tău. 

— Nu poţi face asta! exclamă ea repede. Cuvintele ei fură primite 
cu o aroganță care o făcu să înțeleagă că-i rănise mândria. 

— De ce? Ar avea ceva de obiectat? 

Cally își plecă privirea. Se îndoia că pe tatăl ei îl va interesa foarte 
mult vestea căsătoriei ei. Deşi, nici un tată n-ar fi avut ceva de 
obiectat împotriva unui astfel de ginere. Se gândi câtă grijă avusese 
Javier de ea cât timp fusese bolnavă, cum insistase să se odihnească 
după ce boala se retrăsese. Cu siguranță, când Javier își va alege o 
soţie, acea femeie se va afla în siguranță și nici un tată n-ar fi putut 
obiecta să-și dea fiica după un astfel de om. Își ridică privirea și, 
văzând mândria din ochii lui, îi spuse limpede ce gândea: 

— Orice tată ar fi mulțumit să te aibă drept ginere. Mai ales al meu, 
continuă ea cu voce scăzută. Apoi, realizând brusc că devenise prea 
îngăduitoare, schimbă subiectul: există aici acest obicei. ..adică se 
obișnuiește ca logodnicul să ceară mai întâi permisiunea tatălui fetei? 

Din nou el dădu din cap în semn de aprobare și Cally se simţi 
ușurată văzând că mândria încordată dispăruse din privirea lui. 

— Deși, nu logodnicul este cel care cere permisiunea, firește, dar 
este și el prezent. De fapt, se obișnuiește ca tatăl sau fratele lui să 
vorbească pentru el. 

Cally găsi încântător acest obicei și nu se putu abtine să nu pună 
o întrebare, pe care dacă ar fi stat puţin să se gândescă, ar fi evitat-o, 
din moment ce, de fiecare dată când numele lui Rolfe era pomenit 
între ei doi, nu crea decât tensiune. 

— Rolfe s-a conformat și el acestui obicei ...Se opri când văzu 
modul în care trăsăturile lui se contractaseră. 

— Da, îi răspunse el rece. În lipsa unui frate sau a unui tată, l-a 
impresionat pe preotul vărului meu cu sinceritatea lui și l-a 
determinat să intervină pentru el. În timp ce Cally se gândea la ceea 
ce auzise, el adăugă ceva ce declanșă imediat apărarea ei instinctivă 
pentru Rolfe: și știm amândoi cât de sincere îi erau sentimentele 
pentru Graciela când a aflat că n-avea bani. 

— Fratele meu... începu ea să spună. 

— E un ticălos, sfârși Javier pentru ea. Înainte ca ea să mai zică 
ceva, îi spuse pe un ton rece: ne vedem la cină. Nu mai adăugă nimic 
și plecă. Evident, nu-l interesa nimic din ceea ce putea ea să invoce 
în apărarea lui Rolfe. 

Cally urcă în camera ei și se așeză pe pat, gânditoare. Se întreba ce 
ar fi putut spune în apărarea lui Rolfe dacă ar fi ascultat-o, din moment 
ce nu știa ce se întâmplase decât din punctul lui de vedere. Se uită la 
inelul cu diamante de pe degetul ei. Lacrimi îi apărură în ochi și i se 
rostogoliră pe obraz. În ce încurcătură se vârâse! Era temporar logodită 
cu un bărbat care nu putea suferi să audă numele fratelui ei. N-avea 
nimic cu care să-și apere fratele, nimic decât credința ei neclintită că 
Rolfe, deși sălbatic și zăpăcit uneori, nu putea fi un bărbat interesat de 
bani. Nu putea crede că fratele ei ar fi putut fi la fel ca tatăl lor. Se gândi 
la această posibilitate și o respinse categoric. 

— Ah, bonita! exclamă Teresa la cină, în seara aceea, văzându-i 
inelul de pe deget și uitând că trebuia să-i servească supa. 

Cally îi răspunse cu un zâmbet, fiindcă n-avea ce altceva să 
facă. De îndată ce Teresa ieși, surâsul ei dispăru și el. Javier, care 
fusese reţinut de o convorbire telefonică, veni câteva minute mai 
târziu. Îşi puse în gând să nu-l privească, deși simţea privirea lui 
asupra ei. 

— Te-a supărat ceva? o întrebă el hotărât, dar cu o voce liniștită. 

— De unde ai vrea să încep? îi răspunse ea sarcastic, aruncându-i 
în același timp o privire iritată. 

— Ai plâns, observă el cu o voce mai moale, fără să-i ia în seama 
sarcasmul. De ce, Cally? 

Nu vroia să răspundă, deși știa că nu va avea de ales. Se aflau abia 
la primul fel de mâncare. Într-un fel sau altul, înainte ca masa să fi 
luat sfârșit, el va găsi o modalitate să afle de ce plânsese. Începuse 
să-l cunoască. 

— Nu sunt sigură nici eu că știu de ce, suspină ea. Tu, eu, 
Rolfe... 

— Fratele tău? Din nou, îi putea detecta încordarea din voce. 

— Da, izbucni ea, fratele meu. Începuse s-o exaspereze. De fiecare 
dată când apare într-o conversație numele lui, devii... .înverșunat. 

— Şi cred că pe bună dreptate, replică el disprețuitor. Păru că se 
gândește un pic și continuă apoi mai calm: asta te face să plângi? Că 
sunt, parcă înverșunat ai spus, împotriva fratelui tău? 

— Nu sunt de vină pentru greșelile lui, îl repezi ea, respingând cu 
dispreţ implicaţia că ar avea puterea s-o supere într-un fel. 

— Deci recunoști că a făcut niște greșeli faţă de familia mea? 

— Nu. Nu recunosc. Reușise să-și păstreze controlul fiindcă, 
pentru prima dată, în faţa numelui fratelui ei, el nu se înfuriase. 
Oricâte defecte ar avea Rolfe, lăcomia nu se află între ele. Sunt sigură 
de asta. ÎI cunosc. 

Știu imediat că n-ar putea niciodată să ia în considerare un 
asemenea argument în favoarea lui Rolfe. Convinsă de acest lucru, fu 
luată complet prin surprindere când îl auzi, după un moment de 
reflecţie, spunându-i: 

— A trebuit să-mi reconsider părerea despre tine, Cally, dar s-ar 
putea să-mi ia ceva mai mult timp ca s-o schimb pe cea privitoare la 
fratele tău. În fata uluirii ei, adăugă cu un zâmbet încântător: te va 
face mai fericită dacă promit să nu devin „înverșunat“, data viitoare 
când fratele tău apare între noi? 

Farmecul lui era, cu siguranţă o adevărată forță. Cally nu reuși să 
spună ceva și se mulțumi să aprobe dând din cap. În minutele 
următoare, nimeni nu mai spuse nimic și avu suficient timp să se 
întrebe dacă nu cumva șarmul lui îi intrase pe sub piele. În clipa 
aceea, Teresa intră zâmbitoare aducând felul următor. 

— Ai spus că... ţi-ai modificat părerea despre mine, zise Cally 
după ce Teresa se retrăsese. 

— Părerea mea despre tine? Cea privitoare la câștigurile după care 
am crezut că ai venit aici? întrebă el. Mă tem că trebuia de mult timp 
să-ţi fi cerut scuze. Din nou farmecul lui intră în acţiune: mă vei ierta 
vreodată, dulce Cally, că am fost în stare să adăpostesc gânduri atât 
de urâte despre tine? 

— Nu mai crezi că... El aprobase din cap înainte ca ea să fi reușit 
să termine. 

— Nu, nu mai cred, zise el, dar nu spuse nimic despre ce credea 
acum. 

Când decise să continue conversaţia, aduse în discuţie un alt 
subiect, astfel încât Cally realiză că ceea ce gândea despre ea acum 
nu prea părea să aibă importanţă în ochii lui. Mâhnirea pe care 
începuse s-o resimtă în urma acestei constatări îi fu cu totul 
spulberată de ceea ce-i spuse în continuare: 

— Trebuie să hotărâm cât mai repede data petrecerii noastre de 
logodnă. 

— Petrecere de logodnă! Dar... cu siguranță, nu e nevoie de așa 
Ceva. 

Pentru o clipă, îl simţi gata s-o repeadă din nou. O privi apoi cu 
aceiași ochi pătrunzători cu care detectase înainte că plânsese. Vocea 
lui devenise liniștită când continuă: 

— Mă tem că e nevoie. Am fost deja felicitat de mai multe ori 
pentru norocul meu. Telefonul de dinainte de cină era tot pentru 
asta. Vestea că suntem logodiţi s-a răspândit peste tot. 

Cally simţi cum o cuprinde deznădejdea. Trebuia totuşi să 
protesteze: 

— Dar e ridicol să dăm o petrecere când amândoi știm că logodna 
urmează să fie ruptă, că nu voi mai rămâne mult timp aici. 

— Te gândești să pleci undeva? Începea să-și piardă cumpătul, 
Cally simţi asta în ciuda sarcasmului său. 

— Ştii foarte bine că da, îl repezi ea. De îndată ce mi-am 
câștigat biletul...Cu asta ajungem la alt subiect: cum o să-mi 
câștig biletul de avion dacă nu fac altceva decât să pierd degeaba 
întreaga zi? 

— Ai avut nevoie de odihnă. Ai... 

— Foarte bine, dar acum nu mai am nevoie, izbucni ea, 
pierzându-și calmul. Dintr-o dată, se simţi sătulă de situaţie și își 
dădu pe faţă gândurile: mă aflu într-o ţară străină, cât se poate de 
dispusă să fac tot ce trebuie ca să obţin biletul de avion de care am 
nevoie, dar orice mă ofer să fac, mi se refuză. Am venit aici să 
muncesc, dar, în afară de primele două zile, n-am ridicat un pai de 
pe jos. Și de parcă toate acestea nu ar fi de-ajuns, mă trezesc într-o 
dimineaţă implicată într-o logodnă fictivă, fără cea mai mică 
posibilitate de scăpare fiindcă... fiindcă... 

— Fiindcă? întrebă el, nelăsând-o să se oprescă. 

— Naiba să te ia! îi spuse ea fără să-l cruțe. Cum vrei să neg? 
Familia ta a fost destul de umilită de-a mea. 

— Şi asta te deranjează? 

— Ar deranja pe oricine are o fărâmă de decentă. 

— Recunoști, deci, că fratele tău e deficitar la capitolul decentă? 

Nu ridicase vocea şi nici nu se înverşunase când adusese în 
discuţie numele lui Rolfe. Părea că avea de gând să-și ţină 
promisiunea, dar și așa, Cally simți că trebuia să-și menţină garda 
ridicată. Detectase din nou asprime la el și bănui că va începe să se 
înfurie, mai devreme sau mai târziu. Își înăbuși propria furie și-l rugă, 
deja obosită de subiect: 

— Putem să nu-l aducem pe fratele meu în discuţie? Nu facem 
altceva decât să ne certăm de fiecare dată când apare numele lui. 

Văzu cum o privește și își dori să poată merge la ea în cameră. 

— Să înţeleg că nu vrei să te cerți cu mine? întrebă Javier intrigat. 

Se simţea abătută. Clătină din cap în semn de negatie. 

— Nu, nu vreau. Nu voia. Nu voia să fie nici supusă dar, 
neobișnuită cu confruntările verbale, descoperise că-i făcea rău dacă 
se certa cu el. Tot ce vreau... este să plec de aici. Vreau să mă duc 
acasă. 

Trecu mult timp până când el răspunse, atât de mult încât Cally 
crezu că nici n-avea de gând s-o facă, că nu-l interesase nimic din ceea 
ce spusese ea. Dădu la o parte din faţa ei o farfurie cu mâncare de 
care nu mai avea acum poftă. Liniştea dintre ei se încheie în momentul 
în care el îi spuse cu o blândeţe care o luă prin surprindere: 

— Cred că înţelegi că, dată fiind situaţia, nu pot anunţa acum că 
logodna noastră s-a terminat. 

— Da, spuse Cally încet, încercând să evite discuţia care ar fi făcut 
să fiarbă întreaga casă. Dacă ar fi anunţat că s-au răzgândit în 
douăzeci și patru de ore, ar fi fost din nou nevoită s-o îndure pe 
Terersa încruntată. 

— Dar, spuse Javier, cred că ne putem lipsi de petrecere. Pot să 
anunț că încă nu te-ai însănătoșit destul ca să te poţi ocupa de așa 
ceva. 

Cally simţi cum își revine din starea în care intrase. Începea chiar 
să se simtă triumfătoare. La urma urmei, toată discuţia pornise de la 
dorinţa ei de a nu avea loc nici o petrecere de logodnă. 

— Îţi multumesc, murmură ea. 

— Şi din moment ce ești atât de nerăbdătoare să te întorci în ţara 
ta natală, continuă el cu aceeași voce plăcută, deși dintr-o singură 
privire Cally depistă cât era de încordat, îți propun o înţelegere. 
Rămase tăcută cât timp el făcu o pauză. Rămânem logodiţi trei luni. 
După aceea, putem anunța că am făcut o greșeală și îți cumpăr biletul 
pentru Anglia. 

— Trei luni! Era singurul lucru care nu-i plăcuse din ceea ce 
auzise. 

— Eşti de acord? 

— Da, răspunse ea în silă. Îi veniră în minte trei luni în care să-și 
omoare timpul și nu se putu abtine să întrebe: mă pot reîntoarce la 
muncă? 

— Nu e potrivit ca logodnica mea să presteze munci casnice, 
ripostă el cu o notă de mândrie în voce pe care ea nu putu s-o ignore. 
Zâmbi apoi și Cally îi simţi din nou farmecul: dar, dacă dorești, poti 
să mă ajuţi cu pregătirea actelor de care am nevoie. 


KEK 


Cally se apucă de munca de birou cu toate puterile si din toată 
inima. O mare parte din afacerile lui aveau drept parteneri companii 
din Statele Unite, așa că lipsa ei de cunoștinte de spaniolă nu mai 
prezenta un obstacol. 

Dactilografiatul ei se îmbunătăţise continuu și, după două 
săptămâni, se simțea mult mai fericită decât crezuse că ar 
putea fi. 

Din cauza fericirii, rezerva ei începuse să se topească. Acum, nu 
numai că nu mai avea ezitări când vroia să intre în bucătărie — 

domeniul Teresei — dar se și simţea binevenită. De fapt, se simțea 
binevenită oriunde în casă. Teresa o întâmpina mereu cu o căldură 
pe care Cally spera că nu se datora doar faptului că era logodnica 
domnului. Acum putea mânca și mâncare mexicană, cu condiția să 
nu fie foarte picantă și chiar începuse să-i placă. 

Aruncă o privire în oglindă înainte de a coborî să lucreze în 
sâmbăta aceea. Javier îi spusese că nu era nici o nevoie să lucreze în 
ziua aceea, dar ea ştia că-i scrisese cu o zi în urmă câteva scrisori care 
trebuia bătute la mașină până luni. Se gândi că putea la fel de bine să 
le scrie acum și zâmbi reflexiei din oglindă. Începuse să capete 
puţină culoare și acest lucru o prindea. Fără să știe de ce, îi veni în 
minte răbdarea cu care Javier o instruise în munca de birou. 

Gândurile îi alunecară cu totul în direcţia lui. Din ziua aceea, 
când ea nu putuse să se împotrivească, n-o mai sărutase deloc. Îşi 
aminti, însă, ceea ce se întâmplase când venise o dată mai devreme 
și o găsise făcând plajă lângă piscină, îmbrăcată cu un costum de baie 
pe care îl avea încă de când mergea la liceu. 

— Am și muncit, îi spusese ea repede. Într-adevăr, pentru ziua 
aceea terminase ce-i lăsase de făcut. Zâmbi apoi, fiindcă ceea ce 
spusese sunase ca și cum s-ar fi rușinat că fusese găsită făcând plajă. 

— Nu mă îndoiesc, îi răspunse el tot cu un surâs. Îi privea 
picioarele lungi, frumos modelate. Restul corpului ei se afla ascuns 
în costumul acela pe care știa că ar fi trebuit să-l fi schimbat de mult 
timp. Dar ai voie să te și distrezi puțin. 

Felul în care o spusese, în care se aplecase și se apropiase cu fața 
de faţa ei o făcu să se gândescă la faptul că, logodiţi fiind, avea și el 
dreptul la putina distracţie. Se apropiase și mai mult de ea, ceea ce o 
făcu să creadă că avea de gând s-o sărute. 

Întelese într-o clipă că nu s-ar fi supărat deloc dacă ar fi făcut asta 
și tocmai realizarea acestui sentiment o făcu să sară din scaunul 
pliant și să-i spună în grabă: 

— Mă duc... mă duc să fac un duş. 

Râsul lui Javier o urmărise pe când intra în casă. I se păruse un 
sunet plăcut și se întrebă intrigată ce avea acest bărbat de o făcea să 
simtă un fior când îl vedea. 

Cally părăsi camera ţinând în mână tava pe care Teresa insistase 
să-i aducă mâncarea în fiecare dimineaţă, în ciuda protestelor ei. 

— Bună ziua, Teresa, îi spuse ea veselă când o întâlni, și primi 
înapoi un surâs binevoitor. Se îndreptă spre birou și simți cum 
veselia ei se risipea în fața perspectivei de a nu-l vedea pe Javier până 
seara. 

Deschise ușa camerei și nu avu timp să se bucure că nu mai avea 
motiv de tristețe. Javier stătea în faţa biroului și tocmai se pregătea să 
pună la loc receptorul telefonului. Expresia feţei lui era atât de 
serioasă încât arăta limpede că se întâmplase ceva grav. 

— Ce este? îl întrebă ea repede. Rămase pe loc și nu mai făcu nici 
o mișcare să se așeze pe locul ei obișnuit. 

I se păru că durează o veșnicie până când primi un răspuns. Javier 
se mulțumea s-o cerceteze cu ochii lui albaștri și aspri. Cally înţelese 
că, orice s-ar fi întâmplat, avea cumva legătură cu ea. 

— Ce s-a întâmplat? îl întrebă ea, simțind cum începe să devină 
nervoasă. S-a întâmplat ceva rău, nu-i așa? 

Aprobă din cap. 

— Fratele tău, spuse el într-un sfârșit, a fost rănit. 


Capitolul 8 


Simti cum intră în panică. Uluită, pentru moment nu putu să 
spună nici un cuvânt. ÎL privea zdrobită pe Javier, simțind cum 
dragostea ei pentru Rolfe se zbătea dureros în ea. Orice ar fi făcut, 
sau era bănuit a fi făcut, era fratele ei și-l iubea. În timp ce Javier o 
ajuta să se așeze, nu reuși să formuleze decât o singură întrebare, cea 
mai importantă: 

— Este... este rănit grav? 

— Mi s-a spus că va supravieţui. 

În ciuda agitaţiei care o cuprinsese, nu se putu abţine să nu se 
gândească la faptul că el nu părea prea încântat că fratele ei va 
supraviețui. Nu era, însă, momentul să se certe cu el. Spusese că 
Rolfe va scăpa cu viaţă și asta era cel mai important. 

— Vreau să-l văd, spuse ea cu o privire brusc încăpăţânată. 

— Fireşte. O să te duc la el. 

— Ştii unde este? Normal că știa, probabil că știuse de mai multă 
vreme, înţelese ea, dar nu alese nici de data asta să se certe cu el. Este 
în Durango? 

— E într-un spital în capitală. Ar fi mai bine să mergi și să-ţi pui 
într-o valiză câteva lucruri. Probabil că vom rămâne acolo câteva zile. 

Nu putuse să nu observe, deși se gândea aproape numai la Rolfe, 
felul în care vorbise Javier. Părea că-l deranja destul de mult povestea 
aceasta. Se gândi, apoi, că se oferise s-o conducă la Rolfe și o parte 
din asprimea ei faţă de el pieri. Javier muncea din greu, ferma îi 
ocupa aproape tot timpul, și totuși, se oferise să plece de acasă 
pentru câteva zile. Cally simţi că trebuia să se împotrivească. Familia 
ei îi crease deja destule necazuri. 

— Nu e nevoie să mă însoțești. Pot să merg și singură, spuse ea. Se 
ridică de pe scaun și se îndreptă spre ușă. 

— Am spus că vin cu tine, îi răspunse el tăios „pe un ton care lăsa 
să se înțeleagă că, din punctul lui de vedere, lucrurile erau stabilite. 
O mai aștepta doar pe ea să fie gata cu bagajul, și puteau pleca. 

În fața ușii, Cally se opri. Simţise brusc dezamăgirea că avea atât 
de puţină încredere în ea. Credea oare că, la fel ca Rolfe, va rupe 
logodna cu de la sine putere? 

— O să... o să mă întorc, îi promise ea vrând să-i arate că 
neîncrederea lui nu era fondată. 

— Așa e, cu mine, îi răspunse el, din nou tăios. Se părea că, într- 
adevăr, în ciuda promisiunii ei, o credea capabilă să plece și să nu se 
mai întoarcă, lăsându-l cu o altă dezonoare de înfruntat. Am niște 
afaceri de rezolvat în capitală și săptămâna viitoare e la fel de bună ca 
oricare alta. 

Fiindcă Javier părea că se afla într-o dispoziţie necomunicativă, 
rezerva și sfiala de care Cally sperase să se elibereze, reveniră în forță. 
Când coborâră din avion, el se oferi pe un ton aspru: 

— Vrei să te duc la spital imediat? 

— Da, te rog, îi răspunse ea, pe un ton similar. Javier duse bagajul 
la mașina pe care o închiriase și Cally aşteptă să se așeze la volan ca 
să-l întrebe: 

— Poţi să-mi spui mai multe despre accident? 

— Accident? Cine a spus că a fost un accident? răspunse el tot cu 
o întrebare, în timp ce privea spre grămada de mașini care păreau că 
blochează fiecare ieșire. 

— Adică... Cally simţi cum păleşte. Vrei să spui că n-a fost un 
accident? Rănile lui... a fost ceva intenţionat? O, Doamne! 

— Așa-i trebuie dacă fuge cu o femeie măritată, veni și răspunsul 
prea puţin consolator. Cally simţi cum i se strânge inima de durere. 
Oare relele pe care oamenii aceștia spuneau că le-ar fi făcut Rolfe, nu 
se mai sfârșeau? 

Înghiți greu și se sili să afle mai multe. 

— Vrei să spui că prietena lui, cea cu care...cea pentru care a 
părăsit-o pe Graciela, e căsătorită? Înţelese brusc care ar putea fi 
explicaţia: vrei să spui că soțul ei l-a bătut? 

-După cum îl cunosc pe bărbatul Yolandei Nolasco, a pus pe 
altcineva să-i facă treaba murdară. De fapt, pe mai mulţi, probabil. 

— Dar nu e drept! izbucni ea și simţi cum i se face rău la gândul 
că faţa frumoasă a lui Rolfe ar fi putut... El nu răspunse și ea avu 
bănuiala că socotea că ceea ce i se întâmplase lui Rolfe era, de fapt, 
ceea ce merita. 

Când ajunseră la spital, Javier o lăsă în camera de așteptare, în 
timp ce el merse să pună câteva întrebări. Cally știa foarte bine ce-i 
datora, dar nu se putea împiedica să nu-l placă prea mult în 
momentele acelea. Alături de ea, în camera de așteptare se mai aflau 
și alți oameni. Fumau aproape cu toții și-i trecu prin minte că, dacă 
țigările erau bune pentru a calma nervii întinși la maximum, atunci 
n-ar fi fost prea rău să aibă la ea câteva pachete. 

Javier se întoarse și o prinse de braţ. 

— Te duc în camera lui. 

Trebuiră să urce câteva etaje până să ajungă la camera unde se 
afla Rolfe. Javier o însoţi până în faţa ușii. 

— Te aştept aici, îi spuse el cu o privire rece și Cally înţelese că nu 
l-ar fi putut convinge niciodată să mai facă un pas. De altfel, Cally nici 
nu încercă să-l convingă. Înţelese, după expresia feței lui, că dacă l-ar 
fi văzut pe Rolfe, ar fi fost dispus să termine ceea ce alții doar 
începuseră. Era, deci, mai bine că rămânea afară. 

În camera în care intră, se aflau șase paturi. Unii dintre pacienți 
se aflau în capul oaselor, doar unul era întins pe pat. Se apropie 
de acel pat și-l recunoscu pe Rolfe mai mult după părul blond care 
se distingea pe fundalul pernei albe. l-ar fi fost greu să-i 
recunoască trăsăturile, fiindcă faţa îi era toată umflată și plină de 
vânătăi. 

— Oh, Rolfe! strigă ea. Ce ti-au făcut! 

— Cally! Cally! Doamne, de unde ai apărut? Îi venea greu să 
vorbească, dar uimirea în faţa ei îl făcu să uite, pentru moment, 
durerea. O credea în Anglia. 

Era mai interesată să audă câte ceva despre el, așa că-i povesti cât 
mai scurt posibil ce i se întâmplase. Cum îi scrisese că vine, dar el nu 
primise scrisoarea, cum i se oferise o slujbă de către Javier Zarazua ca 
să-și poată plăti biletul de avion. 

— Lucrezi pentru Javier Zarazua! exclamă el și imediat se strâmbă 
din cauza durerii. 

— ÎI cunoşti? 

— Am auzit de el, spuse Rolfe. Deși, niciodată nu m-aș fi gândit că 
o să dea o mână de ajutor cuiva din familia mea. 

— A fost foarte bun, îi răspunse Cally, dorind să pună capăt 
subiectului. Atât despre mine. Mai important, cum te simți tu? 

— Cum arăt? 

— Te-am văzut arătând și mai bine, îi spuse ea voioasă, dar simțind 
nevoia să plângă în faţa chipului lui desfigurat. 

Pentru că lui îi venea greu să vorbească, Cally nu stătu mult la 
acea primă vizită. ÎI sărută cu blândeţe, în semn de rămas-bun, și ieși 
din cameră fără să ştie nici ea cum de reușise să nu izbucnească în 
plâns. 

Lacrimile apărură abia după ce închise ușa în urma ei. În mintea 
ei nu putea vedea decât chipul bătut al lui Rolfe și costele despre care 
îi spusese că i-au fost rupte. Nu știa unde mergea, în timp ce înainta 
pe coridor. Printre lacrimi, îl văzu pe Javier stând în faţa ei. 

Fără să spună un cuvânt, o luă de braţ și o duse la lift. Cally se 
simți în siguranţă la atingerea lui și se strădui să se oprească din 
plâns. Nu schimbară nici un cuvânt până nu ajunseră în mașină. 

— Mai întâi ne cazăm într-un hotel și, după aceea, mergem să 
mâncăm ceva, îi spuse el în timp ce pornea mașina. 

Cally nu rosti nici un cuvânt, nu-i spuse nici măcar că nu-i era 
foame. Nu vorbi nici când el parcă mașina și o luă cu el la biroul de 
recepţie al hotelului pe care-l alesese. 

Javier rezervase un apartament format din mai multe camere. 
Fără s-o scape din ochi, plăti băiatului care îi condusese și începu să 
inspecteze apartamentul. Alese o cameră pentru ea și-i lăsă acolo 
bagajul. Apoi se întoarse, își lăsă mâinile pe braţele ei și o privi în 
ochi. 

— Am vorbit cu doctorul în timp ce tu stăteai cu el, îi spuse cu o 
voce gravă. Cally îl privi fără să poată rosti un cuvânt. Era atât de 
speriată încât Javier schiță un zâmbet încurajator când continuă: o să 
se facă bine. Ea îl privea în continuare fără să înțeleagă. Doctorul 
mi-a spus că va ieși din spital în câteva săptămâni. N-ar fi spus că va 
fi eliberat atât de repede dacă ar fi ceva serios, nu-i așa? 

Controlul pe care reușise să și-l recapete, se clătina din nou. 
Suspină adânc și izbucni în plâns. 

— Oh, Javier, arată îngrozitor! 

Ghemuită în braţele lui, dădu drumul durerii care se acumulase. 
Într-un final, aflată încă în strânsoarea lui, lacrimile i se uscară și 
începu să se simtă rușinată că-i udase camașa. 

— Aproape că nu plâng niciodată, de ce atunci tot pe tine te găsesc 
ca să vărs lacrimi? spuse ea și îi luă din mâna batista cu care îi ștergea 
ochii ca să se șteargă singură. 

— Poate pentru că mă aflu la momentul potrivit în locul potrivit, 
o tachină el. 

În acel moment, Cally făcu o descoperire capitală. Emoţiile pe 
care Javier le stârnise în ea, nu erau numai de natură fizică. Era vorba 

de mai mult, de mult mai mult. În clipa în care ochii lui albaștri care 
o tachinau, se opriră asupra ei, Cally înţelese că era îndrăgostită de el. 

Șocul acestei constatări o zgudui și, în același timp, făcu lumină 
în câteva privinţe. Înţelese acum de ce inima ei o lua razna când 
trecea pe lângă ea, fără măcar s-o atingă. Cally îl privi cu răsuflarea 
tăiată. 

— Te simţi bine? Surâsul lui glumet dispăruse. Ai devenit palidă. 

— Mă simt bine, minţi ea şi se retrase din braţele lui. Doar... doar 
șocul de a-l vedea pe Rolfe astfel. Eu... Făcu un efort ca să se adune. 
Te superi dacă nu mănânc nimic? Nu prea mi-e foame. 

Nu crezuse că el va fi de acord, în ultimul timp îi supraveghease 
cu ochi de uliu pofta de mâncare. 

— De ce nu te odihnești un pic? îi sugeră el. Eu am niște întâlniri 
de stabilit, așa că o să am ce face în timpul acesta. 

Cally găsi sugestia excelentă. Avea nevoie să fie singură și să se 
gândească. 

KKK 

Au rămas în capitală mai mult decât câteva zile. Dacă, la început, 
Cally sperase că dragsotea pentru Javier ținea de imaginaţia ei, atunci 
speranţa ei se dovedi neîntemeiată. Simţea cum, zi de zi, se 
îndrăgostea tot mai mult de el. În mai puţin de două luni trebuia să 
se despartă de el și nu știa de unde va lua puterea să treacă prin asta. 

Zilele acelea semănau între ele. Javier pleca dimineaţa ca să-și 
întâlnească partenerii de afaceri, dar venea întotdeauna la timp ca 
s-o ducă la spital. Nu intra niciodată cu ea să-l vada pe Rolfe și Cally 
se abținu să i-o ceară. Venise cu ea în Mexico City la mai puţin de o 
oră de la aflarea veștii. Făcuse deja prea mult. După vizita la Rolfe, o 
ducea undeva în oras, de fiecare dată într-un loc care să-i distragă 
gândurile de la fratele ei și de la ceea ce se întâmplase cu el. 

Duminică o dusese în Cuernavaca, cea mai veche staţiune 
balneară a Mexicului. De acolo, merseseră cu mașina în Taxca, un 
încântător oraș situat pe niște dealuri. Luni, urmă Guanajuato, un 

oraș cu o reţea de drumuri subterane care îi acoperea întreaga 
suprafaţă. Tot aici, Javier îi arătă casa unde trăise Diego Rivera, unul 
dintre cei mai renumiţi pictori mexicani. 

Din Guanajuato o duse la San Miguel Allende, un loc cunoscut 
pentru numărul mare de artiști. În San Miguel au rămas și să cineze 
și acolo Javier îi spusese: 

— Să vedem, ce-am putea face ca să-ți ademenim pofta de 
mâncare? 

Deci, observase apetitul ei scăzut. Cally nu voia să-l supere, așa că 
se strădui să găsească ceva de mâcare care să nu-i facă rău. 

— Cred că... începu ea să zică, încercând să-l tachineze la rândul 
ei, fiindcă știa că ceea ce avea să ceară era imposibil de găsit, aș putea 
mânca o pizza. 

Văzu din expresia lui că detectase faptul că fusese tachinat. Pentru 
o clipă, în piaţa aceea învăluită în întunericul nopții, plină de oameni 
dornici să se bucure de răcoare, capul lui se apropie de al ei și inima 
începu să-i bată. Credea că voia s-o sărute. 

Zâmbetul de pe faţa ei dispăru și privirea îi deveni serioasă. Vroia 
ca el s-o sărute dar se temea. Se temea că nu va putea rezista și că el 
îi va descoperi secretul. 

Dar, deși se afla atât de aproape de faţa ei, Javier n-o sărută. În loc 
de asta, o mângâie cu degetul pe obraz și o tachină la rândul lui: 

— Atunci, doamna mea, pizza să fie. 

Și, în timp ce credea că glumea în continuare, o duse din piață 
într-o străduță, în faţa unei clădiri pe care scria „Mama mia“ . 

— Înăuntru sau afară? o întrebă el cu un zâmbet în fata expreiei ei 
buimăcite. 

— Ă... afară, alese ea și începu să se simtă ameţită de a fi stat atât 
de mult în preajma lui. 

Împărțiră o pizza uriașă ce le fusese adusă pe o tavă. Stăteau la o 
masă din lemn, a cărei singură podoabă era o lumânare aprinsă. 
Fiindcă ea fusese cea care optase pentru pizza, Cally mâncă până la 

ultima bucăţică. În timp ce stătea alături de el și simţea briza uşoară 
a nopții, Cally știa că singurul lucru de care mai putea fi sigură era 
acela că nu-l putea iubi mai mult decât îl iubea deja. 

Marţi se produse o îmbunătăţire semnificativă a stării lui Rolfe. 
Faţa lui nu mai era umflată și putea să se miște puţin prin cameră. 
Din moment ce acum nu mai era atât de dureros pentru el să 
vorbească, Cally socoti că era timpul ca să afle din gura lui cum 
stăteau lucrurile. 

Nu știa de unde să înceapă, așa că se bucură când văzu că Rolfe 
era destul de înclinat să vorbească despre Yolanda. Discutia începuse 
cu o remarcă a ei, privind faptul că, după încă o săptămână de stat în 
spital, vânătăile de pe faţa lui vor dispărea. 

— Lasă asta, îi răspunse el. Nu rămân aici o zi mai mult decât e 
strict necesar. 

— Dar doctorul spune că... 

— Nu te agita degeaba, Cally, o întrerupse el cu ceva ce semăna a 
zâmbet. Nu vreau să fac nimic prostesc. Zâmbetul de pe faţa lui 
dispăru când continuă: dar Yolanda mă așteaptă în Acapulco și vreau 
să merg acolo cât pot de repede. 

Că nu se afla într-o condiţie fizică să mergă undeva, mai ales în 
Acapulco, aflat la mulți kilometri distanță, pentru Cally era limpede. 
Ştia însă cât era de încăpățânat, așa că amână subiectul acesta. Pentru 
moment, vroia să se concentreze asupra Yolandei. 

— E serios. . .ceea ce este între tine și Yolanda? făcu ea o tentativă. 

— Poţi fii cât se poate de sigură că e serios, replică el. Doamne, dar 
de ce crezi că am rupt-o cu Graciela în ultimul moment, dacă n-ar fi 
fost ceva serios? 

Îi spuse ceea ce gândea, dar evită să-l aducă pe Javier în discuţie, 
ca să nu-i trezească lui Rolfe sentimente negative faţă de el. 

— Graciela, familia Delgadillo adică, crede că... ai părăsit-o 
pentru că ea ţi-a spus că tatăl ei era doar directorul firmei, că nu 
aveau bani... 

— Dumnezeule! Dumnezeule! exclamă Rolfe, părând uluit, dar își 
reveni repede din surpriză. Sunt niște oameni mândri și cred că au 
preferat să creadă asta mai degrabă, decât simplul adevăr. Îi aruncă o 
privire scrutătoare: tu n-ai crezut asta, nu-i așa? 

— N-am putut, îi spuse ea cu simplitate, dar ochii îi străluceau de 
bucurie că încrederea ei în Rolfe se dovedise justificată. Simţi totuși 
cum se aşterne o umbră peste bucuria ei când continuă: dar fata 
aceea a fost tare mâhnită că ai lăsat pe ultima clipă să-i spui că te-ai 
răzgândit. 

— Mai bine decât să fi fost mâhnită că am apucat să ne căsătorim 
și că am plecat după aceea cu Yolanda. 

— Yolanda a fost motivul pentru care ai rupt logodna voastră? 

Rolfe aprobă dând din cap. 

— Am cunoscut-o la puţin timp după ce se stabilise data căsătoriei 
mele. Credeam că o iubesc pe Graciela, credeam cu adevărat asta, 
spuse el cu ardoare. Dar, după câteva minute de stat lângă Yolanda, 
am înţeles că era singura femeie potrivită pentru mine. Am încercat 
să n-o rup cu Graciela, crede-mă, Cally, am încercat. Oriunde 
mergeam, mă întâlneam cu Yolanda și doar atunci simţeam că trăiesc. 
Era nefericită în căsnicie din cauza felului în care se purta cu ea 
ticălosul ei de bărbat. O umilea oriunde în public și n-am mai putut 
suporta. 

— Așa că ai fugit cu ea. 

— Nimic n-ar fi putut să mă reţină când am aflat că și ea simţea la 
fel pentru mine. Ştiam, firește, că vom avea de înfruntat greutăți. 

— Soţul ei a venit după voi? 

— Şi încă cum! murmură Rolfe gânditor, frecându-și bărbia. 

— Eu şi Yolanda aveam bani cât să ne ajungă cam un an. Dar, după 
ce ne-am ascuns câteva săptămâni, am hotărât că era mai bine să 
venim în capitală. Aici aveam mai multe șanse să-mi găsesc ceva de 
lucru. Yolanda era sigură că soţul ei va veni după noi. Într-o zi, l-a 
văzut pe unul dintre fraţii lui. 

— Oh, atunci de ce n-aţi fugit... 

— Să fi fugit? Îi zâmbi și continuă: o iubesc pe Yolanda. Vreau să 
mă căsătoresc cu ea. Nu puteam, Cally, să-mi petrec toată viața 
fugind. 

— Dar Yolanda a mers la Acapulco. 

— Şi să nu-ţi închipui că a fost ușor s-o conving, îi zâmbi el din 
nou. Poate uneori să fie foarte încăpăţânată. A fost însă nevoită să 
descopere că pot fi la fel de încăpățânat ca ea. Bănuiam că o să iasă 
urât și nu voiam să fie în apropiere. 

— Ştie... ştie ce ţi s-a întâmplat? 

— Că fraţii Nolasco au tăbărât pe mine? Doar ceea ce era 
important. l-am telefonat în fiecare zi. 

— Şi ea te așteaptă să te întorci în Acapulco. 

— Nu vreau să vină aici până când nu sunt sigur că fraţii Nolasco 
nu mai sunt prin preajmă. Ajunge cât am vorbit despre ei, spuse el și 
continuă să vorbească despre Yolanda și despre cât de mult ar iubi-o 
şi ea, dacă ar fi întâlnit-o. 

Cally înţelese cât de mult o iubea și se bucură că măcar unul 
dintre ei era fericit în dragoste. 

Înainte ca vizita ei să ia sfârșit, îi spuse, deși el n-o întrebase nimic 
despre tatăl lor, că acesta urma să se căsătorească cu Elma Bates. 

— Probabil că până acum s-au și căsătorit deja, mai adăugă ea. 

— Sper atunci că pe ea o va face mai fericită decât a făcut-o pe 
mama, îi spuse Rolfe. 

Cally se gândi la asta în timp ce părăsea spitalul. Rolfe era cu cinci 
ani mai mare decât ea și își putea aminti ce fel de viață dusese mama 
lor. Ea nu știa nimic despre aceasta. Dacă a dus o viaţă precum fusese 
a ei în casa tatălui ei, îi veni în minte, atunci cu siguranță că nu găsise 
multă fericire în mariajul lor. 

— S-a întâmplat ceva? Rolfe? 

Javier coborâse din mașină în întâmpinarea ei. Era prima dată 
când îi spunea lui Rolfe pe nume și gândurile negre ale lui Cally se 

risipiră ca prin minune. Doar să-l vadă pe Javier, să-l audă spunând 
numele fratelui ei fără dușmănie, îi aduse lacrimi în ochi. 

— E bine, spuse ea dar se corectă repede: adică se simte mai bine. 

— Pari supărată. 

— Mă gândeam la ceva ce mi-a spus Rolfe. Javier nu făcu nici o 
mișcare în direcţia mașinii, se mulțumi să stea în faţa ei și să afle ce 
anume o supărase. Cally înțelese că va trebui să-i spună cauza 
supărării ei, așa că zise în continuare: mi-a spus câte ceva despre viaţa 
grea pe care mama a dus-o în casa tatălui meu înainte de a muri. 

— Nici viaţa ta n-a fost tocmai un buchet de trandafiri, nu-i aşa? 

Cally nu ţinea minte să-i fi spus ceva de genul acesta. 

— Trandafirii sunt ceva destul de spinos, nu-i așa? 

Javier nu se lăsă înșelat de glasul vesel cu care ea spusese asta 
și-i aruncă o privire pătrunzătoare. Cally adăugă: 

— Părerea ta că Rolfe n-a vrut să se însoare cu Graciela din cauza 
banilor este eronată. Văzu imediat cum privirea lui se înăsprea, dar 
continuă: s-a îndrăgostit atât de tare de Yolanda, încât n-a avut de 
ales decât să... Vorbea singură. Javier plecase să-i deschidă ușa de la 
mașină. 

Javier arăta atât de întunecat în timp ce conducea, încât Cally se 
gândi că n-ar fi fost de mirare dacă ar fi dus-o direct la hotel și ar fi 
lăsat-o acolo. Ar fi vrut să petreacă fiecare clipă cu el, așa că fu o 
surpriză binevenită să-l vadă angajându-se în trafic pe un drum care 
ducea afară din Mexico City. 

— Unde mergem? întrebă ea cu o voce nesigură. Ar fi vrut ca el să 
redevină bărbatul agreabil care fusese în ultimele zile. 

Cum el nu răspunse, puse acest lucru pe seama faptului că era 
prea prost dispus ca să vorbească cu ea. Își întoarse capul ca să 
privească, chipurile, pe geam dar, de fapt, ca să-și ascundă lacrimile. 
Brusc, la fel de repede cum apăruseră, lacrimile se opriră. Se părea 
că Javier era pregătit să facă un efort şi să treacă peste dispoziţia lui 
mohorâtă. 

— Ai poftă să vezi niște piramide vechi? o întrebă el, cu o voce dacă 
nu prietenoasă, măcar nici ostilă. 

— Se poate? exlamă ea întorcându-se spre el cu ochii strălucind. 
Unde? Sunt pe aici piramide? 

— Teotihuacan, îi spuse el și păru că, în faţa chipului ei nerăbdător 
și fericit, dispoziţia i se însenină. 

Cally găsi locul numit Teotihuacan uluitor. Se aflau acolo două 
piramide. Cea mai mică era închinată lunii, cealaltă soarelui. Se mai 
afla și un templu despre care află că era închinat lui Quetzalcoatl. 
Toate erau situate pe o alee numită Aleea Morților. 

Javier insistase să se oprească la una din multele tarabe din 
apropiere, unde se vindeau diverse lucruri cu specific mexican. Îi 
cumpără o pălărie de paie pe care i-o aşeză cu solemnitate pe cap. Se 
dădu un pas înapoi ca să vadă efectul: 

— Drăguţ, se pronunţă el și Cally începu să râdă. Se hotărâse să nu 
se mai gândescă la ce va fi peste două luni. 

Găsi în el un ghid minunat, pregătit să-i răspundă la orice 
întrebare: „aztecii locuiseră într-adevăr acolo?“ „cine era 
Quetzalcoatl?“ și multe de acest gen. Bănui că, din moment ce 
arheologia nu era domeniul lui, mai vizitase locurile acelea și în 
trecut. 

Totuși, nu o grăbi deloc. Urcă împreună cu ea treptele abrupte 
ale piramidei soarelui și părea pregătit să stea în soare atâta timp cât 
îi va face plăcere să rămână. Cally admiră priveliștea din faţa ei până 
când își aminti că, în timp ce ea avea pe cap o pălărie de paie, el avea 
capul descoperit. 

La coborâre, Cally întâmpină câteva dificultăţi. Nu era obișnuită 
cu înălțimile și nu știa cu ce picior să înceapă. Javier îi observă 
dilema. 

— Sprijină-te de mine, o instrui el şi-i oferi braţul. 

— Mulţumesc, îi spuse Cally când, spre ușurarea ei, simţi din nou 
pământul sub picioare. 

— Tu ai vrut să urcăm, o tachină el. 

— N-aș fi ratat asta pentru nimic în lume, râse ea fericită că 
reîncepuse s-o tachineze. 

Culcatul seara nu se dovedise o problemă, deși împărțeau aceeași 
cameră de toaletă și Javier, care citea sau scria până târziu, o vedea 
când, îmbrăcată în pijama, mergea la baie. 

— Noapte bună, Cally, îi spunea el relaxat în astfel de ocazii și, 
deși dorea cu disperare să mai rămână alături de el, se mulțumea 
să-i spună și ea aceleași cuvinte, pe același ton relaxat. 

Miercuri, Rolfe părea că se simte mai bine, dar nu mai spuse nici 
un cuvânt despre plecarea lui din spital. Cally începu să se teamă că 
nu se simţea chiar așa de bine pe cât pretindea și părăsi spitalul 
decisă să-l roage pe Javier să vorbească pentru ea cu doctorul. 

În după-amiaza aceea, o duse la grădinile plutitoare din 
Xochimilco și, la vederea unui loc atât de romantic, toate gândurile 
îngrijorătoare, legate de Rolfe, dispărură. 

Se plimbară pe un lac într-o barcă vopsită astfel încât să semene 
cu o floare. Cally găsi totul încântător și nu se putu abţine să nu i-o 
spună. 

— M-am gândit că-ţi va plăcea, îi răspunse el, dar cu un aer atât de 
comun încât Cally se întrebă, în sinea ei, dacă se simţise sau nu bine 
și dacă nu cumva găsise experienţa plictisitoare. 

— Nu trebuie să... să mă duci peste tot, îi spuse ea sec și-i simţi 
imediat privirea aţintită asupra ei. Ce s-a întâmplat? continuă ea în 
grabă. Dacă te plictisești atât de rău... 

— Am spus eu că mă plictisesc? 

— Nu, dar... 

— Dacă nu te porți cum trebuie, îi spuse el tachinând-o din nou, 
era sigură de asta după sclipirea din ochii lui, nu te duc în seara asta 
la Baletul Folcloric. 

— În seara asta! excalmă ea bucuroasă. Auzise de Baletul Folcloric 
şi nu-i venea să creadă c-o să-l vadă cu adevărat. 

— De obicei, dau spectacole în zilele de miercuri și duminică, îi 
spuse el. 

— Oh, zise ea și adăugă nesigură: până duminică vrei să te întorci 
la Durango? 

— Până atunci treburile mele aici se vor fi terminat, replică el fără 
să facă nici un comentariu despre Rolfe. 

— Da, desigur, spuse ea căzând pe gânduri. Dacă ar fi trebuit să 
aleagă între a pleca cu Javier la Durango și a sta cu Rolfe, care acum 
arăta mult mai bine, inima ei l-ar fi ales pe Javier. 

Când reveniră în oraș, se porni o furtună puternică. Îi plăceau 
furtunile și fulgerele, așa că, în timp ce Javier parca mașina în 
subsolul hotelului, merse până afară să arunce o privire. 

Privea fulgerele care aprindeau cerul și era atât de captivată încât 
se sperie când Javier o prinse de braţ. 

— N-ai nici un pic de minte, îi spuse el și o târî după el în hotel. 

Era încă supărat pe ea când ajunseră în apartamentul lor. O privi 
și păru să remarce abia atunci că rochia i se lipise de trup. La nici un 
pas de el, Cally îi surprinse privirea. 

Se purta de parcă altcineva îi controla mișcările. Ca și cum ar fi 
vrut să verifice singur cât de ud era materialul, întinse o mână spre 
pieptul ei. Cally se înroși, fiindcă simţea că avea nevoie de atingerea 
lui şi știa că nu se va feri. Cu un efort suprem, Javier își desprinse 
privirea de pe trupul ei și se întoarse spre o masă unde se afla o sticlă 
de whisky. Îi spuse cu asprime: 

— Du-te şi schimbă-te o dată! 

Cally plecă repede, dar nu atât de repede încât să nu-l poată auzi 
murmurând „Dios!“ și ceva care i se păru, între timp mai prinsese 
câteva cuvinte în spaniolă, că suna a „Am nevoie de o băutură tare“. 


Capitolul 9 


Când, ceva mai târziu Cally i se alătură la cină, Javier părea că nu 
mai avea chef să fie amabil cu ea. Cally se gândi să-i spună că nu mai 
vroia să meargă să vadă Baletul Folcloric, dar bănui că biletele nu 
fuseseră ușor de găsit și se abţinu. Mâncară învăluiţi în tăcere. 

Era la fel de curtenitor ca în trecut, dar micile gesturi de 
afecţiune, făcute spontan, dispăruseră. Îi trecu prin minte că trebuie 
să se fi săturat să meargă cu ea peste tot, și hotărî ca a doua zi, când 
va veni s-o ia de la spital, va pretexta o durere de cap și se vor 
întoarce direct la hotel. Se simţea însă dezamăgită, nu așa ar fi vrut să 
se petreacă lucrurile. 

Pe când își căutau locurile, Cally era sigură că nu se va putea 
bucura cum se cuvine de spectacol. Dar, de la primul dans care 
înfățisa alegoric crearea lumii din miturile aztece, și până la dansul 
final cu pălăriile, înainte de căderea cortinei, Cally nu-și desprinse 
ochii de pe scenă. Fusese pur și simplu vrăjită. 

Faţa ei dovedea cât de mult apreciase spectacolul și nu se putu 
abtine să nu-i mulțumească lui Javier și să-i spună cât de încântător 
găsise totul. 

Credea că el va zâmbi și că va reveni la dispoziţia pe care o avea 
înainte ca ea să meargă și să stea în ploaie. Nu zâmbi și spuse doar 
un scurt și politicos „Bueno“. Cally își făcea acum mustrări de 
conștiință pentru că stătuse în ploaie. Poate că rochia ei umedă îi 
amintise că o dorise o dată și poate că nu vroia să i se reamintească 
asta. Poate că, fără incidentul acela, s-ar fi purtat acum la fel de 
prietenos cum se purtase întreaga săptămână. 

Cally nu se putu opri să nu sesizeze contradicţia din gândurile ei. 
Vroia, totuși, ca Javier s-o vadă ca femeie, nu s-o trateze ca pe o soră 
mai mică. 

O dată întorși în apartamentul lor, Cally se convinse dintr-o 
singură privire aruncată feţei lui, că cel mai bun lucru pe care îl putea 
face era să-i ureze „noapte bună“ și să meargă în camera ei. Se 
pregătea să facă asta, când el o luă prin surprindere. Nu ştia de ce, 
nu credea că din cauză că observase că și dispoziţia ei se modificase 
și că acum nu mai era veselă deloc, dar îi spuse politicos: 

— Nu vrei să mănânci? Sau să bei ceva? 

— Nu, mulţumesc, răspunse ea la fel de politicos. 

Nu de curtoazia lui avea nevoie. Simţea că trebuia să rămână 
singură și se îndreptă spre ușă. Nu făcu decât doi pași când el o luă, 
din nou, prin surprindere: 

— Fratele tău... se simte mai bine? 

Întrebarea părea că apăruse în ciuda voinţei lui. Cally îşi simţi 
mândria rănită. Evident, își lua datoria în serios. Poate că, totuși, 
observase că era mai tristă acum. Se simţi rănită de gândul că era un 
fel de povară pentru el. Poate că cel mai bine era să-l elibereze de 
datoria de a-i purta de grijă și cât de repede se putea. 

— Rolfe, pronunță intenţionat numele fratelui ei, fiindcă el evita 
s-o facă, se simte mult mai bine. Se pare că în curând va putea să 
părăsească spitalul. 

— Mă bucur să aud asta. Tonul lui devenise la fel de tăios ca al ei. 
Să înţeleg, deci, că nu vei obiecta să ne întoarcem mâine seară acasă? 

Acasă. Simti că-i vine să plângă la auzul acestui cuvânt, dar 
mândria o făcu să se stăpânească. Ar fi vrut să meargă acasă cu el, 
acasă în Durango, dar din felul în care o spusese, părea că s-ar fi 
bucurat mult mai mult dacă ar fi putut să meargă fără ea. 

— Eu... începu ea și se opri un moment. Ştia ce avea de făcut. 
Cred că Rolfe poate să aibă grijă de mine, acum. Javier ar fi trebuit să 
fie încântat în faţa unei asemenea afirmaţii dar, în loc de asta, faţa lui 
se făcuse neagră de furie. Se forţă să continue: n-o să mă întorc cu 
tine... 

Mai mult nu putu spune. Javier se repezi la ea, îi prinse mâna 
stângă și i-o aduse în dreptul fetei. 

— Ai uitat de asta? o întrebă el furios. Ai uitat că-mi porți inelul? 

— Nu, spuse ea repede. Descoperi că are mai mult curaj decât își 
închipuise că ar putea avea într-o astfel de situaţie și continuă mai 
sigură pe ea: ai fost atât... m-am gândit că ai fost atât de iritat de 
situaţia asta, încât mi s-a părut momentul potrivit să rupem... 

— O să te anunţ eu când e momentul potrivit să rupem logodna. 
Vocea lui își mai pierduse din duritate, dar ochii îi aruncau în fulgere. 
Logodna noastră trebuie să dureze trei luni, sper că-ți aduci aminte. 
Cally înțelese că mândria ei nu prea putea concura cu orgoliul lui. 
Când mă întorc mâine la Durango, o să vii cu mine, ai priceput? 

Încercase. Încercase chiar împotriva inimii ei. Cally își aminti felul 
în care se purtase cu ea, toate locurile unde o dusese. Ar fi putut la 
fel de bine s-o lase de una singură. Înţelese cât de mult îi datora. 
Numai apartamentul acesta trebuie să fi costat o avere. 

— Am priceput, îi spuse ea liniștită. Privirea furioasă îl părăsise, 
deși nu zâmbise deloc în faţa supunerii ei. Cally descoperi brusc că 
avea un anumit grad de spontaneitate în firea ei. Fără să știe prea 
bine ce face, se apropie și-l sărută uşor pe gură. 

Mâinile lui se așezară imediat pe umerii ei și, pentru o clipă, Cally 
crezu c-o va lua în brate. În clipa următoare, descoperi că se înșelase. 
O dădu la o parte și o întrebă cu asprime: 

— Ce-a fost asta? 

— Îţi sunt recunoscătoare. Pentru tot ce ai făcut, pentru timpul pe 
care l-ai sacrificat... 

Se simţi imediat prost. Văzu din privirea lui că nu găsise calea cea 
mai bună să-i transmită mulţumirile ei și că, mai ales, se putea lipsi 
de ele. 

— Când o să am nevoie de recunoştinţa ta, o să ţi-o cer! Se simţi 
pusă la locul ei când sarcasmul lui găsi o portiță prin care să se 
strecoare: a scăpat atenţiei tale că am avut și câte ceva de lucru de 
când am venit aici? 

În mod clar, îi arătase că adevăratul lui motiv pentru venirea lor 
nu fusese dorinţa de a-i face un bine. După ce plecase, trântind ușa 
de la cameră, Cally rămase pe loc, înmărmurită. Fusese atâta 
agresivitate în cuvintele lui! Se gândi că poate se datora faptului că 
nu se putea împăca deloc cu gândul că ajutase pe un membru al 
familiei Shearman. Cally, însă, nu și-ar fi putut imagina ce ar fi făcut 
dacă n-ar fi ajutat-o atunci când se afla în Queretaro. 

Ştia că nu va putea adormi ușor, așa că începu să-și împacheteze 
lucrurile. Lăsă doar pe cele pe care avea de gând să le poarte a doua 
zi. Nu avea de ales decât să se întoarcă cu el la Durango, dar era 
sigură că răbdarea lui se apropia de sfârșit. Prognoza pentru 
viitoarele două luni părea foarte sumbră. 

Se simţi mai stăpână pe ea, a doua zi dimineaţă, când intră în 
salon. Auzise micul dejun sosind cu câteva minute în urmă, dar nu-i 
era deloc foame. Î salută scurt pe Javier, care părea că se pregătea să 
meargă la o întâlnire de afaceri. 

Nu primi nici un răspuns la salutul ei și deduse din asta ceea ce 
o aştepta în continuare. Își turnă o ceașcă de cafea. 

— Am o zi plină astazi, îi spuse el în loc de salut, și s-ar putea să 
nu mă întorc decât înainte de a pleca la aeroport. 

Cu alte cuvinte, se gândi ea, îi transmitea că dacă se așteptase s-o 
ducă și după-amiaza asta undeva, putea foarte bine să-și mute 

gândul. Oricum, intenţionase să aibă astăzi o durere de cap, așa că se 
ostenise degeaba! Nu-i răspunse, dar se pregăti să-i toarne și lui o a 
doua ceașcă de cafea. După felul în care arăta, prima trebuie să fi fost 
cât se poate de fierbinte. 

— Nu te deranja, o opri el. Am o întâlnire peste un sfert de oră. 
Cally lăsă jos ibricul de cafea, dar rămase tăcută în continuare. Să fii 
gata până la ora șapte, îi porunci el aspru. 

— Foarte bine, îi spuse ea îndatoritor. Era gata să se ofere să se 
ocupe și de bagajul lui, din moment ce era așa de ocupat. Îşi stăpâni, 
însă, acest impuls. Nu mai erau prieteni, dacă fuseseră o dată. 

Reuși să rămână rece până aproape de final. Dar, înainte ca el să 
plece, își scoase portofelul și îi puse în mâna câteva bancnote. 
Rezerva și calmul ei dispărură când îi spuse răstit: 

— N-am nevoie de banii tăi! 

— Va trebui să iei un taxi până la spital și înapoi, îi răspunse el 
rece, fără să ia bancnotele înapoi. 

— Am banii mei, ripostă ea cu mândrie, dar tot el avu ultimul 
cuvânt. Lăsă bancnotele pe o masă și ieși din cameră. 

La început, era decisă să nu se atingă de bani. Observase repede 
că erau suficienți pentru o jumătate de duzină de taxiuri. Dar, la 
urma urmei. .. Mai trebuia să stea cu el încă două luni, deci va găsi un 
prilej să-i dea înapoi. 

Ajunse la spital mai repede decât de obicei. Se bucură de acest 
lucru fiindcă, după câte se părea, dacă ar fi venit la ora obișnuită, nu 
l-ar mai fi găsit acolo. La intrarea ei în cameră, Rolfe era deja îmbrăcat 
și părea gata de plecare. 

— Cally! exclamă el și zâmbi: am încercat să te sun la hotel, dar 
n-a răspuns nimeni în apartamentul tău. 

Era o nuanţă de întrebare în glasul său. Probabil că, atunci când 
nu reușise nimic cu numele ei, îl dăduse pe cel al lui Javier Zarazua 
și aflase că locuiau în același apartament. Pentru Cally, însă, 
explicaţia ar fi ţinut prea mult și nu vroia să-i spună anumite lucruri. 


140 MARY JAMES 


Ignoră privirea lui întrebătoare și încercă să afle ce avea de gând, 
unde intenționa să plece. Află repede că destinaţia lui era Acapulco. 
— Dar nu poți, ii spuse ea cu răsuflarea tăiată. Încă nu eşti în stare să... 

— Las-o baltă, Cally! o rugă el. Am auzit tot ce vrei să-mi spui din 
gura personalului de aici, deși, din motive evidente, nu le-am spus 
unde mă duc. 

— Ei spun că nu e bine să pleci? întrebă ea. 

— M-am hotărât. Am un autobuz peste o oră. 

— Autobuz? Dar va dura prea mult și încă nu poți să... 

— Nu pot să merg cu avionul, trebuia să fi făcut rezervare din timp 
pentru asta, îi spuse el încăpățânat. Vreau s-o văd pe Yolanda astăzi. 

Remarcă felul în care se clătina pe picioare și, deși știa cât putea 
fi de hotărât „nu renunță să mai încerce să-l convingă, Aproape că se 
înfurie, dar el îi spuse zâmbindu-i: 

— Mă duc, Cally. Nimic nu l-ar fi putut opri. 

Când află că drumul cu autobuzul urma să dureze șase, șapte ore, 
afecțiunea pentru el luă controlul asupra ei. Nu se punea problema 
să facă un astfel de drum de unul singur. 

— Atunci vin cu tine, îi spuse cu o încăpățânare pe măsura celei 
de care dăduse și el dovadă. Asta dacă ești de acord, adăugă ea. 
De-abia atunci se întrebă dacă intenţionase s-o mai caute încă o dată 
la telefon, sau ar fi fost în stare să plece fără să-i spună unde. 

— Firește că vreau să mergi cu mine, îi răspunse el imediat. Vreau 
ca tu și Yolanda să vă cunoaşteţi. Uite, spuse el și luă un plic pe care 
i-l puse în mână: îţi scrisesem un bilet pe care aveam de gând să rog 
o asistentă să ţi-l dea. În el scrie unde aveam de gând să stau luna 
următoare și am pus și niște bani pentru un bilet de avion pentru 
Anglia, în caz că te-ai săturat să lucrezi pentru Javier Zarazua. 

Din nou exista o nuanţă de întrebare în vocea lui, dar Cally decise 
să n-o audă. Plănuia să se întoarcă la hotel și să-i lase un bilet lui 
Javier, în care să-i scrie că nu putea să-l lase pe Rolfe să călătorească 
singur în starea în care se afla. 

— Dau o fugă până la hotel, îi spuse ea și lăsă la o parte orice altă 
explicaţie, returnându-i plicul cu bani. 

— Păstrează-i, draga mea, îi zise el, refuzând să-i primească înapoi. 
Ti-am promis un bilet de întors dacă reușeai până aici, nu-i așa? 

— Dar... 

— Nici un dar, mititico, rânji el afectuos. Fugi până la hotel și fă ce 
trebuie să faci, cât timp eu dau un telefon și fac o rezervare pentru 
două locuri . Ne întâlnim la autogară peste trei sferturi de oră. 
Merge? 

— Merge, răspunse ea repede, știind că n-avea timp de pierdut. 

În taxiul care o ducea la hotel, compuse mental mai multe bilete 
pentru Javier. Dar, când intră în cameră și își văzu valiza, se gândi că, 
la urma urmei, ce rost mai avea? Lui oricum nu-i păsa de ceea ce ea 
sau Rolfe aveau de gând să facă. Nu era oare mai bine să se despartă 
acum? Dacă s-ar fi întors cu el la Durango, ar fi avut de suferit încă 
două luni. Ce s-ar fi întâmplat în timpul acesta cu ea, din moment ce 
Javier alesese să se poarte atât de rece? N-ar fi fost în stare să suporte 
două luni de asemenea tratament. De ce, la urma urmei? Doar 
plecase de lângă tatăl ei ca să descopere o nouă viață. 

Se afla în taxiul care o ducea la autogară, cu valiza așezată lângă 
ea. Începuse deja să regrete că nu-i scrisese un bilet în care să-i 
explice ce făcuse. Acum știa că nu se va mai întoarce, așa că poate ar 
fi fost mai bine dacă i-ar fi scris măcar câteva cuvinte de mulţumire. 
Abia ce se gândi la asta, și se înfurie. Încercase şi cu o seară în urmă 
să-i mulțumească și el îi arătase limpede că n-avea ce face cu 
recunoștința ei. 

Drumul până la Acapulco dură destul de mult, dar peisajul merita 
să fie văzut. Însă, în ciuda frumuseţilor din jurul ei, gândurile lui 
Cally reveneau mereu la Javier. Ce făcea la Acapulco din moment ce 
nu vroia decât să fie alături de el? Își aminti, însă, fata lui aspră pe 
care o văzuse în dimineața aceea și lupta ei pentru noua Cally 
Shearman luă un nou avânt. 

Eliberarea din ghearele acestor gânduri veni, în mod neașteptat, 
de la Rolfe. Credea că doarme, dar vocea lui își făcu loc în mintea ei 
plină de gânduri dureroase: 

— Ce e asta? 

Oh, Doamne! În agitația care o cuprinsese înainte de plecare, 
uitase să lase în cameră inelul de logodnă. Javier renunțase să creadă 
că venise în Mexic din cauza banilor, dar după plecarea ei bruscă 
împreună cu inelul, care probabil valora o mică avere... 

— Nu crezi că e timpul să-i spui fratelui mai mare ce se petrece? 

— Am uitat să i-l dau înapoi, spuse ea și se îngrozi în fața gândului 
că se obișnuise atât de mult cu el pe deget, încât nu se gândise deloc 
la el. 

— Javier Zarazua, ghici Rolfe fără să i se pară ciudat că un astfel de 
om ar putea fi indrăgostit de ea. „Asta nu dovedește“, gândi ea, 
„decât cât de părtinitori pot fi fraţii“. De cât timp ești logodită cu el? 

— Aproape o lună, răspunse ea absentă. 

— Rapidă treabă, comentă Rolfe. I se păru că exista o nuanţă de 
dezaprobare la adresa lui Javier, așa că se grăbi să-i ia apărarea: 

— Cât timp ti-a luat ca să te îndrăgostești de Yolanda? îl întrebă ea 
aspru. 

— Atins! exclamă el bine dispus. Se pare că văzu în răspunsul ei 
mai mult decât intenţionase să dezvăluie, deoarece continuă: dar, 
dacă-l iubeşti pe individ, ce cauţi atunci cu mine? 

— Eu... adică noi... ne-am certat puţin, încercă ea să explice și se 
gândi că Javier era atât de sătul de ea, încât nici nu era nevoie de mai 
mult decât „puţină“ ceartă. 

— Iese la prima spălare, veni verdictul lui Rolfe. Ai de gând să 
cedezi prima și să-i dai un telefon când ajungem? 

— Nu... nu cred. 

— Şi mă mai acuzi pe mine de încăpățânare! surâse el obosit și 
adormi din nou. 

Fata cu părul negru care-i așteptase la sosire nu era chiar atât de 
frumoasă pe cât dedusese din descrierea lui Rolte, dar ceea ce-i lipsea 
în frumuseţe, era compensat de fire. Cally înțelese curând de ce Rolfe 
era atât de îndrăgostit de ea. 

Căldura din zâmbetul Yolandei și tandrețea cu care mângâia 
chipul încă plin de vânătăi al lui Rolfe, o încredință că era vorba de 
dragoste. Dacă și Javier... 

Își opri gândul în acel punct. Javier n-ar putea niciodată s-o 
iubească. Foarte probabil că tocmai în acel moment se gândea cu ură 
la ea. De ce nu-i trecuse prin minte să lase inelul? 

Cally rămase în Acapulco timp de două zile. Ştia că Yolanda și 
Rolfe n-aveau nevoie de o a treia persoană care să le completeze 
fericirea, așa că încercă să-i deranjeze cât mai puţin cu putință. 
Încercă să-și ocupe timpul cu distracţiile pe care orașul le oferea 
turiștilor, dar nu reușea să-și mute gândul de la Javier. O chinuia 
amintirea primei lor întâlniri, când îi spusese că venise în Mexic 
pentru bani. Se gândea disperată că acum avea un motiv pentru care 
să fie convins de aceasta. 

Medită la posibilităţile pe care le avea de a-i returna inelul. Cum 
să procedeze? Nu putea să-l trimită prin poștă, era prea valoros și ar 
fi format un pacheţel numai bun să fie rătăcit din neatentie. 

În seara când Rolfe și Yolanda insistaseră să meargă cu ei la 
Quebrada pentru a vedea scufundătorii, Cally le spuse că plănuise să 
se culce devreme. 

— Și ieri te-ai culcat devreme, obiectă Rolfe. Continuă glumet: 
prea mult somn nu e sănătos, fetițo! Lăsă gluma la o parte și întrebă 
pe un ton serios: ai dat telefonul acela? 

— Poate că o să vin totuși cu voi la Quebrada, spuse ea, știind că 
între el și Yolanda nu existau secrete, că știa de ea şi Javier şi de 
cearta pe care o avuseseră. 

Un moment, reuși să-l alunge pe Javier din minte. Unul dintre 
scufundători sărise în apă și Cally se temu pentru viaţa lui, înălțimea 

de la care sărise era mare. Închise ochii să nu privească și auzi 
aplauze în jurul ei. Când îi deschise, putu să-l vadă în mijlocul 
valurilor. Teama pentru siguranţa lui dispăruse și Javier îi năvăli din 
nou în gânduri. 

În taxiul care-i ducea la Acapulco, lui Cally îi veni ideea să-l roage 
pe Rolfe să returneze inelul în locul ei. Arăta mai bine, din cauză 
poate că Yolanda se afla lângă el. Ar fi putut să ia un avion până în 
Durango și drumul n-ar mai fi fost atât de obositor. 

— Rolfe, spuse ea și el se întoarse spre ea. Era încă palid și faţa lui 
mai păstra urme ale încercării prin care trecuse. Se râzgândi imediat. 
Nimic, zise ea. 

— Sună-l, o sfătui el, și intrară în hotel. 

Hotărâseră să se vadă la piscină a doua zi. Cally sosi prima, fiindcă 
vroia să-i comunice ceva lui Rolfe. Nehotărârea ei luase sfârșit. Nu 
putea face decât un singur lucru, și era uimită că nu realizase asta mai 
repede. Știa că va avea nevoie de curaj, dar n-o lăsase în urmă pe 
vechea Cally numai ca să se descopere ca nu scăpase de lașitatea pe 
care o simţise făcând parte din firea ei, pe când locuia cu tatăl ei. 

Rolfe văzu dintr-o privire că era hotărâtă să facă ceva. Îi spuse fără 
nici o introducere: 

— Te-ai decis să-l suni. 

— M-am decis să merg să-l văd, spuse Cally liniștită și descoperi 
abia atunci ce frate bun avea. 

— După cum arăţi, probabil că vrei să pleci cu primul avion, îi 
răspunse el serios. 

Cally era convinsă că dragostea lui pentru Yolanda îl maturizase. 
Nu o lăsă să-și plătească biletul de avion, deși ea protestase că mai 
avea banii pe care i dăduse înainte. 

— N-o să mai ai nevoie de un bilet pentru Anglia, așa că păstrează-i 
și cumpără-ţi un cadou de nuntă din partea mea și a Yolandei, îi 
spuse el bine dispus. 

Cally se gândi cu tristeţe că tocmai pentru biletul pentru Anglia va 
avea nevoie de ei, dar nu i-o spuse. Ar fi fost prea multe complicaţii 
dacă ar fi început să-i explice de ce nu va avea loc nici o nuntă. Se 
ridică în vârful picioarelor și-l sărută pe obraz. 

El și Yolanda o conduseră la aeroport. O îmbrățișară amândoi cu 
afecţiune și Rolfe o atenţionă: 

— Ştiu că nu ţi-a plăcut ideea de a-i da un telefon băiatului, dar pe 
mine sună-mă în următoarele trei săptămâni și jumătate, altfel ne 
mutăm și se complică lucrurile. 

Chiar dacă nu știa ce le spusese Javier Teresei și lui Arturo, când 
se întorsese la fermă fără ea, Cally era sigură că n-o voia niciunde în 
apropierea casei lui. 

Se făcuse seară când ajunsese și era obosită. Se cază la un hotel 
modest. Javier probabil că cina în oraș, așa că se gândi că cel mai bine 
era să-l sune a doua zi dimineaţă. 

Totuși, la ora nouă în seara aceea, ridică receptorul și ceru 
numărul casei lui. Dacă nu era acasă, măcar încercase. Dacă era 
acasă, deși ştia că o aștepta o încercare grea, măcar ar fi auzit vocea 
după care tânjea. 

Așteptarea dură un timp care i se păru foarte lung. Nervii 
începeau să-i cedeze. Se pregătea să repună receptorul în furcă, când 
auzi vocea lui Javier. Se agăţă de telefon și nu putu scoate o vorbă. Îi 
simți uimirea din voce că nu răspunde nimeni, uimire care foarte 
curând trebuia să se transforme în furie, imediat ce ar fi aflat cine se 
afla la celălalt capăt al firului. 

— J-Javier, se bâlbâi ea și o liniște apăsătoare se lăsă între ei, în timp 
ce el înțelgea cine era. Când îl auzi din nou, vorbea în engleză, cu un 
ton din care Cally pricepu repede că se lupta să-și păstreze controlul. 

— Cally? Cally tu ești? întrebă el ca și cum nu putea să creadă. 
Firește, după tot ce făcuse, după felul în care plecase cu inelul acela 
valoros, n-avea cum să creadă că ar mai fi avut îndrăzneala să-i 
telefoneze. 


Capitolul 10 


— Da, eu sunt, sopti Cally, ştergându-și ochii cu dosul palmei. 
Uitase toate cuvintele pe care le pregătise înainte și spuse prostește: 
am fost... am plecat la Acapulco. 

— Ce... începu el să se răstească, dar Cally, anticipându-i furia și 
ştiind că n-o va putea suporta, i-o luă înainte: 

— Am plecat cu Rolfe... 

— Ştiu asta, îi răspunse el nervos. Cally își închipui cât de furios 
trebuie să fi fost când n-o găsise în cameră, plecată cu inel cu tot. 
Probabil că primul lucru pe care-l făcuse fusese să se repeadă la 
spital. Vocea lui, ceva mai calmă acum, îi întrerupse gândurile: 

— Unde în Acapulco? În care hotel stai? 

— Nu... nu sunt acum în Acapulco, îi dezvălui ea și imediat își 
dădu seama că își pierduse din nou controlul. Îi urlă în receptor: 

— Atunci unde naiba ești? 

Pregătită să facă orice numai să-l calmeze, Cally îi dădu repede 
numele hotelului și adăugă: 

— E aici. Aici, în Durango. 

— Eşti în Durango! Părea uluit și Cally simţi că nu mai putea 
suporta. 

— Am uitat să-ţi dau inelul înapoi când am plecat, îi explică ea în 
grabă, dar nu apucă să spună mai mult. 

— Mă uimește cât de multe lucruri ai putut să uiţi, o întrerupse el 
furios şi-i trânti telefonul. 

Năucită, Cally privea receptorul din mâna sa. Îl puse încet înapoi 
în furcă. Nu încercă să se dezbrace și să se urce în pat. Era mult prea 
agitată pentru somn. Fără să ştie ce face, începu să se plimbe nervos 
prin cameră, încercând să-și adune gândurile. 

Peste o jumătate de oră se mai calmase, dar era în continuare 
prea agitată ca să poată dormi. Știa că, cel puţin în seara aceea, nu va 
mai avea curajul să-l sune pe Javier. Spera s-o sune el după ce se va 
fi potolit. Probabil că-i va spune să lase inelul la conducerea hotelului 
sau ceva de genul acesta. După o altă jumătate de oră, Cally înțelese 
că nu va mai suna. 

Încercă să analizeze situația logic. Probabil că-i va telefona mâine. 
Tot ce putea face în acel moment, era să-și planifice plecarea acasă. 

O bătaie puternică în ușă îi întrerupse gândurile. Deschise ușa. 
Javier era ultima persoană pe care se aștepta s-o vadă și păli puternic la 
vederea lui. Era încă furios, dar intră în cameră destul de stăpân pe sine. 

— Bine, spuse el după ce-i aruncase o privire. Văd că nu te-ai 
culcat. Adună-ţi lucrurile! 

— Lucrurile? întrebă ea fără să înțeleagă. Simpla lui prezență era 
de-ajuns s-o bulverseze. 

— Nu rămâi aici. Tocmai m-am ocupat de nota de plată. 

— Dar unde... încercă ea să întrebe, dar se opri fiindcă privirea 
lui se mai îmblânzise după ce se uitase la ea cu intensitate. 

— Pari obosită, comentă el scurt înfățișarea ei. Luă valiza de pe jos, 
o puse pe pat şi o deschise. Înainte ca ea să înțeleagă ce face, îi adună 
puţinele lucruri pe care le avea în sertare și pe măsuţa de toaletă și 
le împachetă rapid. 

Simţul de autoapărare o făcu să-și revină. Îi spuse cât putu de 
aspru: 

— Nu merg niciunde cu tine, Javier. Am... am venit doar să-ți dau 
asta. Își scoase inelul cu diamant de pe deget și i-l întinse. 

Nu apucă să-i simtă pierderea prea multă vreme. Javier îl luă, îi 
prinse mâna stânga și-l puse imediat la loc. 

— Ne-am înţeles că vom fi logodiţi timp de trei luni, domnişoară, 
o repezi el. Nimeni nu încalcă o promisiune pe care mi-a făcut-o, și 
asta e valabil și pentru tine! Și în timp ce ea încerca să înţeleagă ce 
vroia să spună, continuă pe același ton furios: mergi cu mine de 
bunăvoie sau te duc pe sus, te privește. 

Cally stătea imbufnată alături de el, în timp ce mașina înainta în 
noapte. Nu avusese de ales decât să meargă cu el. Rezerva 
caracteristică firii ei o împiedicase să-i pună amenințarea la încercare. 
Nu se putea imagina dusă pe umărul lui în faţa tuturor acelor oameni 
din sala de recepţie a hotelului. 

Probabil că el știa asta, îi trecu prin minte și se simţi revoltată. O 
cunoștea suficient de bine încât să știe că nu va risca niciodată să se 
facă de râs în public. 

Tot drumul până la fermă nu-i veniră în minte decât gânduri 
vindicative la adresa lui și a felului în care se purta cu ea. Ţinea deci 
atât de mult la imaginea lui. Evident, nu spusese nimănui nici un 
cuvânt despre anularea logodnei lor. Ar fi putut, totuși, să inventeze 
un motiv plauzibil privind proiectata ei întoarcere în Anglia: tatăl ei 
se îmbolnăvise brusc sau ceva de genul acesta. 

Cally știa prea bine ce se afla, de fapt, în spatele obiecţiei ei 
de a reveni la fermă. Se temea. Se temea nu numai de faptul că, 
după două luni, îi va fi mult mai greu să-l părăsească, dar și de 
posibilitatea ca, în acest interval, el să descopere care erau 
adevăratele ei sentimente față de el. Mândria ei n-ar fi putut 
suporta așa ceva. 

Revolta o părăsi imediat ce dădu ochii cu casa atât de îndrăgită. 
Nu știa cum reușise să nu izbucnească în lacrimi când Javier oprise 
mașina în faţa intrării principale. Intră cu el în casă. 

— Îți duc valiza în camera ta. Dacă n-ai nevoie să mănânci ceva, 
cred că ar fi mai bine să mergi imediat la culcare. 

— Nu vreau să mănânc nimic, îi răspunse cu voce scăzută în timp 
ce ochii ei priveau cu dragoste pereţii albi ai casei. Javier păru că nu 
se îndoiește de spusele ei. Urcă scările și-i lăsă valiza în cameră. Până 
când ea ajunse în capul scărilor, el ieșise din camera ei. Agresivitatea 
lui părea că scăzuse mult în intensitate, fiindcă îi spuse blând: 

— Noapte bună, Cally. Somn ușor. 

— Noapte bună, îi răspunse ea și intră în camera ei. Se imbrăcă în 
pijama în timp ce lacrimile îi alunecau pe obraji. Ştia că se schimbase 
foarte mult. Când locuise cu tatăl ei, nu plânsese niciodată, poate 
fiindcă niciodată nu trăise cu adevărat. Acum simţea și suferea întocmai 
cum simteau și sufereau și ceilalți oameni. Continuă să plângă. 

Când simti o iritare în gât, deveni disperată. Nu mai tușise de mult 
timp și acum se părea că oboseala își spunea iar cuvântul. Zguduită de 
un atac de tuse, se gândi imediat la limonada caldă care avusese 
înainte un efect de-a dreptul miraculos. Era însă hotărâtă să nu iasă 
din cameră. Își amintea prea bine ce se întâmplase data trecută. 

Tusea începu s-o lase. Se așeză pe marginea patului, așteptând să 
se liniștească complet. Lacrimile încă nu i se uscaseră când, dându-și 
la o parte părul care-i cădea peste faţă, văzu inelul cu diamant de pe 
degetul ei. Începu din nou să suspine. 

Cât timp stătuse Javier acolo, privind-o, nu știa. Se gândi că, 
totuși, nu putea fi de mult în cameră. Fusese atât de absorbită de 
încercarea de-a se calma şi de a-și înăbuși sentimentele, încât nu 
auzise ușa deschizându-se. Nu-l văzuse până când el nu făcuse o 
mișcare care-i trădase prezenţa. Se apropie de ea și o ajută să bea din 
paharul cu lichid cald pe care îl ţinea în mână. 

— Ai scăpat de tusea asta la foarte puţin timp după ce ai venit în 
casa mea, îi spuse el liniștit. Și, în timp ce gâtul ei se liniștea, 
continuă pe același ton blând: se pare că nu ţi se potrivește clima din 
Acapulco la fel de bine ca cea din Durango. 

Cally își dori ca lacrimile ei să poată fi oprite la fel de ușor precum 
îi fusese alinată tusea. Ar fi fost mai bine dacă Javier nu s-ar fi purtat 
atât de amabil cu ea. În felul acesta, nu făcea decât să-i îngreuneze 
situaţia. Ar fi vrut să plece, dar el nu părea să se grăbească să iasă 
din cameră. Se temea teribil că, acum că tusea ei trecuse, va 
descoperi că mai exista un motiv pentru care ochii ei înotau în 
lacrimi. 

— Mă simit bine acum, îi spuse ea ascunzându-și faţa de el. 
Mulţumesc... 

Mâna lui o prinse cu blândeţe de bărbie și, deși ea incerca să se 
retragă, îi întoarse capul spre el. Cally îl privi prin ceața formată de 
lacrimile ei, dar nu reuși să-i prindă expresia. Se temea dar, în același 
timp, dorea să fie bun cu ea. Îi dădu drumul și se așeză pe pat, 
lângă ea. 

— Lacrimi, Cally? o întrebă cu hotărâre, dar fără să existe nimic 
ostil în vocea lui. Eşti chiar atât de nefericită că te-ai întors aici? 

Simti imediat impulsul de a alunga ideea aceasta falsă. Trebuia 
totuși să fie prudentă, mai avea două luni în faţă. 

— Nu... nu e asta, îi spuse ea încet și, găsind o batistă în 
buzunarul pijamalei, își șterse lacrimile într-un efort disperat de a 
deveni mai prezentabilă. 

— Atunci, ce e? o întrebă el liniștit. 

Cally se strădui să găsească la repezeală un motiv, dar nu reuși. 

— N-are importanţă, spuse ea, încercând să evite un răspuns 
direct. 

— Eu cred că are. 

Era mult prea aproape de ea și se simţea copleșită de prezenţa lui. 
Stătea la marginea patului și n-avea unde să se miște. N-o ajuta nici 
faptul că Javier îi luase mâna dreaptă și o mângâia ușor. 

— Ştiu că nu plângi cu ușurință, Cally, spuse el gânditor. Când 
te-am mai văzut plângând, era ceva natural, te eliberai de... 

— Oprește-te! 

Cuvântul pornise aproape fără voia ei. Se temea că se apropia 
prea mult de cauza lacrimilor ei. Abia apoi realiză că, poate cu acest 
singur cuvânt, spusese prea multe și se dăduse de gol. Când Javier 
continuă, se simți ușurată că nu asociase plânsul ei cu sentimentele 
pe care ar fi putut bănui că le avea pentru el. 

— Să mă opresc? Nu-ţi fie frică de ceea ce simţi, fetițo. Nu-ti 
reprima sentimentele. Aș prefera să recunoști că te simţi nefericită 
fiindcă te-ai despărţit de fratele tău, decât să cred că îţi pare rău că 
te-am adus acasă. 

Acasă. Cât de natural o spusese! Ca și cum ferma lui era într- 
adevăr casa ei. Făcu un efort și își reveni. Oricum sunase, Javier nu 
voise să dea un astfel de înteles cuvântului. Îşi aminti că engleza nu 
era limba lui natală și se grăbi să creadă acest pretext. 

— Am dreptate? Eşti tristă din cauză că te-ai despărțit de Rolfe? 
insistă el când ea nu dădu nici un răspuns. 

— Îmi va fi dor de el, încercă ea să scape. 

— Dar o să-l mai vezi. 

Se străduia s-o înveselească. Dar, atât timp cât va rămâne în 
camera ei, nu-și va putea recăpăta controlul, știa bine asta, așa că 
încercă să facă un efort. 

— Firește c-o să-l mai văd, spuse ea voioasă. Se întoarse spre el 
şi-i zâmbi. Văzu imediat că și el zâmbea. 

— Dacă asta vrei, îi propuse el, n-am nici o obiecţie să-l inviţi aici. 

Uimirea îi alungă zâmbetul. 

— Să-l invit aici! 

— Dacă asta vrei. 

— Dar... 

Se uită la el fără să poată continua. Simţi că va începe să plângă 
din nou. Ştia că ura lui Javier pentru Rolfe nu trecuse „dar, fiindcă 
mândria nu-i permitea s-o știe nefericită în casa lui, era gata să lase 
această ură la o parte pentru ca următoarele două luni să fie mai 
suportabile pentru ea. 

— N-aș putea să-ţi fac asta, Javier, spuse ea încet. 

— Să-mi faci asta? 

— Să te las să sacrifici un motiv de mândrie pentru un altul. 

Nu știa când anume reușise să înțeleagă ce gândea ea, dar se simţi 
alarmată când îl auzi zicând: 

— Dragostea învinge orice tip de mândrie. 

Oare ghicise că, în ceea ce-l privea, ea își pierduse cea mai mare 
parte din orgoliu? Nu mai putea să se gândească la mândrie când, 
doar cu câteva minute în urmă, plânsese pentru el. Se grăbi să 
îndepărteze conversaţia de subiectul dragoste: 

— Mă îndoiesc că-l voi vedea pe Rolfe înainte de a pleca în Anglia, 
spuse repede și văzu că Javier asculta cu atenţie cuvintele ei. Yolanda 
și Rolfe vor rămâne în Acapulco câteva săptămâni, după care vor 
merge în alt loc. Firește, îmi va scrie în Anglia, deși n-am discutat prea 
mult în privinţa asta. De-abia spuse aceste cuvinte și își aminti că în 
Anglia nici măcar nu mai avea unde să locuiască. O să-mi scrie pe 
adresa unui oficiu poștal, sau ceva de genul ăsta, până o să-mi găsesc 
o locuinţă, continuă ea. 

— Nu vei sta cu tatăl tău? 

Cally simţi că agitația încă n-o părăsise. Nu pricepea de ce Javier 
părea că se înăsprise brusc. 

— i-am mai spus, zise ea, reușind să-și domolească nervozitatea, se 
va recăsători. Casa era deja oferită pentru vânzare când am plecat eu. 

— Ai mai spus și că nu e loc pentru tine în noua lui casă, răspunse 
el, dovedind că nu trebuia să-i reamintească nimic. 

— Nu... nu vreau să stau acolo. 

— Ai putea să rămâi aici, îi oferi el cu răceală. 

Probabil că nu auzise bine. Îl privi şi încercă să-și adune 
gândurile. Reuși cu greu să rostească: 

— Vrei să spui... în Mexic? În Durango? 

— Vreau să spun că ai putea rămâne aici, în casa mea. Tonul lui nu 
pierduse nimic din răceala de mai înainte. 

— Nu! Răspunsul ei veni imediat, cât se poate de hotărât. Javier 
încruntă din sprâncene, dar pentru ea nu putea exista un alt răspuns. 
Nu știa cum va reuși să facă faţă celor două luni care urmau. Nu-și 
putea permite să se gândească să rămână mai mult. Să-l vadă în 
fiecare zi, să ia cina cu el în fiecare seară, să lucreze alături de el... 
Respinse aceste gânduri ademenitoare cu tot curajul de care se mai 
simţea capabilă. Nu! repetă ea. 

— Atunci, nu e cum am crezut, spuse el mohorât. Plângeai din 
cauză că nu eşti fericită aici. 

— Nu, nu de asta, strigă ea și simţi nevoia să se ridice și să se 
plimbe prin cameră. Se stăpâni, fiindcă știa că nu trebuia să-și lase 
tulburarea să iasă la lumină. Locul meu e în Anglia. Îmi iubesc ţara 
și... peste două luni o să mă întorc. 

Era limpede că nu-i plăcea ce auzise. Chiar dragostea mărturisită 
pentru ţara ei, nu-i îmbunătăţise dispoziţia. Părea ca atunci, în 
hotelul din capitală, sătul de situaţie. 

— Atunci du-te, naiba să te ia! îi spuse grosolan. N-o să mai fac 
nimic ca să te opresc. De îndată ce aranjamentul nostru va lua sfârșit, 
o să-ţi cumpăr personal biletul de întoacere. 

Vorbele lui o durură. Se schimbase într-o clipă, de la bărbatul 
care-i oferise un acoperiș deasupra capului, la cel care părea că 
aşteptă cu nerăbdare ziua când va scăpa de ea. Mândria îi cuprinse 
întreaga ființă când îi spuse, de data asta fără urmă de lacrimi: 

— Poti să-ţi păstrezi banii, Javier Zarazua Guerrero! Pot să-mi 
plătesc și singură biletul de avion. 

— Poţi? De unde ai făcut rost de bani? se repezi asupra ei. Cine ţi 
i-a dat? 

— Rolfe. Fratele meu, dacă vrei atât de mult să știi, îi aruncă la 
rândul ei, cu o voce răstită, decisă să nu dea înapoi. 

Javier vru să spună ceva, dar se opri brusc. Ceva se întâmplase cu 
el, simţi imediat, deși încă nu înţelese ce anume. Se așternu tăcerea. 
Recapitulă mental ce spusese și nu găsi nimic care să-i justifice 
reacţia. 

— Ai biletul de avion asigurat și te-ai întors la Durango, rupse el 
tăcerea. Te-ai întors tocmai în locul din care eşti atât de nerăbdătoare 
să pleci? 

— Ţi-am spus de ce m-am întors. Trebuia să creadă asta chiar dacă, 
acum înţelese, nu făcuse altceva decât să se mintă singură. Ti-am 
spus de ce... Inelul a fost singurul motiv... 

— A fost într-adevăr? 

Era îngrozitor! Simţea că ar muri de rușine dacă el ar descoperi 
adevărul. 

— Doamne, Javier, dar ce alt motiv ar mai putut fi? Simţea că 
nu-și mai poate stăpâni tulburarea și continuă înainte ca el să aibă 
timp să spună ceva: cred că ar fi bine să pleci. Uită-te cât e ceasul, nici 
unul n-o să mai fim buni de nimic dimineaţă. 

— Am impresia că ai intrat în panică, fetițo, observă el blând. Nu 
părea că avea de gând să facă ceva ca să-i ușureze situaţia: de ce, 
Cally? Ce te sperie? 

— Nimic. Nimic nu mă sperie. Vreau să pleci ca să mă pot culca. 
Chiar tu ai spus că arăt obosită. 

Simţea că o privea și, agitată că ar fi putut să citească ceva pe faţa 
ei, se ridică repede de pe pat. 

— Poate că ești obosită, spuse Javier, ridicându-se la rândul lui, 
dar mă îndoiesc că o să adormi în starea de tulburare în care ești. 

— N-o să adorm nici dacă stai aici, nu? răspunse ea și-i veni să 
geamă când pricepu că tocmai recunoscuse că era agitată. 

— Atunci, remediul ambelor probleme se pare că se află în mâinile 
tale, zise el suav. Nu trebuie să-mi spui decât de ce, dintr-o duzină de 
alte căi pentru a returna inelul, ai ales-o pe cea de a veni în persoană 
să mi-l dai. 

— Dar... am făcut o înțelegere cu tine că voi rămâne încă două 
luni, spuse Cally disperată. 

— Erai dispusă să renegi înţelegerea noastră când am venit să te 
iau de la hotel, îi reaminti el. 

— Eu... eu, zise ea neajutorată și înțelese, prea târziu, că vorbise 
fără a se gândi în prealabil. Păi... ă... aveam remușcări. Păreai că nu 
mai vrei să ai de-a face cu mine și... mi-am amintit doar când am 
ajuns în Durango... 

— Eşti o mincinoasă înveterată, știai asta, Cally Shearman? 

În punctul acesta, Cally cedă. Era mai mult decât putea suporta. 
După toate eforturile pe care le făcuse să-i ascundă adevărul, izbucni: 

— Să te ia naiba, Javier! Te iubesc! Și n-ai decât să mai spui și acum 
că sunt o mincinoasă. 

În cameră se așternu o tăcere apăsătoare. Cally îşi dori cu 
disperare să se deschidă podeaua și s-o înghită pământul. Javier nu 
spunea nimic. Rămase împietrit și fața lui începu să-și piardă din 
culoare. Nu mai putea să suporte privirea uluită pe care i-o aruncă. 
Îi întoarse spatele, inăbușindu-și lacrimile și agăţându-se de mândria 
care-i mai rămăsese. Îi spuse formal: 

— Te rog să pleci. Ai vrut răzbunare pentru ce a făcut fratele meu 
familiei tale. Acum, o ai. Cred că o dragoste neîmpărtășită se poate 
răscumpăra cu o alta. ÎI auzi mișcându-se şi-i mai spuse încă un lucru, 
înainte ca el să închidă ușa în urma lui: mâine mă voi întoarce în 
Anglia. 

Se aștepta să audă sunetul scos de mânerul ușii. În loc de asta, 
simţi două braţe cum îi cuprind mâinile. Se întoarse și-l privi uluită. 
Instinctiv, se trase înapoi, dar Javier nu-i dădu drumul. La rândul lui, 
îi spuse câteva cuvinte care provocară mirare: 

— Şi, cum anume, micuța mea Cally, vom proceda în privința 
logodnei noastre? 

— Nu... nu poti inventa vreo poveste? murmură ea. Dacă te 
îngrijorează ce o să spună oamenii, o să accept orice vei vrea... 

— Ceea ce spun oamenii? Nu, querida Cally, asta n-are nici o 
importanță pentru mine. 

Aceasta fu prima surpriză. 

— Dar... protestă ea, nu de asta ne-am logodit? 

— Ne-am logodit fiindcă pe tine te îngrijorau gândurile 
năstrușnice ale Teresei, îi spuse el, părând să nu se poată abtine să 
nu glumească. 

Lui îi convenea să se simtă bine, se gândi ea și-i spuse repede: 

— În orice caz, s-a terminat cu ranchiuna între familile noastre. La 
urma urmei, de asta m-ai adus aici, ca să poți... 

— Cât de mult își place să tragi concluzii pripite, observă el, deși 
ea știa că deducţia ei era fără greș. Aveam nevoie de un motiv ca să 
te aduc cu mine. Trebuia să te aduc cu mine, Cally. N-aș fi putut să 
plec din Queretaro fără tine. 

Cally se simţi cu totul năucită. A doua surpriză. O făcuse din 
cavalerism? Nu înţelegea nimic. 

— M-aș fi putut duce la Consulatul Britanic, spuse ea înțepată. 
Dacă le spuneam că nu am bani... 

— Faptul că n-aveai bani, deși eu aș zice că, mai degrabă, erai 
lefteră, a fost cel mai mare noroc pentru mine. 

— Mă bucur pentru tine, îl repezi ea și încercă zadarnic să-și 
elibereze mâinile. Totuși, nu înţelegea. De ce? întrebă ea. 

— Nu stii? 

Ea clătină din cap. 

— N-ai nici o idee? 

Cally se gândi, dar nu reuși să-i prezinte vreuna. 

— Nici una, spuse ea. 

— Ai primit atât de puţină afecţiune în viaţa ta, încât nu poți să vezi 
că tin la tine? 

— Tu... ţii la mine? întrebă ea cu răsuflarea tăiată. 

Ochii lui îi spuneau că acesta era adevărul. 

— Dar... nu mă plăceai deloc când m-ai adus cu tine. 

— Mă plăceam chiar mai puţin pe mine, fiindcă ai avut atâta putere 
asupra mea încă din primul moment când te-am ținut în brațe. 

— Când am leșinat, își aminti ea. 

— Pe atunci, credeam că erai obosită. Nu ştiam nimic despre 
virusul acela, spuse el și faţa i se înăspri. Probabil că-i venise în minte 
cum trebuise să muncească, bolnavă fiind. Se însenină când îi zise: 
te-am luat în braţe şi am știut că eşti viaţa mea. Vroiam să fii falită, 
îngerul meu. Trebuia să ai nevoie de ajutor, de orice fel de ajutor, și 
eu să fiu acolo și să ţi-l ofer. 

Cally își lăsă capul pe umărul lui și simţi cum sufletul i se liniștea. 
Totul era atât de frumos, încât, un moment, se temu să nu fie doar 
un vis din care să se trezească. 

Câteva minute, se mulțumi să o strângă la pieptul lui, s-o aibă 
lângă el. Îi mângâie părul și-i spuse cât de mult vroise s-o aducă în 
casa lui. Îi telefonase Teresei să pregătească o cameră de oaspeţi încă 
înainte de a merge s-o ia din hotelul în care o cazase în Queretaro. 
Sperase că va găsi o metodă prin care s-o ia cu el. 

— Sincer? spuse Cally și își ridică privirea spre faţa lui. 

— Sincer, mica mea neîncrezătoare, răspunse el, și o strânse atât 
de puternic încât se temu că o să-i frângă coastele. Dios, cât de mult 
te iubesc, frumoasa mea Cally. 

— Oh, Javier, te iubesc atât de mult încât am crezut că o să mi se 
rupă inima! 

O așeză pe pat și începu s-o sărute. Cally nu se mai putu gândi la 
nimic, decât că-l iubea şi că era viaţa ei. 

— Te quiero. Te amo, îi șopti el și începu să-i de la o parte 
pijamaua. 

Cally îl sărută și nu-i trecu prin minte, nici un moment, să se 
sustragă mângâierilor lui. 

— Te amo? îl întrebă ea. 

— Înseamnă: te iubesc, îi traduse el și zâmbi când ea își reaminti: 

— Ai mai spus asta, în prima mea săptămână aici, în ziua aceea, la 
casa supraveghetorului. Oh, Javier, aș fi vrut să fi știut de atunci. 

— Nu ştiu dacă ai fi apreciat-o atunci. Nu cred că, în micul tău 
suflet retras, exista pe atunci dragoste pentru mine, nu? 

— Poate că nu, admise ea. Dar nu-mi stă în fire să... să fac astfel 
de lucruri cu orice bărbat, aşa că trebuie să fi fost şi atunci ceva. Am 
descoperit că te iubeam în hotelul acela, când am plâns a doua oară 
pe tine. 

Nedumerirea îi apăruse pe fată și, Javier, deși dornic s-o sărute, o 
întrebă: 

— Ce e, dragostea mea? Spune-mi. Nimic nu trebuie să te mai 
supere vreodată. 

— Dacă mă iubeai, de ce ai fost atât de rece cu mine, atunci? 

— Să te iubesc? Te ador, scumpa mea. Dar, rece? Poate că așa 
păream, dar nu asta simțeam în sinea mea. N-am făcut bine că te-am 
cazat în același apartament cu mine. Credeam că o să mă descurc, 
chiar dacă te aveam atât de aproape, dar, într-o zi, ai uitat de 
rigiditatea educaţiei tale, și ai mers să dansezi în ploaie. Dorinţa 
pentru trupul tău e o parte naturală a dragostei mele pentru tine, nu 
te supără, nu? 

— Câtuși de puţin, veni răspunsul rapid și Cally se înroși din cauza 
promptitudinii ei. 

Îi povesti apoi cât de nebun de furie fusese când se întorsese la 
hotel și n-o găsise acolo. 

— Mă ierţi? îl întrebă ea blând, dornică să șteargă tot ce fusese 
durere în trecutul lor. 

— Îţi iert orice, cu condiţia să mă iubeşti, spuse el și o 
sărută. 

O bătaie în ușă îi făcu să tresară. Javier o acoperi la loc și se 
întoarse spre ușă. Cally se înroși când o văzu pe Teresa, dar care, de 
data asta, zâmbea. 

Avu loc un schimb scurt de cuvinte, în spaniolă, între ea și Javier 
și Teresa plecă, nu înainte de a-i ura: 


DRAGOSTEA ÎNVINGE MÂNDRIA 159 


— Buenas noches, senorita. 

— Există anumite momente când mă gândesc cât se poate de 
serios să mă despart de serviciile ei, îi spuse el și Cally se grăbi să-l 
roage: 

— Nu, Javier, te rog. 

— Îți place de ea? 

— Da, da, spuse ea la fel de grăbit. 

— În cazul acesta, o mai las să stea, rânji el, și ea înțelese că nu se 
gândise cu adevărat s-o concedieze. Te auzise tușind și văzuse lumină 
în faţa camerei tale. 

— Cât e de drăguță! spuse ea cu afecţiune. 

— Nu tocmai asta i-am spus când am trimis-o la plimbare, dar, din 
moment ce zâmbea, nu cred c-a pus-o la inimă. 

Îi luă mâna stângă, pe care se afla inelul de logodnă, și o sărută. 
Mângâie locul unde se afla acesta, chezășia promisiunii că va fi a lui 
şi-i spuse cu regret: 

— Te las acum, Cally, dar numai dacă îmi promiţi că te trezești 
mâine devreme. O să fiu nerăbdător să te văd. 

— Nu lucrezi mâine? 

— Sper să am multe de aranjat, îi spuse el. Inelul acesta stă bine 
pe mâna ta, atât de bine încât ai uitat să-l returnezi. Să sper, deci, că 
o să-i pot pune și însoțitorul? 

Cally găsi acestă cerere în căsătorie ca fiind cea mai frumoasă din 
câte își putea închipui. Dragostea îi strălucea în ochi când îi răpunse: 

— Da, curând, cât mai curând, Javier! 


Sfârşit 


